c: text/html

text:
ཚེ་སྲོག་དང་། ངལ་དུབ་ཀྱི་འགྲུལ་བཞུད།
རྔ་བ་རྒྱལ་ཁམས་པ།
“ཚེ་སྲོག་དང་། ངལ་དུབ་ཀྱི་འགྲུལ་བཞུད”ཅེས་མཚན་དུ་བཏགས་པའི་བརྩམས་ཆོས་འདི་ནི། ཨ་རིར་གདན་འཇགས“ཟླ་སྣང་ཐེབས་རྩ”དང་།“བོད་བརྒྱུད་ནང་བསྟན་ཆོས་ཚོགས”ཀྱི་གཞི་འཛིན། གནས་ནང་བླ་མ་ཚེ་དབང་མཆོག་གིས་སྒེར་གྱི་ལོ་རྒྱུས་གཞི་རྩར་བཟུང་སྟེ་བྲིས་གནང་བའི་སྤྱི་ཁྱབ་རང་བཞིན་གྱི་ལོ་རྒྱུས་བརྩམས་ཆོས་གལ་གནད་ཆེ་བ་ཞིག་རེད། དཔེ་དེབ་འདིར༧རིན་པོ་ཆེ་སྐུ་ན་ཕྲ་མོའི་དུས་ནས་ད་བར་གྱི་སྤྱི་སྒེར་དང་འབྲེལ་བའི་དངོས་བྱུང་ཡུལ་དུས་གནས་བབ་དང་བཅས་ཞལ་གསལ་བཀོད་ཐོག རྒྱས་འབྲི་བྱས་ན་ལོ་རྒྱུས་ཀྱི་བརྗོད་བྱ་རྒྱ་ཆེན་པོ་ཡོད་ངེས་གང་ཞིག་ལ། ལྟ་བདེའི་ས་བཅད་སོ་སོའི་ཁོངས་སུ་མགོ་འོག་ཏུ་ལུས་ཚུད་པར་བྱས་ཏེ་བརྗོད་གནད་སྙིང་ཁུར་ཕྱུང་ཐོག ཚིག་གི་ལོ་མ་ཉུང་ཞིང་དོན་གྱི་འབྲས་བུ་གཡུར་དུ་ཟ་བ་མང་བོ་ཕྱུར་བུར་སྤུངས་འདུག ལྷག་པར་༧ཀུན་གཟིགས་པཎ་ཆེན་རིན་པོ་ཆེའི་ཐུགས་བསྐྱེད་ལས་འཁྲུངས་པའི་བོད་ལྗོངས་ནང་བསྟན་སློབ་གླིང་གི་རྒྱུ་རྐྱེན་རྟེན་འབྲེལ་ལ་བརྟེན་ནས། སྐུ་ན་གཞོན་པའི་ཁོང་གི་གཏུམ་སྤྱོད་ཀྱི་རང་གཤིས་ལ་འགྱུར་ལྡོག་བྱུང་སྟེ། བྱང་ཆུབ་ཀྱི་ལམ་ལ་ཞུགས་ནས་ལོ་གསུམ་ཕྱོགས་གསུམ་གྱི་སྒྲུབ་པ་ཉམས་ལེན་ལ་ཧུར་བརྩོན་ཆུ་བོའི་རྒྱུན་བཞིན་བསྟེན་མཐར་བླ་མར་འོས་པའི་མཐུན་རྐྱེན་ལེགས་པར་འཛོམས་སྐབས། མཚུར་དགོན་དང་། གནས་ནང་། དྭ་ཕྲུག་སྐྱོབ་གསོ་སོགས་ལས་ཀྱི་སྡེ་ཚན་སྣ་མང་པོའི་འབུལ་སྡུད་ཆེད། དགུན་དུས་ཁ་ཆར་དང་གྲང་ངར་གྱི་ལྷག་རླུང་རྒོད་ཅིང་། དབྱར་དུས་སྤྲིན་དཀར་དང་མེ་ཏོག་གིས་མཛེས་རྒྱན་སྤྲས་པའི་རྩྭ་ཐང་ཆེ་ཆུང་མང་བོ་ཞབས་མཐིལ་དུ་བླངས་ཏེ། རོང་འབྲོག་མི་མང་གི་རེ་འདོད་བསྐངས་ཤིང་། གཟུགས་ཅན་གྱི་མི་དང་། གཟུགས་མེད་ཀྱི་ལྷ་འདྲེའི་སྣང་ཚུལ་སྣ་ཚོགས་པར་འཕྲད་པའི་ངོ་མཚར་ཅན་གྱི་ལོ་རྒྱུས་སོགས། གཞན་དོན་ཁུར་འཁྱེར་གྱི་དཀའ་སྤྱད་འབད་བརྩོན་ལྷུར་ལེན་གནང་བའི་ལེགས་སྐྱེས་རེ་རེས། འགྱེལ་ལ་ཉེ་བའི་དགོན་གྲོང་དག་ལ་སླར་གསོའི་ཀ་བ་བསླངས་ཤིང་། འཆི་ལ་ཉེ་བའི་ཚེ་སྲོག་དག་ལ་གསོན་ཤུགས་སྤྲད་པའི་མཛད་འཕྲིན་བཟང་པོར་ཡིད་སྨོན་དང་སྤོབས་པ་ངང་གིས་སྐྱེ་འོང་། དེ་བཞིན་ཁོང་གིས་༧རྒྱལ་བ་ཀརྨ་པའི་མཚན་དོན་ལས་བརྩམས་ཏེ། “མ་དག་རྒྱུན་འབྱམས”ཀྱི་གཡམ་རྒྱུག་པ་དག་ལ་དགག་སྒྲུབ་ཀྱི་ལུང་རིགས་སྤྲོས་ཤིང་། བོད་ལྗོངས་ནང་བསྟན་སློབ་གྲྭ་སྒོ་བརྒྱབ་པའི་ལོ་རྒྱུས་ཀྱི་ཆག་སྒོ་ལས་འཕྲོས་ཏེ “རང་ཕན་གཞན་གནོད”ཀྱི་ངོ་གཉིས་མ་དང་། མི་རིགས་དང་རིག་གཞུང་གི་གོད་ཆག་ལ་ཅི་མི་སྙམ་པར་ཀླད་རྒྱ་རྟིབ་བཞིན་པའི་སྐྱེ་བོ་ཅོལ་ཆུང་རྣམས་ཀྱི་བྱ་སྤྱོད་ལ། ཡུ་མུག་པ། ཞེ་ལོག་པ། སྙིང་རྗེའི་ཡུལ་དུ་དགོངས་བའི་ཐུགས་གཏིང་གི་མྱ་ངན་དང་། ཁ་ཞེ་གཉིས་མེད་ཀྱི་ཤ་ཚའི་ཞལ་ཏ། སྐབས་རེར་ཅུང་རྩུབ་རེག་ལྡན་པའི་གསུང་མཆིད་ཀྱང་གནང་ཡོད་པ་དང་། ཤང་སྲིད་གཞུང་དང་ཁ་མཆིར་ཐུག་པ་དང་། དགོན་པའི་གྲྭ་པ་ཕྱིར་ཕུད་ཀྱི་གྱོད་དོན། གྲྭ་ཤག་གསར་རྒྱག་གི་ཉོག་དྲྭ། རྒྱལ་གཅེས་ཆོས་གཅེས་ཀྱི་སློབ་གསོ་སོགས་ལས་བརྩམས་ཏེ། ངོས་གཅིག་ལས་ངོས་གཞན་པ་དེར་བསམ་བློ་གཏོང་མི་ཤེས་པའི་གཞུང་འབྲེལ་ལས་བྱེད “སྲིད་དབང་སྒེར་གཅོད”ཀྱི་ཨུ་ཚུགས་ཅན་རྣམས་ལ་ཐབས་ཤེས་བཟང་བོས་གོ་བསྐོན་གསེད་འགྲོལ་གནད་ཐོག་ཁེལ་བ་གནང་སྟེ་དཀའ་ངལ་གང་བྱུང་ལེགས་ལམ་དུ་བསྒྱུར་ཐུབ་པའི་ཐབས་ལམ་རབ་དང་རིམ་པ་ཕྱག་བསྟར་གནང་འདུག ད་དུང་ཁོང་ནི་ཆོས་ཕྱོགས་ཀྱི་འབུལ་སྡུད་གཅིག་པོ་མ་ཡིན་པར་ཡུལ་སྐོར་སྤྲོ་འཁྱམས་ལས་ཁུངས་དང་། བོད་ལྗོང་དུང་དཀར་ཚོང་གཉེར་ཁང་འཛུགས་འཆར། ཟླ་སྣང་ཐེབས་རྩ་ཚོགས་པ་རྩ་འཛུགས་ཀྱིས་མཚོན། དུས་རབས་དང་བསྟུན་པའི་དཔལ་འབྱོར་འདུ་འགོད་ཀྱིས་བོད་ཕྱི་ནང་གཉིས་ཀར་རྒྱབ་སྐྱོར་རོགས་མགོན་གནང་དང་གནང་བཞིན་པའི་བླ་མ་བཀའ་དྲིན་ཅན་ཚོའི་གྲས་ཤིག་ཡིན་པར་ཚོར། ཁྱད་པར་དུ་དེབ་འདི་ལས་ང་ཚོས་གསལ་བོར་རྟོགས་ཐུབ་པ་ཞིག་ནི། ཁོང་དང་བླ་མ་ཚུལ་ཁྲིམས་རྒྱལ་མཚན། ཡོངས་འཛིན་བླ་མ་ཉི་མ་སྟེ་མཚུར་ཕུའི་གནད་ཡོད་མི་སྣ་འདི་གསུམ་གྱིས། ལོ་རྒྱུས་རང་བཞིན་ལྡན་པའི༧རྒྱལ་དབང་ཀརྨ་པ་བཙན་བྱོལ་དུ་ཕེབས་པའི་ཐོག་མཐའ་བར་གསུམ་གྱི་འཆར་འགོད་ལ་འོད་སྟོང་འབར་བའི་བྱས་རྗེས་བསྐྲུན་པ་དེ་རེད། ལས་འགན་དེ་ནི་བོད་མི་གཙོ་བོར་གྱུར་པའི་སྐྱེ་བོ་གྲངས་མེད་པའི་འདི་ཕྱིའི་བདེ་སྡུག་དང་འབྲེལ་བ་ཡོད་པ་ཞིག་ཡིན་ངེས་པས། ང་ཚོས་ལྷག་པར་ཡང་དོ་སྣང་བྱེད་འོས་པ་ཞིག་ཡིན། ༧རྒྱལ་བ་ཀརྨ་པ་བཙན་བྱོལ་དུ་ཕེབས་དགོས་པའི་རྒྱུ་མཚན་ནས། ༧རྒྱལ་བ་རྣམ་གཉིས་བཞུགས་སྒར་ཕོ་བྲང་དུ་ཞལ་འཛོམས་པའི་བར་གྱི་གསང་བའི་འགྲུལ་བཞུད་རིང་མོ་འདིར། ཕལ་བས་མཐོང་མི་ཐུབ་པའི་ཐུགས་བསྐྱེད་དང་སྨོན་ལམ། རྟེན་འབྲེལ་དང་རྒྱུ་ཚོགས་བསམ་ཡུལ་ལས་འདས་པ་ཞིག་ཡོད་ངེས་པ་དང་། ཐུན་མོང་སྣང་ཚུལ་དུའང་དཔའ་མཛངས་སྤོབས་པ་ལྡན་པའི་བླ་སློབ་འདི་དག་གིས། སྤྲིན་དཀར་པོ་ཐོད་དུ་བཅིངས། ས་ནག་པོ་འདོམ་གྱིས་འཇལ་ཏེ་བོད་མིའི་ལས་དབང་ལ་བཅིངས་པའི་ཐུགས་བསྐྱེད་ཀྱི་གོམ་ཁ་རེ་རེར། དགའ་དད་ཀྱིས་མིག་ཆུ་འབབ་པ། དངངས་སྐྲག་གིས་ཉྭ་འཁུམ་པ། ལྟོགས་སྐོམ་གྱིས་ལུས་ཟུངས་འཆོར་བ། དཀའ་སྡུག་གིས་བླ་སྲོག་འདོར་བ་སོགས། དངོས་བྱུང་ལོ་རྒྱུས་གང་ཡིན་གསང་རྒྱ་ཡོངས་སུ་བཀྲོལ་ནས་གསུངས་འདུག་པ་འདི་ལ་ལོ་རྒྱུས་ཀྱི་རིན་ཐང་ཆེན་པོ་འདུག་སྙམ། དེབ་འདིའི་དབུ་མཇུག་ཚང་མ་ཞིབ་ཀློག་བྱས་པའི་མྱོང་ཚོར་ནི། རྗོད་བྱེད་ཀྱི་ཆ་ནས་དོ་གལ་མི་ཆེ་བའི་ཚིག་གི་རྒྱན་ཆ་སྣ་ཚོགས་སྤེལ་ནས་སྙན་ཆ་གདོན་ཐབས་གཙོ་བོར་བཟུང་མེད་པ་དང་། བརྗོད་བྱའི་ཆ་ནས་སེམས་ཤུགས་དང་། ལག་ལེན། ཉམས་མྱོང་། ཕན་སེམས་ཀྱི་ཚོར་བ་དྲོན་མོ་ཞིག་ཕྱོགས་གང་སར་ཁྱབ་ཅིང་། སྒེར་བའི་ལོ་རྒྱུས་སྤྱི་དོན་དང་འབྲེལ་བ་དམ་པོ་ཡོད་བསྡད་པ་ཞིག་རེད། དཀའ་སྡུག་གང་གིས་ཀྱང་མ་ཐུབ་པའི་སྐྱེས་བུ་དམ་པ། གནས་ནང་བླ་མ་ཚེ་དབང་རིན་པོ་ཆེ་མཆོག་ལ་བཀའ་དྲིན་ཐུགས་རྗེ་བླ་མེད་ཆེ་བྱུང་ཞུ་བ་ལགས། དེབ་འདིར་ཤོག་ངོས༤༢༠དང་། ས་བཅད༥༨ཀྱིས་ཡོངས་སུ་གྲུབ་པར་བྱས་འདུག་གོ། ༢༠༡༧ལོས་ཟླ༡༢ཚེས༩དགོང་མོར་ཤར་མར་བྲིས།

robotstxt: allowed

filter: keep


text:
༄༅།། ངའི་འདས་མ་ད་གསུམ་གྱི་པོ་ཏ་ལ།
གངས་མེ་སྟག
ང་རང་ཨ་ཙེ་གོམ་ཙེ་སྤོ་ཤེས་པ་ནས་བཟུང་། ངེད་ཚང་ཁྱིམ་གྱི་གྱང་ལྡེབས་སུ་ཞེང་ཆ་ཆེ་ཞིང་བརྗིད་རྔམ་ལྡན་པའི་ཕོ་བྲང་པོ་ཏ་ལ་ལྟེ་བར་བྱས་པའི་ལྷ་ལྡན་གྲོང་གི་པར་རིས་ཤིག་སྦྱར་ཡོད། པར་རིས་དེའི་ཆེ་ཚད་ནི་ང་རང་ཆུང་དུས་ཀྱི་བློ་ངོ་རུ་ཤོང་དཀའ་བ་ཞིག་ཡིན་ཟེར་ནའང་སྒྲོ་བཏགས་ཀྱི་གནས་སུ་མི་ལྷུང་། ངེད་ཚང་གི་གྱང་རལ་འབར་འབུར་དང་གྲང་ངར་ཤུར་ཤུར་ལྡང་ཡོང་བའི་གྱང་སྲུབས་ཡོད་རྒུ་ཡོངས་སུ་གཡོག་ཏེ། དྲོད་ལམ་ལམ་གྱི་ཚ་སྣང་ཞིག་སྦྱིན་པ་ཡིན། ཨ་ཕས་ཀྱང་ཉིན་ཞག་སུམ་ཅུ་སོ་དྲུག་གི་རིང་ལ་ཞག་མ་གཅིག་ཀྱང་མ་ལུས་པར། ནམ་རྒྱུན་སྐུ་པར་དེ་ལ་གཙང་སྦྲ་དང་མཆོད་བཤམས་བྱས་ནས། གཟི་བྱིན་དང་མཛེས་སྡུག་གིས་སྤྲས་པའི་པོ་ཏ་ལའི་པར་རིས་དེའང་ཐལ་རྡུལ་གྱིས་གོས་པ་མེད་པར་བཀྲགས་མདངས་ཇེ་ཆེར་སོང་ནས། ཁྱིམ་དུ་འོང་བའི་འགྲུལ་པ་སུས་ཀྱང་ཞིབ་ལྟ་རེ་བྱེད་ངེས་ཡིན།
ངེད་ཚང་ལ་ང་དང་ཐེ་བར་བཟའ་མི་ལྔ་ཡོད་དེ། ཁོང་ཚོ་ཚང་མས་ཕོ་བྲང་པོ་ཏ་ལའི་སྐུ་པར་དེ་ལ་ཤིན་ཏུ་དུང་ཞིང་གཅེས་སྤྲས་བྱེད་རྒྱུ་ལ་ཚང་མའི་གོམས་གཤིས་སུ་ཆགས་ཡོད། ད་ལྟ་ཕྱིར་དྲན་རེ་བྱས་དུས་དོན་ངོ་མ་ངེད་ཚང་གི་ཁྱིམ་ལ་རྒྱུ་ནོར་ཟེར་རྒྱུ་དེ་མ་གཏོགས་མཛུབ་མོ་བཙུགས་ས་ཞིག་མེད་པའི་ཕྱིར་ཡིན། འོན་ཀྱང་ང་ནི་ཕོ་བྲང་པོ་ཏ་ལའི་སྐུ་པར་དེ་ལ་དེ་ཙམ་གྱིས་ཡིད་མགུ་བ་མེད། རྒྱུ་མཚན་ནི། ང་རང་ཅུང་ནར་སོན་པ་ནས་བཟུང་། ཟས་གཉིད་མ་གཏོགས་རྩེད་འཇོ་ཁོ་ནར་རོལ་སྐབས་སུ། གཟབ་ནན་གྱིས་བསམ་གཞིག་ཆེས་ཆེར་བྱེད་མི་ཤེས་པས། སྐབས་ལན་རེར་པོ་ཏ་ལའི་སྐུ་ངོགས་སུ་ནག་ནོག་གི་དྲི་མ་རེ་འགོས་ཤོར་པས། ཨ་ཕས་ང་ལ་ཚམ་ཚོམ་མེད་པར་དབྱུག་པས་སྣུན་མྱངས་ལ། ངོ་མདོག་རྫིག་རོག་གེར་གྱུར་ཏེ་བཀའ་བཙན་པོ་ནམ་མཁའི་ཐོག་འདྲ་བ་མང་པོའང་ཕབ་མྱངས་བར་མ་ཚད། ལུས་ཕུང་ཡོང་རྫོགས་གློ་བུར་དུ་སྦྲིད་སྲིད་པའི་ལག་རྡོ་འགའ་རེའང་བང་སྒྲ་དང་ཤུར་སྒྲ་བཅས་ངའི་བརྒྱུད་ནས་འཕུར་མྱངས། ད་དུང་། ཨ་མས་ཀྱང་ང་ལ་འདྲེ་ཕྲུག་དང་མྱི་ངན་ཅེས་འཛད་མེད་ཀྱི་གཤེ་གཤེ་གཏོང་མྱངས་བས། ངའི་རང་ཡན་གྱི་རྩེད་འཇོ་དང་སྤྲོ་སྣང་ལ་ཚོད་འཛིན་གྱི་སྲབ་མདའ་བསྐོན་པའི་གཞི་མ་རུ་འགྱུར་འགྲོ་སྟབས། ང་རང་ངེད་ཚང་གི་པོ་ཏ་ལའི་སྐུ་པར་དེ་ལ་དགའ་སྣང་ཡེ་ནས་སྐྱེས་མ་མྱངས་བར་མ་ཟད། སྐབས་སྐབས་སུ་པོ་ཏ་ལའི་སྐུ་པར་དེ་མཐོང་དུས་ཞེད་སྣང་དང་སྐྱི་གཡའ་བའི་ཁོག་འདར་ཅིག་ངང་གིས་སྐྱེས་ཡོང་།
ང་ཕུད་པའི་བཟའ་མི་ཚང་མས་པོ་ཏ་ལའི་སྐུ་པར་དེ་སུ་ལས་ཀྱང་བརྩི་མཐོང་ཆེ་བ་ལྟར་ཉར་ཚགས་དང་གཅེས་སྤྲས་བྱེད་ཅིང་། ཁྱིམ་དུ་མགྲོན་པོ་རེ་སླེབས་སྐབས་ཁོང་ཚོའི་མིག་ཟུང་ཐོག་མའང་སྐུ་པར་གྱི་ངོགས་སུ་དབང་མེད་དུ་ཤོར་ཏེ། ལང་ཚོ་དར་ལ་བབས་པའི་སྐྱེས་པ་ཞིག་གིས་གློ་བུར་ཏུ་བུད་མེད་མཛེས་མ་ཞིག་གཅེར་བུར་ཕུད་དེ་འཇམ་ལ་མཉེན་པའི་ལུས་པོ་འཁྲུད་པའི་རྣམ་པ་མཐོང་བ་ལྟར། སྐད་གཅིག་ཉིད་ལ་ལུས་སྟེང་གི་བ་སྤུ་དག་ཀྱང་ཟིང་ཆ་བསླང་བཞིན་ཡིད་དབང་ཡོངས་སུ་འཕྲོག་སྲིད། ཨ་ཕ་ལ་རིན་གོང་གླེང་པ་དང་དུས་ཡུན་རིང་པོ་ཞིག་ལ་དེའི་ངོགས་སུ་ཧང་སྟེ་ཧ་ལས་པའི་མགོ་བོ་གཡུག་གཡུག་བྱེད་པ་ཡིན། ཡིན་ནའང་ངས་དེའི་རིན་ཐང་དང་མཛེས་སྡུག་དང་ལེན་ཐུབ་པ་ཕར་ཞོག མི་ཞིག་གིས་འཁྱེར་སོང་ན་དགའ་བོ་སྙམ་པའི་ཤ་འཁོན་ཞེ་འཁོན་དང་འདུན་པ་དྲག་པོ་ཞིག་རླབས་རྒྱུན་ལྟར་ཡིད་ཀྱི་བྲག་རྡོའི་ངོགས་སུ་ཡང་ཡང་དུ་བརྡབས་པ་ཡིན།
དུས་ཚོད་ནི་ཆུ་རྒྱུན་བཞིན་སུ་ལའང་ངང་སྒུག་མེད་པར་བཞུར་འགྲོ་བས། རང་གི་གྲིབ་གཟུགས་ཀྱི་སྔ་ཕྱིའི་ལོ་ཟླ་གང་མང་ཞིག་ཀྱང་ཇི་ལྟར་འདས་པ་མ་ཤེས་པར་རྫོགས་སོང་། ཉིན་ཞིག་ལ། ངེད་ཁྱིམ་གྱི་པོ་ཏ་ལའི་སྐུ་པར་དེ་གཞི་ནས་ངོ་མི་ཤེས་པའི་མི་ཞིག་གིས་ཁྱེར་སོང་། སྤྱིར་ཡིན་ན་དེ་ནི་ངས་ཡུན་རིང་ལ་སྒུག་པའི་རྨི་ལམ་དང་ཕུགས་འདུན་ཞིག་ཡིན་མོད། ཡིན་ནའང་ཕོ་བྲང་པོ་ཏ་ལའི་སྐུ་པར་འཁྱེར་འགྲོ་བའི་ཉིན་དེ་ནས་བཟུང་ངེད་ཚང་ཁྱིམ་ནང་གི་དྲོད་ཁོལ་ཡོད་ཚད་ཕྱི་རུ་འཆོར་ཅིང་། ཕྱི་རོལ་གྱི་ལྷགས་རླུང་ཡོད་ཚད་ཀྱང་ཆོམ་རྐུན་བཞིན་ནང་དུ་འཇབ་ཡོང་པས། རང་ཉིད་ཀྱི་ཉལ་ཐུལ་པང་ལ་རྨི་ལམ་དཀྲོགས་སྲིད་པའི་ལྷགས་ངར་ཞིག་དང་། ངེད་ཕ་མ་མིང་སྲིང་ཀུན་གྱི་རུས་རྐང་གི་གཏིང་ལ་བཟོད་བསྲན་དཀའ་བའི་གྲང་ངད་ཅིག་བཙན་གྱིས་ཟུག་ཡོང་། དུས་དེ་ནས་བཟུང། ངའི་ཡིད་ལ་འཁྱག་སིབ་སིབ་ཀྱི་ཚོར་སྣང་དང་། ངའི་འཇིག་རྟེན་དུ་རབ་རིབ་མག་མོག་གི་འཚོ་བ་ཞིག་མ་གཏོགས་ཅི་ཡང་མ་བྱུང་བས། ང་རང་ཐེངས་དང་པོར་ཕོ་བྲང་པོ་ཏ་ལའི་པར་རིས་ཆེད་དུ་མིག་ཆུ་ཤོར་བ་ཡིན། མིག་ཆུ་རྡོག་པོ་རེ་ཤས་ཀྱང་སྐུ་པར་དེའི་ངོགས་སུ་ཐིམ་ཡང་སོང་། ཐ་ན་སྡུག་རུས་དང་བློ་སྤོབས་ཀྱིས་བརྟས་པའི་བདག་གི་དྲིན་ཆེན་ཨ་ཕའང་སྐུ་པར་འཁྱེར་འགྲོ་མཁན་གྱི་མི་དེའི་རྒྱབ་གཟུགས་ལ་བལྟས་བཞིན་བལྟས་བཞིན་མིག་ཀོང་གི་ནང་དུ་མུ་ཏིག་ལྟ་བའི་མཆི་མ་ཁྲོམ་ཁྲོམ་དུ་གཡོ་འདུག་ཅིང། དལ་བ་དལ་བུར་གཉེར་ཤུར་གྱི་མཁུར་མཚོས་ནས་གཙང་པོ་བཞིན་ཐུར་དུ་བཞུར་བཞིན་འདུག ངས་ཆུང་ནས་ད་བར་ཨ་ཕས་མིག་ཆུ་བཞུར་པ་ད་ཐེངས་ལས་མཐོང་མ་མྱོང་། དེ་ནི་པོ་ཏ་ལའི་སྐུ་པར་དེ་མི་གཞན་ཞིག་གིས་འཁྱེར་འགྲོ་བའི་རྐྱེན་ལ་བརྟེན་ནས་བྱུང་བ་ཡིན། གང་ལྟར། པོ་ཏ་ལའི་སྐུ་པར་དེ་འཁྱེར་སོང་པ་ནས་བཟུང་ངེད་ཚང་གི་ཁྱིམ་ནི་སྔར་བཞིན་གྱར་རལ་དང་འབར་འབུར་གྱིས་ཁེངས་ཤིང་། མཚན་མོའི་སྐབས་སུ་གྱང་སྲུབས་ཀྱི་བུ་ག་སོ་སོ་ནས་འུར་ཟིང་དང་ལྷགས་ཀ་ཡི་གྲངས་ངད་ཀྱིས་ཁང་པ་ཡོངས་སུ་བཀང་ཏེ། བློ་བདེ་བག་ཕེབས་ངང་གཉིད་ཐབས་ཤིག་ཡེ་ནས་མེད་པར་མ་ཟད། མཚན་གང་བོར་ལྕགས་ཐབ་ཀྱི་རྒྱུད་དུ་རུག་ནས་ཤར་གྱི་ཉི་རྩེ་དང་པོ་དེ་ལ་སྐོམ་པས་ཆུ་འདོད་པ་བཞིན་སྒུག་ནས་བསྡད་དགོས། རྒྱུ་མཚན་དེ་འདྲ་ཞིག་གི་དབང་གིས། དེང་སང་ངས་ཀྱང་ཕྱིར་དྲན་གྱི་སྙན་ངག་རེ་འབྲི་དུས་པོ་ཏ་ལ་ནི་ངེད་ཚང་གི་གཞིས་ཁྱིམ་དྲོན་མོ་ཡིན་ལ། མདུན་གྱི་མཚེའུ་དེ་ནི་ཨ་ཕ་དང་ངའི་ན་ཟུག་ལས་མཆེད་པའི་མིག་ཆུ་ཡིན་ཞེས་བྲི་བཞིན་ཡོད།
ངེད་ཚང་གི་གྱང་ངོགས་སུ་སྦྱར་ཡོད་པའི་པོ་ཏ་ལའི་སྐུ་པར་དེ་གང་ནས་འཁྱེར་ཡོང་བ་ངས་ཤེས་མེད་ལ། གང་དུ་འཁྱེར་སོང་པའང་གཏན་ནས་མ་ཤེས། སྐུ་པར་དེ་འདི་འདྲ་བརྩི་མཐོང་ཆེ་དགོས་པའི་དགོངས་བབ་ཀྱང་མག་མོག་ཙམ་ཡིན་པས། ཨ་ཕ་ལ་ཐེངས་མང་པོ་དྲིས་ཀྱང་ལན་གསལ་པོ་ཞིག་བཏབ་མ་བྱུང་།
ང་རང་རིམ་བཞིན་སློབ་ཆུང་ལས་མཐར་ཕྱིན་ཏེ་དམའ་འབྲིང་དུ་སླེབས་དུས་ཤིག་ལ་དཀར་ཆག་གི་ནང་ནས་པོ་ཏ་ལ་ཞེས་པའི་སློབ་ཚན་ཞིག་བཀོད་ཡོད་པ་མཐོང་བྱུང་། ང་ལ་མཚོན་ན་པོ་ཏ་ལ་ཞེས་པའི་སློབ་ཚན་དེ་མ་ཁྲིད་སྔོན་གྱི་སློབ་ཚན་གཞན་དག་ཉོན་རྒྱུ་ལ་ཡི་ག་གཏིང་ནས་མི་འདུག ཁྲིད་སྟེགས་ཐོག་གི་དགེ་རྒན་གྱིས་སློབ་ཁྲིད་བྱ་བར་ཉམས་འགྱུར་སྟོང་གིས་སྤྲོས་ཀྱང་། ངས་ལྐོག་འོག་ནས་པོ་ཏ་ལའི་སློབ་ཚན་ཁོ་ན་ཀློག་ནས་བསྡད་པ་ཡིན། དེ་ལྟར་དུས་ཡུན་རིང་ཙམ་འགོར་སོང་བའི་ཉིན་ཞིག་གི་སྔ་དྲོར། ངའི་བསམ་དོན་གྱི་རྨི་ལམ་ལ་རེ་འདུན་གྱི་གཤོག་ཟུག་ཐོགས་པ་ནང་བཞིན་དགེ་རྒན་གྱིས་སྒོ་པང་གི་ངོགས་སུ་པོ་ཏ་ལ་ཞེས་བརྗིད་ཉམས་ལྡན་པའི་ཡིག་འབྲུ་རྡོག་པོ་གསུམ་བྲིས་བྱུང་། སློབ་མ་ཚོ་ལ་པོ་ཏ་ལ་ཞེས་པ་ཁྱེད་ཚོས་སུས་ཤེས་ཞེས་དྲི་བ་དྲིས་བྱུང་པས། སློབ་མ་མང་པོས་ང་ཡིན་ཁོ་ཡིན་ཞེས་ལག་པ་གནམ་ལ་བཀྱགས། ངས་ཀྱང་གོ་སྐབས་དཀོན་པོ་འདི་ཤོར་མི་ཉན་བསམ་ནས་ལག་པ་གཉིས་ཀ་མཐོ་རུ་བཀྱགས་ཀྱང་། དགེ་རྒན་གྱིས་ཧ་ལམ་མཐོང་མེད་པ་དང་འདྲ། དེ་ནས་ངས་སླར་ཡང་ལག་པའི་གྲུ་མོ་ཅོག་ཙེ་ཡི་ཐོག་ཏུ་ཤུགས་ཡོད་རྒུས་རྡུང་དེ་ལག་ཟུང་གཉིས་ཀ་སྦྲིད་ལམ་མེར་སོང་བའི་སྐབས་དེར། དགེ་རྒན་གྱིས་ངའི་མིང་གཞི་ནས་བོས་བྱུང་། ང་རང་ཡང་ལམ་སང་དུ་ཡར་འགྲེང་ཏེ་ཕོ་བྲང་པོ་ཏ་ལ་ནི་ངའི་གཞིས་ཁྱིམ་དྲོན་མོ་ཡིན་ཞེས་ལན་བཏབ་པས། དགེ་རྒན་དང་སློབ་མ་ཡོངས་རྫོགས་གད་མོ་ཤོར་ཏེ་སློབ་ཁང་དུ་འུར་ཆ་ཡིས་བཀང་སོང་། ང་རང་ཅུང་ཙམ་ཞིག་ལ་བླུན་བླུན་པོ་དང་ཅི་བྱ་གཏོལ་བྲལ་གྱི་གནས་སུ་གྱར། དེ་ནས་དགེ་རྒན་གྱིས་པོ་ཏ་ལ་ནི་བོད་མི་མང་ཚོགས་ཀྱི་རྔུལ་ཆུ་ལས་གྲུབ་པའི་འབྲས་བུ་ཞིག་དང་འཛམ་གླིང་གི་ཡང་རྩེ་ནས་འོད་དུ་འཚེར་བའི་གསེར་གྱི་སྐར་ཚོམ་ལྟ་བུ་ཞིག་གམ། ཕོ་བྲང་ནི་རྒྱལ་པོ་བཞུགས་སའི་ཁང་པ་ལ་གོ་དགོས་པར་ཅེས་ལོ་རྒྱུས་དང་འབྲེལ་ནས་མང་པོ་མང་པོ་ཞིག་གསུང་བྱུང་།
ངས་རང་ཁྱིམ་གྱི་རྒྱལ་པོ་བཞུགས་སའི་ཁང་པ་དེ། ངོ་མི་ཤེས་པའི་མི་ཞིག་གིས་ཁྱེར་སོང་པ་ལ་སེར་སྣ་སྐྱེ་ཞོར་དུ་རིག་པ་གཅིག་ཏུ་སྒྲིམ་ནས་སློབ་ཁྲིད་མགོ་རྔ་ཚང་བ་ཞིག་ཉོན། སློབ་ཐུན་དེ་ནི་ངའི་བསམ་པའི་རྩིག་ལྡེབས་ངོས་ནས་ནམ་ཡང་ཡལ་ཐབས་མེད་པའི་སྣང་བརྙན་གསོན་པོ་ཞིག་ཏུ་གྱུར། གལ་སྲིད་རང་ཉིད་ཀྱང་པོ་ཏ་ལ་དང་དངོས་སུ་མཇལ་ཐུབ་བའི་སྐལ་བ་ཞིག་གམ་རང་ཁྱིམ་གྱི་རྒྱལ་པོ་བཞུགས་སའི་ཁང་པ་དེ་ཕྱིར་ལེན་ཐུབ་བྱུང་ན་ཅི་མ་རུང་སྙམ་པའི་བློ་དེ་བྱེ་ཐང་གི་འབྲོང་རྒོད་བཞིན་སུས་ཀྱང་འགོག་ཐབས་མེད་པར་ཕྱོགས་ཀུན་ཏུ་རྒྱུ་ཞིང་མཆིས།
འདི་ནས་བརྩིས་པའི་མི་ལོ་དགུ་ཡི་ཡར་སྔོན་དེར། སླར་ཡང་རང་ཉིད་ཀྱི་རྨི་ལམ་དེ་ལ་རེ་འདུན་གྱི་གཤོག་ཟུང་ཐོགས་པ་ཇི་བཞིན་ཨ་ཁུ་ཡི་བཀའ་དྲིན་འོག་ངེད་ཚང་གི་ཁྱིམ་མི་ཚང་མ་ལྷ་ས་རུ་ཆས་ཐུབ་པའི་གོ་སྐབས་བཟང་པོ་ཞིག་དང་འཕྲད། ཕ་ཡུལ་ནས་ལྷ་སུ་འགྲོ་བའི་ལམ་ཁ་སྟེ་མཐིང་སྨུག་སྦྲ་ཡི་དུད་སྤྲིན་སྔོ་ལང་ལོང་དང་། ཚར་དུ་དངར་བའི་རི་རྩེ་མཐོན་པོ་དག་གི་ཟོམ་ལ་དངུལ་དཀར་གྱི་ཕྲ་བཏབ་པའི་ཁ་བའི་འདབ་མ་ལྷུག་པར་གྲོལ། ཟམ་མ་ཆད་པའི་རྩྭ་ཐང་གཞོངས་པོའི་སྟེང་དུ་མེ་ཏོག་བཞིན་ཁྲ་ལམ་མེར་བཞད་པའི་རྟ་ནོར་ལུག་གསུམ་ཁྱུ་དང་ཁྱུ་རུ་རྒྱུ་བ་སོགས། ཞག་མ་གཉིས་གསུམ་གྱི་འགྲུལ་བཞུད་རིང་ལ་དུས་བཞི་རྣམ་པ་ཡོངས་རྫོགས་རོལ་ཐུབ་པ་ལྟར་ཡིད་དབང་རབ་ཏུ་འཕྲོག་བའི་མཛེས་ལྗོངས་ཕུན་སུམ་ཚོགས་པ་ཞིག་ཅིས་ཀྱང་མྱོང་ཆོག་མོད། ཡིན་ནའང་ངའི་དམར་ཆུང་གི་སེམས་སུ་པོ་ཏ་ལ་གཟུགས་བརྙན་མ་གཏོགས་ཅི་ཡང་དྲན་རྒྱུ་མེད་ལ་ཅི་ཡང་ཤར་རྒྱུ་མི་འདུག
རླངས་འཁོར་དང་འུར་ཟིང་གིས་བཀང་པའི་ལྷ་ས་རུ་ཐོན་མ་ཐག ཁྱིམ་མི་ཚང་མས་ངའི་རེ་འདུན་ལྟར་ཐོག་མར་པོ་ཏ་ལའི་ཕྱོགས་སུ་གོམ་ཁ་བསྒྱུར་པས་ན། ངོ་མ་མགྲིན་པ་བརྣངས་ཤིང་སྨྲ་བརྗོད་ཙམ་གྱིས་ལྷུག་པོར་བརྗོད་མི་ཐུབ་པའི་རྔམ་བརྗིད་ཅན། ལྷ་སའི་གྲོང་ཁྱེར་གྱི་གཙུག་རྒྱན་དུ་གྱུར་ཡོད་པའི་པོ་ཏ་ལ་ནི་ངའི་བསམ་པའི་གཏིང་རུམ་ནས་ལྷག་ཏུ་མཛེས་ཤིང་ཡིད་ཏུ་འོངས་པ་ཞིག་ཏུ་གྱུར་འདུག སྒོས་སུ་པོ་ཏ་ལའི་ནང་དུ་བཞེངས་ཡོད་པའི་སྐུ་གསུང་ཐུགས་རྟེན། ལོ་རྒྱུས་ཀྱི་མི་སྣ་དག་གི་གཟུག་བརྙན་ནི་ཇི་འདྲའི་གསོན་ཉམས་ལྡན་ཞིང་ཁོང་ཅག་དང་དངོས་སུ་ཞལ་མཇལ་ཐུབ་པ་དང་གཉིས་སུ་མི་འདུག ཕོ་བྲང་ཡོངས་རྫོགས་ནས་དྲི་འཛིན་དབང་པོའི་མཆོད་ཡོན་དུ་གྱུར་པའི་སྤོས་ངད་དང་། ཡིད་ལ་དད་པ་དབང་མེད་དུ་འགུགས་པའི་མར་མེ་དང་མཆོད་བཤམས་ཀྱིས་འགྲོ་བ་ཡོངས་ལ་ལུས་བདེ་སེམས་སྐྱིད་བསྩོལ་བའི་བྱིན་རླབས་རྒྱུན་དུ་འཁོར་བས། འདི་ན་འཚོ་ཞིང་གནས་པའི་མི་ནི་ཇི་འདྲ་བདེ་ཞིང་སྐྱིད་པ་རེད་ཨང་དྲན་བཞིན། རང་ཁྱིམ་དྲོད་ལ་བསྒྱུར་བའི་ཆུང་དུས་ཀྱི་སྐུ་པར་དེ་ཡིད་དུ་ཝ་ལེར་ཤར་བྱུང་། སེམས་ཀྱི་གཏིང་ཁོག་ནས་བརྡོལ་ཡོང་བའི་མིག་ཆུ་དེའང་དབང་མེད་དུ་ཤོར་བ་དང་ཅིག་ཅར་དུ་ངས་ཀྱང་རྒྱང་རིང་ནས་ཡོང་པའི་ཨ་ཇོ་ཚོ་དང་ཇི་བཞིན་པོ་ཏ་ལའི་སྔོན་ནས་ཕྱག་གསུམ་འཚལ་ཏེ། མ་འོངས་པ་ང་རང་ལྷ་ས་གྲོང་ཁྱེར་དུ་གནས་སྤོས་ནས། པོ་ཏ་ལའི་མདུན་དུ་རང་ལ་དབང་པའི་ཁང་པ་གྲུ་བཞི་ཞིག་དང་དེའི་ཕྱོགས་བཞིར་སྒེའུ་ཁུང་ཡོད་པའི་ཁང་པ་ཞིག་ཉོ་ཐུབ་པར་རེ་སྨོན་བྱས་ཤིང་། ཆུང་བྱིས་པའི་ལོ་ཟླ་ལྟར་པོ་ཏ་ལའི་ཉེ་རྒྱུད་ནས་དུས་རྟག་ཏུ་འཚོ་བ་རོལ་ཐུབ་པ་དང་། རྣམ་ཀུན་པོ་ཏ་ལའི་མཛེས་ཉམས་དང་སྲ་བརྟན་འགྱུར་མེད་ཀྱི་སྒལ་ཚིག་འདི་མཇལ་པར་ཤོག་ཅེས་ཡིད་གཉིས་ཐེ་ཚོམ་མེད་པའི་སྒོ་ནས་གསོལ་འདེབས་ཡང་ཡང་ཞུས་པ་ཡིན།
ཁྱིམ་མི་ཚོ་དང་ལྷན་དུ་ལྷ་ས་ནས་གནས་མཇལ་ཡིད་ཚིམས་པ་ཞིག་བྱས་རྗེས་ཕྱིར་ཕ་ཡུལ་དུ་ལོག་གྲབས་བྱེད་སྐབས། ངས་ཡང་བསྐྱར་སྔོན་གྱི་སྨོན་འདུན་དེ་ཞུས་ནས་བུད་སོང་པ་ཡིན། སྟོང་བསམ་དང་འཆར་ཡན་གྱི་ངང་ནས་པོ་ཏ་ལ་དང་ཁ་བྲལ་ནས་བུད་སོང་ལ། སྤྲོ་སྣང་དང་རེ་དོགས་ཀྱི་རྒྱ་རུ་ཚུད་ཡོད་པའི་སྒོ་ནས་ཕ་ཡུལ་དུ་འབྱོར་པ་ཡིན།
ཕོ་བྲང་པོ་ཏ་ལ་དང་ཞལ་དངོས་སུ་མཇལ་ནས་ད་བར་མི་ལོ་བཅུ་ཙམ་འགོར་སོང་ལ། ད་ནི་རང་ཉིད་ཤ་དར་ཁྲག་དར་གྱི་དུས་སུ་སླེབས་ཏེ་གཞི་ནས་པོ་ཏ་ལའི་མདུན་དུ་སྤོ་རན་ལ་སླེབས་ཡོད་ཀྱང་། ངའི་རྨི་ལམ་གྱི་ཁ་དོག་ནི་རབ་རིབ་ནས་མག་མོག་ཏུ་གྱུར་ཞིང་། པོ་ཏ་ལའི་མདུན་གྱི་ཁང་པ་གྲུ་བཞི་ཅན་དེ་ཉོ་རྒྱུའང་ང་དང་བར་ཐག་ཇེ་རིང་ནས་ཇེ་རིང་དུ་སོང་ཡོད། ཕྱོགས་ཀུན་ཏུ་ཡོད་པའི་སྒེའུ་ཁུང་དག་ཀྱང་ཡོལ་བ་སྟུག་པོ་ཞིག་གིས་སྒྲིབ་ཡོད་པ་ལྟར་ཕྱི་རོལ་ནས་རྔམ་ཞིང་བརྗིད་པའི་པོ་ཏ་ལ་མཐོང་བའི་སྐལ་བ་བྲལ། པོ་ཏ་ལའི་ནང་དུ་བཞུགས་པའི་བདག་གི་མེས་པོ་ཚོའི་གཟུགས་བརྙན་ཡང་ན་བུན་སྲབ་མོ་ཞིག་གིས་བཀབ་སྟེ་ནག་ནོག་ཏུ་གྱུརཔའི་ཚོར་ཤེས་ཤིག་སྐྱེས་བྱུང་། དེ་བས། ང་དང་པོ་ཏ་ལའི་ལས་དབང་ནི་ཕལ་ཆེར་མིག་ཆུའི་རྡོག་པོ་ཞིག་གིས་གསལ་བཤད་བྱེད་ཡོད་པ་དང་མཚུངས་ལ། པར་རིས་ཀྱི་ངོགས་སུ་ཐིགས་པའི་མིག་ཆུ་དང་། ཕོ་བྲང་པོ་ཏ་ལ་ཞལ་མཇལ་སྐབས་སུ་མཆེད་པའི་མིག་ཆུ་རྡོག་པོ་གཉིས་ཀྱིས་ངའི་འདུན་པ་ལ་བཞི་ཤད་བྲིས་པ་དང་ཤིན་ཏུ་མཚུངས་འདུག་པ་མ་ཟད། ཕྱི་རོལ་གྱི་རླུང་བུ་འུར་འུར་དུ་ལྡང་དུས་ངས་རང་ཁྱིམ་དྲོན་མོ་སྐྲུན་མཁན་གྱི་པོ་ཏ་ལའི་སྐུ་པར་དེ་ཇེ་དྲན་ཡིན་ལ། སྐུ་པར་དེ་གློ་བུར་དུ་འཁྱེར་འགྲོ་མཁན་གྱི་མི་དེ་འཚོལ་འདོད་ཇེ་ཆེར་སོང་།
འོད་ལམ་ལམ་གྱི་ཉི་འོད་འཕྲོས་པའི་ཞོགས་པ་རེ་རེར། ངས་པོ་ཏའི་ལའི་རྩེ་རུ་ཉི་མའི་གཟི་མདངས་འཛུམ་ཡོད་མེད་ཀྱི་སེམས་ཁྲལ་བྱེད་བཞིན་མཆིས་ལ། ཁ་ཆར་དང་བུ་ཡུག་འཚུབ་པའི་ས་སྲོད་རེ་རེར་ངས་སླར་ཡང་པོ་ཏ་ལའི་རྩེ་རུ་ཁ་བའི་འདབ་ལོ་ཆགས་ཡོད་མེད་ཀྱི་བསམ་གཞིག་བྱས་ནས་ཕ་ཡུལ་དུ་བསྡད་ཡོད། །
དྲ་ཚིགས་འདིའི་པར་དབང་གངས་ལྗོངས་ཉི་གཞོན་དྲ་བར་དབང་བས་ཕན་ཚུན་ལ་དབང་བཅོལ་མ་བྱས་གོང་རང་དགར་མི་སྤྱོད་པར་མཁྱེན།
དྲ་ཚིགས་དཔང་རྟགས།蜀ICP备14009601号-1


text:
༄༅།།གནའ་བོའི་བོད་ཀྱི་སྲོལ་རྒྱུན་རིག་གནས་དང་འབྲེལ་བའི་ཁོར་ཡུག་སྲུང་སྐྱོབ་ཀྱི་འདུ་ཤེས་གླེང་བ།
གཉིས་པ། གནའ་བོའི་བོན་གཞུང་དང་འབྲེལ་བའི་ཁོར་ཡུག་སྲུང་སྐྱོབ་ཀྱི་འདུ་ཤེས།
གནའ་བོའི་ཞང་ཞུང་བོན་ལུགས་ལྟར་ལྷོ་གཏེར་གྱི་ཐེག་པ་རིམ་པ་དགུ་7 ལས་རྒྱུ་ཡི་ཐེག་པ་བཞི་ཡི་ཁོངས་སུ་གཏོགས་པའི་ཀླུ་མཆོད་གཏོང་པ་དང་འཇིག་རྟེན་གྱི་ཡུལ་ས་གཞི་བདག་ལ་བསང་མཆོད་གཏོང་པ་དང་ལབ་ཙེ་བསྟོད་པ་མགྲོན་བཞིའི་མཆོད་པ་8 གང་མཉེས་འབུལ་བ་སོགས་ལས་ས་བདག་སྟོབས་པོ་ཆེ་དེ་རྣམས་ལ་མཆོད་བཀུར་ཞུ་སྟངས་ཀྱི་རིག་གནས་དེ་དག་ནི་གནའ་བོའི་སྲིད་པའི་བོན་གྱི་དཔེ་རྙིང་ >9 དང་།  >  >  > 10  >བཅས་ལས་རང་བྱུང་གི་སྐྱེས་ཁམས་རི་ར་བ་ནགས་ཚལ་བཅས་ལ་སྲུང་སྐྱོབ་ཞུ་སྟངས་དང་། དེ་དག་ལ་བདག་གིར་མཛད་པའི་ས་བདག་ཀླུ་གཉན་རྣམས་ལ་མཆོད་བསྟོད་ཞུས་ན་ནང་གི་སེམས་ཁམས་དང་ཕྱི་རང་བྱུང་གི་ཁོར་ཡུག་ཞི་བདེ་ལྷིང་འཇགས་སུ་གནས་པར་གསུངས་ཡོད།
དེ་ལས་ >ཞེས་པ་ལས། “འཇིག་རྟེན་གྱི་ཁམས་ལ་ཀླུ་དབང་ཆེ་སྟེ། སེམས་ཅན་རྣམས་ཀྱི་ཁ་ལོ་ཀླུས་བསྒྱུར་བ་ཡིན། སེམས་ཅན་རྣམས་ཕྱུག་པའང་ཀླུ་ཡིན། དབུལ་བ་ཡང་ཀླུ་ཡིན། བུ་མང་པ་ཡང་ཀླུ་ཡིན། བུ་མེད་པ་ཡང་ཀླུ་ཡིན། ནོར་མང་པ་ཡང་ཀླུ་ཡིན། མེད་པ་ཡང་ཀླུ་ཡིན། ནད་མེད་པ་ཡང་ཀླུ་ཡིན། ཉུང་བ་རྣམས་ཡང་ཀླུ་ཡིན། བཀྲག་མདངས་བཟང་བ་ཡང་ཀླུ་ཡིན། ངན་པ་ཡང་ཀླུ་ཡིན། མཐུ་ཆེ་བ་ཡང་ཀླུ་ཡིན། བོན་མཁས་པ་ཡང་ཀླུ་ཡིན། རིག་པ་ཆེ་བ་ཡང་ཀླུ་ཡིན། ཆུང་བ་ཡང་ཀླུ་ཡིན། བསམ་པ་འགྲུབ་པ་ཡང་ཀླུ་ཡིན་”12 ཞེས་གསུངས་ཡོད་པ་ལྟར་ཕྱིའི་སྣོད་གཡོ་བ་ས་འཁྲུགས་སོགས་བྱུང་བ་རྣམས་ཀྱང་ཀླུས་མཛད་པ་ཡིན་པས་ཀླུ་ལ་ཅིས་ཀྱང་མཆོད་པ་ཞུ་དགོས་པ་སོགས་ཀྱི་བཅོས་མིན་གྱི་སེམས་པ་བཟང་པོ་དེ་ཡང་བོད་རང་ལ་གནའ་ནས་ལྷན་སྐྱེས་སུ་ཡོད་པའི་ཁོར་ཡུག་སྲུང་སྐྱོབ་ཀྱི་རིག་གནས་འདུ་ཤེས་ཁྱད་པར་ཅན་ཞིག་ཡིན་པར་སེམས།
དེ་བཞིན་དུ་མཛད་མདོ་རྒྱས་པའི་ཡིག་ཆ་ >ཅེས་པ་ལས། “འཇིག་རྟེན་མངའ་དབང་བདག་པོ་ནི། ཀླུ་ལས་དབང་ཆེ་བ་གཅིག་ཀྱང་མེད། དེ་ཕྱིར་ཆགས་འཇིག་ཡོད་མེད་ཀྱང༌། གང་དང་སྟོང་དང་འཕེལ་འགྲིབ་སོགས། ལེགས་ཉེས་ཀུན་ཀ་ཀླུ་ལས་བྱུང༌། ཐམས་ཅད་རྩ་བ་ཀླུ་ལས་རག དེ་ཕྱིར་འགྲོ་བ་ལྷ་མི་ཡང༌། མངའ་དབང་ཀླུ་ལ་བརྟེན་ན་ལེགས། བསྟན་པ་རིན་ཆེན་ཆགས་གནས་ཀྱང༌། ས་བདག་ཀླུ་གཉན་གཏོད་ལས་རག”13 ཅེས་དང་།
ཡང་གནའ་བོའི་ཡིག་རྙིང་དུ་གྲགས་པ་ >ལས། “འཇིག་རྟེན་ཁམས་ཀྱི་འགྲོ་བ་ལ། །དབང་བསྒྱུར་མཐུ་རྩལ་རྫུ་འཕྲུལ་ནི། །ས་བདག་རྣམས་བས་ཆེ་བ་མེད༌།”14 ཅེས་དང་། དེ་བཞིན་ >ལས་ཀྱང༌། “གནམ་ས་གཉིས་ལ་དབང་བྱེད་པ་ཡི། ས་བདག་དང༌། སྡེ་བརྒྱད་ལྷ་ཀླུ་མཐུ་བོ་ཆེ།”།15 ཞེས་ས་ཡི་བདག་པོ་ནི་ཀླུ་རིགས་རྣམས་ཡིན་ལ་དེ་དག་ལ་གནོད་པའི་ལས་བྱས་ན་རང་བྱུང་ཁམས་ལ་རང་བཞིན་གྱིས་གནོད་འཚེ་འབྱུང་བ་ཡང་ཆོས་ཉིད་ལྟ་བུ་ཡིན་ཏེ།  >ལས། “མི་ཡིས་གདུག་མ་བྱས་ན། ཀླུ་ཡིས་གདུག་པ་མི་བྱེད་དོ། གལ་ཏེ་མི་ཡིས་གདུག་བྱེད་ན། ཀླུས་ཀྱང་གདུག་པ་འཕྲལ་དུ་བཏང༌།”16 ཞེས་གསུངས་ཡོད་པ་ལྟར་རོ། །
དེ་མིན་མདོས་17 སྐོར་ཀྱི་དཔེ་རྙིང་གྲགས་ཅན་ >18 ཞེས་པ་ཡོངས་གྲགས་སུ་“མཁའ་ཀློང་གསང་མདོས་”ཟེར་གྱིན་ཡོད་པ་དེ་རེད། གཞུང་འདིར་འཇིག་རྟེན་རྐྱེན་སེལ་དང་གནས་སྐབས་ཀྱི་ཉེས་སེལ། དེ་མིན་བོན་གྱི་ཐེག་དགུ་ལས་བཤད་པ་ལྟར། “ཕྱ་གཤེན་གྲུབ་སྟེ་ལྷ་འདྲེ་ཡི་མཚན་མ་གྲོལ་བས། མོས་སྤྱོད་དང་པོའི་དྲོད་ཚད་ཐོབ་པས་སྣང་གཤེན་གྲུབ་སྟེ། གདོན་ཡས་རང་སར་དག་པ་སྟེ། མོས་སྤྱོད་གཉིས་པའི་རྩེ་མོ་ཐོབ་པས་འཕྲུལ་གཤེན་གྲུབ་སྟེ། དགྲ་བགེགས་ཕྱོགས་འཛིན་བྲལ་བས། མོས་སྤྱོད་གསུམ་པའི་ངོ་བོ་ཐོབ་པས། སྲིད་གཤེན་གྲུབ་སྟེ། སྐྱེ་འཆི་ཡི་མཚན་མ་དག་པས་མོས་སྤྱོད་བཞི་ཡི་མཆོག་ཐོབ་སྟེ། སྙིང་རྗེ་བྱམས་དགའ་བཏང་སྙོམས་བཞི་ཡིས་ཐུགས་རྗེ་ཕྱིར་མི་ལྡོག་པའོ། །ལུས་ཡོངས་སུ་གཙང་མས་ཤིག་དང་སྲོ་མ་མི་འབྱུང་། ལུས་ལ་སྲིན་པོའི་རིགས་གང་ཡང་མི་འབྱུང་། བདུད་ཀྱིས་བསླུ་བས་སླུ་བར་ངོ་ཤེས། མངོན་པར་ཤེས་པ་ཕྲ་མོ་འཆར། དགེ་བའི་རྩ་བ་གང་བྱེད་ཀྱང་། འཁོར་གསུམ་ཡོངས་སུ་དག་པའི་སྒོ་ནས་བྱེད་པར་འགྱུར་རོ།”19 ། ཞེས་གསུངས་ཡོད་པ་ལྟར་མདོས་ཆེན་འདི་ཉིད་ལས་དམིགས་བསལ་སྐྱེ་ཁམས་རིག་པའི་སྐོར་ལས་འཕྲོས་ཏེ་སྣང་སྲིད་སྣོད་བཅུད་ལ་སྲུང་སྐྱོབ་བྱེད་སྟངས་ཀྱི་འདུ་ཤེས་གནའ་བོའི་སྲོལ་རྒྱུན་ལྟར་བྱུང་ཡོད་པ་ནི། ཡ་ཐོག་མེས་པོ་རྣམས་ཀྱིས་རང་བྱུང་ཁམས་ལ་ལྷན་སྐྱེས་ཀྱི་རིག་པ་ཕྲ་མོའི་ལམ་ནས་བརྟག་དཔྱད་བྱས་ཏེ། གཙོ་བོ་རང་བྱུང་ཁམས་ལ་དབང་མཛད་པའི་འཇིག་རྟེན་ཡུལ་ལྷ་མཐུ་རྩལ་ཅན་སྣ་ཚོགས་པ་དང་། གཡེན་ཁམས་ཀྱི་ལྷ་རིགས་རྣམ་པ་ཅི་རིགས་ཡོད་པ་དེ་དག་ལ་ཅི་བགྱིས་ལྟར་མཆོད་པ་དང་བརྩི་སྲུང་བྱས་ཏེ། ལྷ་ཚོགས་དེ་དག་གིས་ཀྱང་མི་ལ་མགོན་དང་དཔུང་གཉེན་དང་སྡོངས་གྲོགས་སོགས་གནང་པས་རང་བཞིན་གྱི་རང་བྱུང་སྐྱེ་ཁམས་ཁོར་ཡུག་ལ་གནོད་འཚེ་མེད་པ་སོགས་བྱུང་ཡོད་པ་ཡང་ཆེས་ཚད་མཐོ་བའི་གནའ་བོའི་སྲོལ་རྒྱུན་གྱི་ཁོག་ཡུག་སྲུང་སྐྱོབ་ཀྱི་རིག་པ་ཞིག་ཏུ་འཁུམས།
དེ་ལྟར་འཇིག་རྟེན་ཡུལ་ས་གཞི་བདག་བརྟན་མ་བཅུ་གཉིས་དཔལ་མགོན་བདུན་ཅུ་སོགས་ལ་བསང་མཆོད་གཏོང་པ་20 དང་མཆོད་པ་འབུལ་བ་ལབ་ཙེ་21 བསྟོད་པ་སོགས་ཀྱི་ཆོ་ག་རྣམས་ཀྱང་བོད་ཀྱི་སྐྱེ་ཁམས་རིག་པའི་ཁོར་ཡུག་སྲུང་སྐྱོབ་སྐོར་ལ་འབྲེལ་བ་ཆེས་ཟབ་པའི་གནའ་བོའི་བོད་རང་གི་རིག་གནས་ཕུན་སུམ་འཚོགས་པ་ཞིག་ཡིན་པར་སྔོན་ཞུས་ལྟར། ཡུལ་ས་གཞི་བདག་ལ་མཆོད་པ་སོགས་བྱས་པས་རང་བྱུང་གི་སྲིད་པའི་རི་ཀླུང་དང་། རྒྱུ་མཐུན་གྱི་སྲིད་པའི་ལྗོན་ཤིང་བཟང་པོས་རང་བཞིན་ཡེ་སྲིད་ཀྱི་རླུང་ཁམས་གཙང་མར་གནས་པར་བྱེད་ཅིང་།22 དེས་སྐྱེ་བོའི་སེམས་ཅན་ཀུན་གྱི་སྲོག་དབུགས་གཏོང་ལེན་ལ་རམ་འདེགས་བྱས་ཏེ་འབྱུང་ཁམས་ཆ་སྙོམས་ལ་གནས་པ་དང་ཚེ་བསྲིངས་བར་བྱེད་པ་དང་། གྲིབ་བསིལ་འཇམ་པོས་ངལ་གསོ་བར་བྱེད་པ་དང་། ལྷག་པར་རྩི་ཤིང་དང་མེ་ཏོག་སོགས་བསྐྱེད་བསྲིང་ལེགས་པོ་བྱས་པས་ཆར་ཆུ་དུས་སུ་འབེབས་ཤིང་། ལོ་ཕྱུགས་རྟག་ཏུ་ལེགས་པ་དང་། འབྱུང་བཞིའི་ཚ་གྲང་སྙོམས་པ། ཡུལ་ཁམས་བལྟ་ན་སྡུག་ཅིང་མཛེས་ཉམས་ལྡན་པ། “ཁོར་ཡུག་ཐམས་ཅད་ཡིད་དུ་འོང་ཞིང་ཉམས་དགའ་བའི་གནས་དེར་ཕྱིའི་ལྗོངས་རྒྱུ་བ་དག་ཀྱང་རྒྱུན་མི་ཆད་པར་ཡོང་ནས་བདེ་སྐྱིད་ཀྱི་ཚོར་བ་སྤྲོད་པ་དང་ཤེས་རིག་འཕེལ་རྒྱས། དཔལ་འབྱོར་འདུ་འགོད་”23 སོགས་ཀྱང་ངང་གིས་འབྱུང་བ་སོགས་ཀྱི་དགེ་མཚན་ལྡན་པ་ཡིན་ནོ། །
གསུམ་པ། གནའ་བོའི་སྲོལ་རྒྱུན་དང་འབྲེལ་བའི་ཁོར་ཡུག་སྲུང་སྐྱོབ་མ་བྱས་པའི་ཉེས་དམིགས། ►
དཔྱད་གཞིའི་ལུང་ཁུངས།
7 ལྷོ་འབྲུག་མཚམས་ཐལ་ཀ་ནས་གཤེན་ཆེན་ཀླུ་དགས་གཏེར་ནས་བཞེས་པའི་རྒྱུ་མཚན་གྱིས་ཟེར།
8 མགྲོན་བཞི་སྟེ་སྲི་ཞུའི་མགྲོན་ནི། དུས་གསུམ་གྱི་བདེར་བར་གཤེགས་པ། ཡོན་ཏན་གྱི་མགྲོན་ནི། བཀའ་ཡི་ལྷ་མ་སྲིན་སྡེ་བརྒྱད། ལན་ཆགས་ཀྱི་མགྲོན་ནི། འཇིག་རྟེན་གྱི་དཔལ་མགོན་བདུན་ཅུ་རྩ་གཉིས། སྙིང་རྗེའི་མགྲོན་ནི། འགྲོ་བ་རིགས་དྲུག་གི་སེམས་ཅན་བཅས་སོ།
9 ཀླུ་འབུམ་དཀར་ནག་ཁྲ་གསུམ། སྟོན་པ་གཤེན་རབ་ཀྱི་བཀའ། ༢༠༡༠ལོར་ན་གྲོལ་ལྷ་སྲས་མི་ཕམ་ཚོགས་གཉིས་རྣམ་རྒྱལ་རྒྱ་མཚོས་རྒྱ་ནག་ཁྲིན་ཏུའུ་ནས་དཔར་དུ་བསྐྲུན།
10 བོན་གྱི་གནའ་དཔེ་བྲིས་མ་དཔར་སློག་ཅན། དོལ་པོ་བསམ་གླིང་དགོན་པའི་དཔེ་རྙིང་གྲས་སུ་བཞུགས།
11 ཉེ་ལམ་རྒྱལ་པོ་སྡེ་བཞི་ནི། ཀླུ། གཉན། གཏོད། ས་བདག་བཅས་སོ།
12 ཉེ་ལམ་རྒྱལ་པོ་སྡེ་བཞིའི་གསུང་པོད། གཡུང་དྲུང་བོན་གྱི་བཀའ་བརྟེན་དཔེ་རྙིང་ཕྱོགས་བསྒྲིགས། པོད་ཨང་༡༤། ཁྱུང་པོ་སྟེང་ཆེན་དགོན་གཡུང་དྲུང་བོན་གྱི་བཀའ་བརྟེན་དཔེ་རྙིང་ཕྱོགས་བསྒྲིགས་ཁང༌། དབྱིན་ཨང་ཤོག་ངོས་༤༠ལས་གསལ།
13 དྲི་མེད་གཟི་བརྗིད༌། པོད་ཨང་བརྒྱད་པ། སྤྲུལ་སྐུ་བློ་ལྡན་སྙིང་པོའི་སྙན་རྒྱུད། ༢༠༠༠ལོར་བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང༌གིས་དཔར་དུ་བསྐྲུན་པའི་དེབ་གཟུགས་ཀྱི་ཤོག་ངོས་༨༡ལས་གསལ།
14 དཔལ་འབུམ་དཀར་པོ་བཞུགས་པའི་དབུ་ཕྱོགས། སྟོན་པ་གཤེན་རབ་ཀྱི་བཀའ། པོད་༡༤༣། ཀུན་གྲོལ་ལྷ་སྲས་མི་ཕམ་ཚོགས་གཉིས་རྣམ་རྒྱལ་རྒྱ་མཚོས་རྒྱ་ནག་ཁྲིན་ཏུའུ་ནས་དཔར་དུ་བསྐྲུན། དཔེ་གཟུགས་ཀྱི་ཤོག་ངོས་༡༨པ་ལས་གསལ།
15 གནམ་ས་སྣང་བརྒྱད་ཀྱི་མདོ་འགྲོ་ལ་ཕན་ཕྱིར་ཀོང་ཙེས་ཞུས་པ། ཀུན་གྲོལ་ལྷ་སྲས་མི་ཕམ་ཚོགས་གཉིས་རྣམ་རྒྱལ་རྒྱ་མཚོས་རྒྱ་ནག་ཁྲིམ་ཏུའུ་ནས་དཔར་དུ་བསྐྲུན། དཔེ་གཟུགས་ཀྱི་ཤོག་ངོས་༣པ་ལས་གསལ།
16 རྣམ་པར་དག་པའི་འབུམ་བཞི་ལས་གཙང་མའི་ཀླུ་འབུམ། སྟོན་པ་གཤེན་རབ་ཀྱི་བཀའ། པོད་ཨང་༡༣༩། ཀུན་གྲོལ་ལྷ་སྲས་མི་ཕམ་ཚོགས་གཉིས་རྣམ་རྒྱལ་རྒྱ་མཚོས་རྒྱ་ནག་ཁྲིན་ཏུའུ་ནས་དཔར་དུ་བསྐྲུན། དཔེ་གཟུགས་ཤོག་ངོས་༥༣ལས་གསལ།
17 མདོས་ཞེས་པའི་གོ་དོན་ནི། བསླུ་བྱ་གང་ཞིག་གི་ཆེད་དུ་དམིགས་ཏེ་འཇིགས་རྟེན་གྱི་གཏོས་དང་སྦྱར་ནས་བཞེངས་པའི་མི་འཚེ་བའི་ཡས་སྟགས་ཀྱི་ཕུང་པོ་ཞིག་ལ་ཟེར། དེ་ལ་དབྱེ་ན་ཕྱི་མདོས་དང་། ནང་མདོས། གསང་མདོས། བཟློག་མདོས། བསད་མདོས་དང་ལྔ་ཡོད།
18 མཁའ་ཀློང་གསང་མདོས། འོལ་སྒོམ་ཕུག་པའི་གཏེར་མ། བོན་གྱི་བཀའ་རྟེན་དཔེ་ཚོགས། ༡༩༩༤ལོར་རྒྱ་ནག་ཁྲིན་ཏུའུ་ནས་དཔར་དུ་བསྐྲུན།
19 མན་ངག་དང་གསང་སྔགས་གནད་ཀྱི་རྫོང་འཕྲང་། དེབ་གཟུགས་ཅན། ༢༠༡༥ལོའི་སྨན་རིའི་གླིང་གི་གཡུང་དྲུང་བོན་གྱི་བཤད་སྒྲུབ་འདུས་སྡེའི་དཔར་མ། ཤོག་ངོས་༡༤༩ལས་གསལ།
20 བོན་ལུགས་ལྟར་གྱི་བསང་མཆོད་སྐོར་གྱི་ཕྱག་དཔེ་བསང་མཆོད་ཡིད་བཞིན་ནོར་བུ་དང་མཁྱེན་གསོལ་རྣམ་དག་བདུད་རྩིའི་ཆུ་རྒྱུན་སོགས་ཡོད།
21 འདིའི་སྐོར་ལ་ཁོ་བོའི་དཔྱད་རྩོམ་ >ཞེས་པ་༢༠༡༢ལོར་འཇར་པན་རྒྱལ་ཁབ་ཏུ་དུ་རྒྱལ་སྤྱིའི་བོད་རིག་པའི་གཞོན་ནུ་འདུ་ཚོགས་ཐེངས་གསུམ་པའི་སྟེང་སྒྲོག་སྦྱོང་ཞུས་པ་ཞིག་ཡོད།
22 འདི་སྲིད་པ་གསུམ་ཟེར། ཞང་ཞུང་སྲིད་པའི་མཛོད་ཕུགས་ཀྱི་གཞུང་ལྟར་མཛོད་གནས་དང་པོའི་ཁོངས་གཏོགས་སུ་གསུངས་ཡོད་པ་ལྟར་ཡིན།
23 རྒྱལ་དབང་སྐུ་འཕྲེང་བཅུ་བཞི་པའི་ཁོར་ཡུག་སྲུང་སྐྱོབ་སྐོར་གྱི་བཀའ་སློབ་ཅིག་གི་གནད་དོན་ལས་བསྡུས་པ་ཡིན།


text:
མི་དམངས་དྲ་བའི་འཕྲིན། སྤྱི་ཟླ་3ཚེས་7ཉིན། ཙུང་ལི་ལི་ཁེ་ཆང་བོད་ལྗོངས་འཐུས་མི་ཚོགས་པའི་གྲོས་ཞིབ་ནང་ཞུགས་སྐབས། རྩམ་པ་ནི་བོད་མི་རིགས་ཀྱི་ཉིན་རེའི་བཟའ་ཆས་གཙོ་བོ་ཡིན་ཞིང་། དེ་ནི་ནས་རྩམ་དང་མར་དང་ཇ་བཅས་མཉམ་དུ་བརྫིས་ནས་སྤགས་གཡོ་བ་རེད། ང་རང་ནི་ཨན་ཧུའེ་ནས་ཡིན་ཞིང་། ཆུང་དུས་ནས་འབྲས་བཙོས་མ་བཟས་ནས་འཚར་ལོངས་བྱུང་བ་ཡིན། བཟའ་ཆས་དེ་གཉིས་ཀྱི་རྒྱུ་ཆ་གཅིག་པ་མིན་ནའང་བཟོ་ཐབས་གཅིག་འདྲ་རེད། མི་རིགས་མཐུན་སྒྲིལ་ཡང་རྩམ་པ་བརྫིས་ནས་སྤགས་གཡོ་བ་དང་འབྲས་བཙོས་མ་བརྫིས་པ་ནང་བཞིན་དམ་ཞིང་གཅིག་ཏུ་བསྒྲིལ་དགོས་ཞེས་གསུངས་པ་རེད།
ཟླ་3ཚེས་7ཉིན་ཙུང་ལི་ལི་ཁེ་ཆང་བོད་ལྗོངས་འཐུས་མི་ཚོགས་པའི་གྲོས་ཞིབ་ཚོགས་འདུར་ཞུགས་དུས་ཏག་ཏག་བོད་ཀྱི་ལོ་སར་གྱི་ཚེས་བཅུ་ཉིན་དང་ཁེལ་བ་རེད། ཙུང་ལི་བཞུགས་སྟེགས་སུ་བཞུགས་རྗེས"དེ་རིང་ནི་ད་དུང་བོད་ཀྱི་ལོ་སར་གྱི་ཚེས་བཅོ་ལྔའི་ནང་ཚུན་ཡིན་པས། ང་རང་གིས་ཚང་མར་རྗེས་སླེབས་ཀྱི་ལོ་སར་གྱི་རྟེན་འབྲེལ་བཀྲ་ཤིས་བདེ་ལེགས་ཞུ་རྒྱུ་ཡིན"ཞེས་གསུངས་པའི་འགོ་བརྗོད་འདི་ཉིད་ཀྱིས་ཚོགས་རར་འཁྲུག་ཆ་ཆེ་བར་གྱུར་པ་རེད། གྲོས་ཞིབ་མཇུག་བསྒྲིལ་དུས། ཙུང་ལི་ཡིས་ཡང་བསྐྱར་ཚོགས་ཞུགས་འཐུས་མི་ཚོ་བརྒྱུད་དེ་ཁོ་བོས་བོད་རང་སྐྱོང་ལྗོངས་ཀྱི་མི་རིགས་ཁག་གི་མི་དམངས་ལ་ལྷག་བསམ་རྣམ་དག་གིས་བཀྲ་ཤིས་བདེ་ལེགས་ཞུ་རྒྱུ་ཡིན་ཞེས་གསུངས་པ་རེད།
ཟླ་3ཚེས་7ཉིན་ཙུང་ལི་ལི་ཁེ་ཆང་བོད་ལྗོངས་འཐུས་མི་ཚོགས་པའི་གྲོས་ཞིབ་ཚོགས་འདུར་ཞུགས་སྐབས་དཔལ་འབྱོར་འཕེལ་རྒྱས་གཏོང་བའི་དམིགས་ཡུལ་ནི་དམངས་འཚོ་ཇེ་ལེགས་སུ་གཏོང་རྒྱུའི་ཆེད་དུ་རེད། སྲིད་གཞུང་གི་ལས་དོན་སྙན་སྒྲོན་གྱི་ནང་ཆེད་དུ"འཕེལ་རྒྱས་གཏོང་རྒྱུ་ནི་གནས་ལུགས་འགྱུར་མེད་ཡིན་པ་འདི་མི་དམངས་ལ་བདེ་སྐྱིད་སྔར་ལས་མང་བ་བསྐྲུན་དགོས་པར་མཚོན་པར་བྱ་དགོས"ཞེས་བཀོད་ཡོད། བོད་ལྗོངས་ཀྱི་རང་བྱུང་ཁོར་ཡུག་བལྟོས་བཅས་ཀྱི་དཀའ་ཚེགས་ཆེ་བས། དམངས་འཚོ་ལེགས་བཅོས་བྱ་རྒྱུའི་ལས་འགན་དེ་བས་ཁ་ཚ་དགོས་གཏུགས་ཆེ་བ་རེད། ངེས་པར་དུ་དཔལ་འབྱོར་འཕེལ་རྒྱས་གཏོང་བར་བརྟེན་ནས་རྒྱ་ཆེའི་མང་ཚོགས་ལ་འཚོ་བར་སྤྲོ་སྐྱིད་ལྡན་པ་དང་མ་འོངས་པར་མདུན་ལམ་ཆེན་པོ་ཡོད་པའི་ཚོར་སྣང་སྐྱེ་བར་བྱ་དགོས་ཞེས་གསུངས་པ་རེད།
ཟླ་3ཚེས་7ཉིན་ཙུང་ལི་ལི་ཁེ་ཆང་རྒྱལ་ཡོངས་མི་དམངས་འཐུས་ཚོགས་སྐབས་བཅུ་གཉིས་པའི་གྲོས་ཚོགས་ཐེངས་ལྔ་པའི་བོད་ལྗོངས་འཐུས་མི་ཚོགས་པའི་གྲོས་ཞིབ་ཚོགས་འདུར་ཞུགས་སྐབས། འཐུས་མི་ཚོས་དབུལ་སྐྱོར་དང་། རྨང་གཞིའི་སྒྲིག་བཀོད། སྤྱི་པའི་ཞབས་ཞུ་སོགས་ཀྱི་ཐད་ལ་བསམ་འཆར་དང་གྲོས་འགོ་མང་པོ་བཏོན་པ་རེད། ཙུང་ལི་ཡིས་ཚོགས་འདུ་འདིར་ཞུགས་པའི་རྒྱལ་སྲིད་སྤྱི་ཁྱབ་ཁང་གི་འབྲེལ་ཡོད་སྡེ་ཁག་གི་འགན་ཁུར་བ་ཚོར་སྒྲུབ་ནུས་པ་རྣམས་ཤུགས་གང་ཡོད་བཏོན་ཏེ་སྒྲུབ་གང་ཐུབ་བྱ་དགོས་པ་དང་། གནས་སྐབས་སུ་སྒྲུབ་མི་ཐུབ་པ་ཡིན་ན་ཡང་སྐུལ་འདེད་ཧུར་ཐག་ཆེན་པོ་གཏོང་དགོས། ངེས་པར་དུ་དོན་དག་ཚང་མར་བསྒྲུབས་ལན་ཡོད་པར་བྱ་དགོས་ཞེས་མཛུབ་སྟོན་གནང་བ་རེད།
ཟླ་3ཚེས་7ཉིན་ཙུང་ལི་ལི་ཁེ་ཆང་བོད་ལྗོངས་འཐུས་མི་ཚོགས་པའི་གྲོས་ཞིབ་ཚོགས་འདུར་ཞུགས་སྐབས། བོད་ལྗོངས་ཀྱི་ལས་དོན་ནི་ཏང་དང་རྒྱལ་ཁབ་ཀྱི་ཁྱོན་ཡོངས་ལས་དོན་ཁྲོད་དམིགས་བསལ་གོ་གནས་བཟུང་ཡོད། བོད་ལྗོངས་ནི་མེས་རྒྱལ་གྱི་མཐའ་མཚམས་སུ་གནས་ཡོད་པ་དང་། འཛམ་གླིང་གི་ཡང་རྩེ་ཡིན་ལ། རང་རྒྱལ་གྱི་སྐྱེ་ཁམས་སྒྲིབ་བཅད་གལ་ཆེན་ཞིག་ཀྱང་ཡིན་པས། རྒྱལ་ཁབ་བདེ་འཇགས་དང་བརྟན་ལྷིང་ཡོང་བར་དོན་སྙིང་གལ་ཆེན་ལྡན་ཡོད། འགན་འཁུར་གྱི་བསམ་པ་དང་ལས་འགན་སྒྲུབ་སེམས་ཆེན་པོ་བཅངས་ནས་བོད་ལྗོངས་ཀྱི་ལས་དོན་དེ་རྒྱལ་ཡོངས་ཀྱི་ཁྱོན་ཡོངས་ལས་དོན་ཁྲོད་དུ་བཞག་ནས་འཕེལ་རྒྱས་གཏོང་རྒྱུའི་ཇུས་འགོད་བྱ་དགོས་ཞེས་གསུངས་པ་རེད།
ཟླ་3ཚེས་7ཉིན་ཙུང་ལི་ལི་ཁེ་ཆང་བོད་ལྗོངས་འཐུས་མི་ཚོགས་པའི་གྲོས་ཞིབ་ཚོགས་འདུར་ཞུགས་སྐབས། བོད་རང་སྐྱོང་ལྗོངས་ཀྱི་འགན་ཁུར་མི་སྣ་ཡིས་བོད་ལྗོངས་ཀྱིས་འཕེལ་རྒྱས་གཏོང་རྒྱུ་དེ་འགན་གནད་དང་པོར་བཞག་ཡོད་ལ། བརྟན་ལྷིང་ཡོང་བར་བྱ་རྒྱུ་དེ་འགན་འཁྲི་ཨང་དང་པོར་བཞག་ཡོད་ཅེས་བསྟན་པ་རེད། ཙུང་ལི་ཡིས་དེའི་ཐད་ལ་བརྟན་ལྷིང་མེད་ན་འཕེལ་རྒྱས་གཏོང་རྒྱུའི་ཁོར་ཡུག་བཟང་པོ་མེད་པ་དང་། ཁ་ཚུར་བསྐོར་ནས་བཤད་ན་འཕེལ་རྒྱས་བྱུང་མེད་ན་བརྟན་ལྷིང་ཡོང་བའང་བྱེད་དཀའ་བ་རེད། འཕེལ་རྒྱས་དང་བརྟན་ལྷིང་གཉིས་གཅིག་ལ་གཅིག་རྟེན་བྱས་ན། བོད་ལྗོངས་སུ་མི་རིགས་མཐུན་སྒྲིལ་དང་སྤྱི་ཚོགས་བདེ་འཇགས་ཡོང་བར་བྱེད་ཐུབ་པ་དང་། མི་རིགས་ཁག་གི་མི་དམངས་ཀྱང་བདེ་ཞིང་སྐྱིད་པ་མངོན་འགྱུར་བྱེད་ཐུབ་ཅེས་ནན་བཤད་གནང་བ་རེད།
ཟླ་3ཚེས་7ཉིན་ཙུང་ལི་ལི་ཁེ་ཆང་བོད་ལྗོངས་འཐུས་མི་ཚོགས་པའི་གྲོས་ཞིབ་ཚོགས་འདུར་ཞུགས་སྐབས། བོད་ལྗོངས་ནི་འཛམ་གླིང་གི་ཡང་རྩེ་ཡིན་ཞིང་། ས་བབ་མཐོ་ཞིང་གསོ་རླུང་དཀོན་པས། ང་ཚོའི་ལས་བྱེད་པ་དང་མང་ཚོགས་ཚོས་གནས་འདིར་རྩ་བ་བཙུགས་ནས་དཀའ་སྤྱད་སྡུག་རུས་ཀྱི་འབད་བརྩོན་སྙིང་སྟོབས་དང"བོད་སྐྱོད་པ་རྒན་གྲས་ཀྱི་སྙིང་སྟོབས"དར་སྤེལ་བཏང་སྟེ་འགན་ལྗིད་པོ་ཁུར་ནས་མདུན་དུ་བསྐྱོད་དེ་ཐོབ་པའི་དཔལ་འབྱོར་དང་སྤྱི་ཚོགས་གོང་དུ་འཕེལ་བའི་གྲུབ་འབྲས་ནི་ཁས་ལེན་གང་ལེགས་བྱ་འོས་པ་ཞིག་རེད། ང་རང་གིས་ཏང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་གི་ཚབ་བྱས་ཏེ་བོད་ལྗོངས་ཀྱི་རྒྱ་ཆེའི་ལས་བྱེད་པ་དང་མང་ཚོགས་ལ་གུས་འདུད་ཞུ་རྒྱུ་ཡིན་ཞེས་གསུངས་པ་རེད།


text:
མཁས་དབང་ཁྲོ་རུ་ཚེ་རྣམ།
སྤྱིར་གསོ་བ་རིག་པ་ནི་མིའི་རིགས་ལ་ཕན་པ་འབའ་ཞིག་སྒྲུབ་པའི་རིག་པ་ཞིག་ཡིན་སྟབས། དམིགས་བསལ་གང་ཡང་མེད་པར་མི་ཚང་མས་ནད་བཅོས་སྲོག་སྐྱོབ་ཆེད་དུ་གསོ་རིག་དང་སྨན་རིགས་ལ་བརྟེན་དགོས་ཀྱི་ཡོད་པ་རེད། དེར་བརྟེན་རྒྱལ་ཁབ་དང་། མི་རིགས། ས་ཁུལ་སོ་སོར་གསོ་རིག་གི་གཞུང་ལག་ལེན་དང་བཅས་ཚད་གཞི་མི་འདྲ་བའི་སྒོ་ནས་དར་ཁྱབ་བྱུང་ཡོད་པའི་ནང་། བོད་ཀྱི་གསོ་བ་རིག་པ་འདི་ནི་རང་ཅག་ཚོའི་ཕུལ་དུ་བྱུང་བའི་སྙིང་སྟོབས་དང་བློ་གྲོས་ལྡན་པའི་མེས་པོ་མཁས་མཛངས་ལྡན་པ་རྣམས་ཀྱིས་གསར་གཏོད་དང་དར་སྤེལ་མཛད་ནས་ད་བར་ལོ་ངོ2000ལྷག་གི་ལོ་རྒྱུས་ལྡན་པ་ཞིག་རེད།
རྨང་གཞི་དེའི་སྟེང་རྒྱལ་ཁབ་ཁག་དང་མི་རིགས་ཁག་གི་གསོ་རིག་གི་སྙིང་བཅུད་བསྡུ་ལེན་གྱིས་བོད་རང་གི་གནམ་གཤིས་དང་། ས་ཁམས་ཆགས་ཚུལ། མིའི་ལུས་ཁམས་ཆགས་ཚུལ་སོགས་རང་བྱུང་ཁམས་ཀྱི་ཁྱད་ཆོས་དང་མཐུན་པར་ལེགས་སྒྲིག་བྱས་ཏེ་རིམ་པར་བརྒྱུད་པའི་རྒྱུན་སྲོལ་གྱི་ཆུ་བོ་ཆེན་པོ་གསུམ་ཕྱོགས་གཅིག་ཏུ་འདུས་པའི་གསོ་རིག་དང་། སྨན་རིག་གི་རྒྱ་མཚོ་ཆེན་པོ་སྟེ་ད་ལྟ་ང་ཚོས་བདག་ཉར་དང་ལག་ལེན་བྱེད་བཞིན་པའི་དཔལ་ལྡན་རྒྱུད་བཞི་འདི་གྲུབ་པ་ཡིན། འདི་ནི་རིག་པའི་གཞུང་ལུགས་ཀྱི་མ་ལག་ཆ་ཚང་ཞིང་རིན་ཐང་བྲལ་བའི་ལག་ལེན་གྱི་ཉམས་མྱོང་ལྡན་པའི་ནོར་མཛོད་ཆེན་པོར་སྤྱད་ན་འཛད་མཐའ་མེད་ཅིང་། རིགས་གཞུང་དང་ལག་ལེན་ཟུང་དུ་འབྲེལ་བར་བྱེད་པའི་རྩ་བའི་གཞུང་ལུགས་ཤིག་ཡིན་པའི་ཕྱིར་ཞིབ་འཇུག་བྱ་རིན་ཡོད་པ་ཞིག་ཡིན་ལ། ཞིབ་འཇུག་བྱས་ནས་གོང་འཕེལ་དུ་གཏོང་དགོས་པ་དང་འོས་པ་ཞིག་ཀྱང་ལོས་ཡིན། བོད་ཀྱི་གསོ་བ་རིག་པ་ནི་མིའི་རིགས་ཀྱི་གཟུགས་པོ་བདེ་ཐང་ཡོང་ཐབས་ཀྱི་ནད་བཅོས་སྨན་སྦྱིན་བྱེད་པའི་རིག་པ་ཞིག་ཡིན་པར་མ་ཟད། མིའི་སེམས་ཁམས་ཀྱི་ཐོག་མ་ཞི་བདེའི་སློབ་གསོ་གཏོང་བའི་རིག་པ་ཞིག་ཀྱང་ཡིན་པས། བོད་ཀྱི་གསོ་བ་རིག་པ་དང་སྨན་རིག་ནི་མིའི་རིགས་ལ་ཞབས་འདེགས་ཞུ་བའི་ནུས་ལྡན་གྱི་ཚན་རིག་ཅིག་ཡིན་པ་གོར་མ་ཆག
ཚན་རིག་ནི་དངོས་པོ་དང་བྱ་བ་མཐའ་དག་གི་གནས་ཚུལ་ཇི་མ་ཇི་བཞིན་སྟོན་པའི་དྲང་བདེན་གྱི་རིག་པ་ཞིག་ཡིན། དེང་གི་དུས་ལ་ཆ་མཚོན་ན། འཇིག་རྟེན་གྱི་བདེ་སྐྱིད་ཕུན་ཚོགས་མཐའ་དག་བསྐྲུན་པར་བྱེད་པ་ལ་ཚན་རིག་ནི་མེད་དུ་མི་རུང་ཞིང་། ཚན་རིག་ལ་བརྟེན་ནས་འཇིག་རྟེན་གྱི་ཕན་བདེ་མཐའ་དག་སྐྲུན་མཁན་ནི་མི་ཡིན། དེ་ཡང་མི་ནད་མེད་པ་དང་བདེ་བར་གནས་པ་ཞིག་གིས་བྱེད་ཐུབ་པ་ལས། ནད་པ་ཞིག་གིས་འགྲོ་བའི་བདེ་སྐྱིད་མཐའ་དག་བསྒྲུབ་པ་ཤིན་ཏུ་དཀའ་ལ། ཚེ་ཡུན་རིང་དུ་མི་གནས་པ་ཞིག་གིས་ནི་དེ་བས་ཀྱང་བསྒྲུབ་པར་མི་ནུས། དེའི་ཕྱིར་མི་སུ་འདྲ་ཞིག་ཡིན་རུང་མི་ན་བ་བདེ་བར་གནས་པ་དང་། ན་བ་གསོ་བར་བྱེད་པ། ཚེ་ཡུན་རིང་དུ་གནས་པའི་ཐབས་ལ་འབད་པ་ནི་གལ་ཆེ་བ་ཞིག་ཡིན་ལ་མིའི་རིགས་ནི་དམིགས་བསལ་གང་ཡང་མེད་པར་དེ་འདྲའི་རེ་འདོད་ཡོད་མཁན་ཤ་སྟག་ཡིན།
དེས་ན་དེ་དག་སྒྲུབ་པར་བྱེད་པའི་ཐབས་ཀྱི་གཙོ་བོ་ནི་གསོ་བ་རིག་པ་དང་། སྨོན་རིག་ལ་བརྟེན་དགོས་པ་སྟེ། དེའང་རྒྱུད་བཞིའི་གླེང་སློང་སྐབས་སུ་ཀྱེ་གྲོགས་པོ་དག་ཤེས་པར་གྱིས་ཤིག མི་ན་བ་བདེ་བར་གནས་པར་འདོད་པ་དང་། ན་བ་གསོ་བར་འདོད་པའི་གང་ཟག་གིས་གསོ་བ་རིག་པའི་མན་ངག་ལ་བསླབ་པར་བྱའོ།། ཚེ་རིང་བར་འདོད་པའི་གང་ཟག་གིས་གསོ་བ་རིག་པའི་མན་ངག་ལ་བསླབ་པར་བྱའོ།། ཆོས་དང་ནོར་དང་བདེ་བ་སྒྲུབ་པར་འདོད་པའི་གང་ཟག་གིས་སོག་བ་རིག་པའི་མན་ངག་ལ་བསླབ་པར་བྱའོ།། འགྲོ་བ་གང་ཞིག་ནད་ཀྱི་སྡུག་བསྔལ་ལས་ཐར་བར་འདོད་པ་དང་གཞན་གྱི་སྤྱི་བོས་བཀུར་བར་འདོད་པའི་གང་ཟག་གིས་གསོ་བ་རིག་པའི་མན་ངག་ལ་བསླབ་པར་བྱའོ།། ཞེས་གསུངས་པ་ལྟར་རོ། །
དོན་དེ་དག་རེ་རེ་སྒྲུབ་པའི་ཐབས་ཀྱི་རིག་པ་ནི་གཞན་དག་ཡོད་མོད། རིག་པ་གཅིག་གིས་དོན་དེ་ཚོ་མཐའ་དག་སྒྲུབ་པར་ནུས་པ་ནི་གསོ་བ་རིག་པ་འདི་ཁོ་ན་ཡིན། དེའི་ཕྱིར་འདི་ནི་རིག་པའི་གནས་གཞན་དག་ལས་ཕུལ་དུ་བྱུང་བའི་རིག་པ་ཞིག་ཡིན་པ་གསལ་པོར་ཤེས་ཐུབ། རིག་པའི་གཞུང་ལུགས་ཀྱི་ཐད་ནས་དེ་ལྟར་དུ་གྲུབ་མོད། འོན་ཀྱང་དེ་དག་དངོས་སུ་སྒྲུབ་པར་བྱེད་པ་ལ་ལག་ལེན་ལ་མི་བརྟེན་ཐབས་མེད་ཡིན་ཞིང་། དེའང་བོད་སྨན་གྱི་ངོས་ནས་བཤད་ན་གཙོ་ཆེ་བ་སྨན་རྫས་ལ་བརྟེན་ནས་ནུས་པ་ཐོན་དགོས་པ་ཞིག་ཡིན།
གཅིག བོད་ཀྱི་ཡུལ་ནི་སྨན་རྫས་ཀྱི་འབྱུང་ཁུངས་བླ་ན་མེད་པ་ཞིག་ཡིན།
སྤྱིར་སྨན་ནི་འགྲོ་བ་མིའི་རིགས་ཀྱི་ནད་གསོ་ཞིང་ལུས་ལ་ཕན་པར་བྱེད་པའི་ནུས་པ་ཁྱད་པར་ཅན་ཞིག་ལ་ཟེར་བ་ཡིན། རྒྱལ་ཁབ་ཁག་དང་། མི་རིགས་ཁག ཡུལ་ཁམས་མི་འདྲ་བ་སོ་སོར་སྨན་གྱི་རྣམ་གྲངས་དང་ངོས་འཛིན་མི་འདྲ་བ་མཐའ་ཡས་པ་ཞིག་ཡོད་མོད། ང་ཚོ་བོད་ཀྱི་སྨན་གཞུང་ནང་དུ་གཏན་ལ་ཕབ་པ་ལྟར་ན་རིན་པོ་ཆེའི་སྨན་དང་། སའི་སྨན། རྡོ་སྨན། ཤིང་སྨན། རྩི་སྨན། ཐང་སྨན། སྔོ་སྨན། སྲོག་ཆགས་ཀྱི་སྨན་བཅས་སྡེ་ཚན8དུ་དབྱེ་བ་ཕྱེས་ནས་སྨན་དེ་དག་གི་རོ་དང་། ནུས་པ། བསིལ་དྲོད། ཕན་གནོད་བཅས་གསལ་བཤད་བྱས་ཡོད། རྣམ་པ་བརྒྱད་པོ་དེ་ཡང་རིགས་བསྡུ་ན། རིན་པོ་ཆེའི་སྨན་དང་ས་རྡོའི་སྨན་ཕལ་ཆེར་ནི་གཏེར་ཁ་ལས་བྱུང་བའི་སྨན་གྱི་རིགས་ཡིན་པ་དང་། སྲོག་ཆགས་ཀྱི་སྨན་ནི་སྲོག་ཆགས་ལས་བྱུང་བའི་སྨན་དང་། དེ་བྱིངས་ཚང་མ་སྐྱེ་དངོས་རྩི་ཤིང་གི་རིགས་ཡིན་པས། སྤྱིར་རིགས་རྣམ་པ་གསུམ་དུ་གྲངས་ངེས་པ་དེ་ལྟར་ཡིན། རིགས་གསུམ་གྱིས་བསྡུས་པའི་སྨན་རྫས་དེ་དག་གི་ནང་ནས་གླང་ཆེན་གྷི་ཝཾ་དང་། ཁ་ཆེ་གུར་གུམ། བསེ་རུ་སོགས་སྤུས་ཚད་ལེགས་པའི་སྨན་རྫས་ཁག་གཅིག་ཕྱི་ཕྱོགས་ནས་འཚོལ་སྒྲུབ་བྱེད་དགོས་པ་ཕུད། དེ་བྱིངས་སྨན་རྫས་ཕལ་ཆེར་བོད་ཡུལ་སྟོད་སྨད་རང་ནས་ཐོན་གྱི་ཡོད། དེས་ན་འཛམ་གླིང་གི་རྩེ་མཐོ། ཁོར་ཡུག་གངས་རིས་བསྐོར་བའི་སྨན་ལྗོངས་གཙང་ཞིང་ཉམས་དགའ་བ། གངས་ཅན་བོད་ཀྱི་ཡུལ་ཁམས་ནི་སྨན་རིགས་ཀྱི་འབྱུང་ཁུངས་བླ་ན་མེད་པ་ཕུན་སུམ་ཚོགས་པ་ཞིག་ཡིན་སྟབས་སྨན་རིགས་སྣེ་མང་འཛོམས་པ་སྤྱད་ན་འཛད་མཐའ་མེད་པ་ཞིག་ཡོད་པ་འདི་ནི། ང་ཚོ་བོད་མི་རིགས་ཡོངས་ཀྱི་ནང་ནོར་རྩ་འགངས་ཆེ་ཤོས་ཤིག་ཡིན་པར་བརྟེན་གཏེར་རི་དང་། སྐྱེ་དངོས། སྲོག་ཆགས་བཅས་ལས་བསྡུས་པའི་སྨན་རིགས་ཀྱི་འབྱུང་ཁུངས་མཐའ་དག་ནམ་ཡང་སྲུང་ཉར་འཐུས་ལེགས་དང་། བེད་སྤྱོད་ཚུལ་མཐུན་བྱས་ནས་དེ་དག་གི་འབྱུང་ཁུངས་རྩ་སྟོངས་སུ་མི་འགྲོ་བའི་ཐབས་ལ་འབད་འབུངས་གནང་རྒྱུ་ནི་ཤིན་ཏུ་གལ་ཆེ་བར་འདུག་སྙམ།
གཉིས། སྨན་གྱི་སྤུས་ཚད་ལ་དོ་སྣང་བྱེད་དགོས།
དེ་ལྟར་བོད་ཁམས་ཀྱི་ས་གཞི་ཆེན་པོ་འདི་ནི་སྨན་རིགས་སྣེ་མང་འཛོམས་པའི་སྨན་གྱི་བང་མཛོད་ཆེན་པོ་ཞིག་ཡིན་ནའང་སྨན་འཚོལ་སྒྲུབ་དང་། བདག་གཉེར། ལས་སྣོན་སྦྱོར་བ། བེད་སྤྱོད་བྱེད་སྟངས་བཅས་མི་འདྲ་བ་ལ་བརྟེན་ནས་སྨན་གྱི་ནུས་པ་ལེགས་ཉེས་ཀྱི་ཁྱད་པར་ཡོང་གི་ཡོད་པ་རེད། སྨན་གྱི་སྤུས་ཚད་ལེགས་ཉེས་ཟེར་བ་ནི། སྨན་གང་ཞིག་སྨན་རང་རང་གི་ངོ་བོ་ངོས་འཛིན་མ་ནོར་བའི་སྟེང་དུ་འཐུ་སྒྲུབ་དང་། བདག་གཉེར། ལས་སྣོན། སྦྱོར་བ་བཅས་ཚུལ་བཞིན་དུ་བྱས་ནས་སྨན་རང་རང་ལ་ཡོད་པའི་ནུས་པ་དེ་ཇི་མ་ཇི་བཞིན་སྲུང་ཉར་བྱེད་ཐུབ་པ་ལ་སྨན་གྱི་སྤུས་ཚད་ལེགས་པ་ཞེས་ཟེར་བ་དང་། དེ་ལས་ལྡོག་པ་ནི་སྨན་གྱི་སྤུས་ཚད་ཞན་པ་ཡིན། སྤུས་ཚད་ཞན་པའི་སྨན་གྱིས་ནི་གཞུང་ལས་ཇི་སྐད་གསུངས་པའི་ནུས་པ་ཇི་བཞིན་ཐོན་མི་ཐུབ། དཔེར་ན་སྨན་རྫས་ལ་བཤད་ན། བཏུས་ནས་ལོ3ཡན་ཆད་ལོན་པའི་པྲི་ཡངྐུ་དང་། གཡའ་ཀྱི་མ་ལྟ་བུ་སྔོ་སྨན་ལོ་མའི་རིགས་དང་། ལུག་རུ་སེར་པོ་ལྟ་བུ་སྔོ་སྨན་མེ་ཏོག་གི་རིགས་ལྟ་བུ་ཡིན། སྔོ་སྨན་གྱི་རིགས་མཐའ་དག་དེས་མཚོན་འཚོལ་སྒྲུབ་བདག་གཉེར་ལེགས་པར་བྱས་ཏེ་སྨན་གྱི་སྤུས་ཚད་ཡག་པོ་ཡོང་བ་བྱ་རྒྱུ་ནི་ཤིན་ཏུ་གལ་ཆེ།
གསུམ། སྨན་རྫས་འཚོལ་སྒྲུབ་དང་བདག་གཉེར་བྱེད་སྟངས།
འོ་ན་སྨན་རྫས་འཚོལ་སྒྲུབ་དང་བདག་གཉེར་ཇི་ལྟར་བྱེད་དགོས་སམ་ཞེ་ན། དེ་ལ་སྨན་རྫས་རིགས་གསུམ་གྱི་ནང་ནས་གཏེར་ཁ་ནས་བྱུང་བའི་སྨན་ཏེ་གསེར་དང་། དངུལ། ཟངས། གཤའ་དཀར། གཟི། པད་རག། བྱུ་རུ། སྤོས་ཤེལ། མུ་མེན་སོགས་རིན་པོ་ཆེའི་རིགས་ཀྱི་སྨན་དང་། བཙག་དང་། སི་ནྡྷུ་ར། གསེར་བྱེ་སོགས་ས་སྨན་གྱི་རིགས། ཅོང་ཞི་དང་། མདུང་རྩེ་དཀར་སྨུག སྦལ་རྒྱབ། གྲུ་བཞི། ལྷང་མཚེར་སོགས་རྡོ་སྨན་གྱི་རིགས་ཕལ་ཆེ་བ་དུས་ཚོད་སྔ་ཙམ་ནས་འཚོལ་སྒྲུབ་དང་བདག་གཉེར་ལེགས་པར་བྱས་ན། དུས་ཚོད་ཅུང་རིང་པོ་སོང་ཡང་ནུས་པ་ལ་གནོད་སྐྱོན་ཆེར་ཐེབས་མི་ཐུབ། དེ་བཞིན་དུ་སྲོག་ཆགས་སྨན་གྱི་ནང་ནས་བསེ་རུའི་རྭ་སོགས་རྭ་ཅོའི་རིགས་དང་། འབྲུག་རུས་སོགས་རུས་པའི་རིགས། ཆུ་སྲིན་སྡེར་མོ་སོགས་སྡེར་མོའི་རིགས་རྣམས་ཀྱང་དུས་ཚོད་གང་ཙམ་སོང་ཡང་ནུས་པ་ལ་གནོད་སྐྱོན་མེད། དེ་མིན་རྨ་བྱའི་ཤ་དང་། འབྲོང་གི་སྙིང་དང་ཁྲག་སོགས་སྲོག་ཆགས་ལས་བྱུང་བའི་ཤ་ཁྲག་སྨན་གྱི་རིགས་རྣམས་ནི། དུས་ཚོད་རིང་པོ་སོང་ན་ནུས་པ་ལ་གནོད་སྐྱོན་ཐེབས་ངེས་ཡིན་པས། མ་རུལ། མ་བམ་པར་བདག་གཉེར་ཡག་པོ་བྱེད་པ་དང་། དུས་ཚོད་གང་ཙམ་ནང་གསར་འཚོལ་རྙིང་བརྗེ་བྱེད་དགོས། འོན་ཀྱང་གྷི་ཝཾ་དང་། དོམ་མཁྲིས། གླ་རྩི་སོགས་རྩི་སྨན་གྱི་རིགས་འགའ་ཞིག་ནི་བདག་གཉེར་ཡག་པོ་བྱུང་ན་དུས་ཚོད་ཅུང་རིང་དུ་སོང་ཡང་ནུས་ཉམས་མི་ཐུབ་མོད། ཧ་ཅང་དུས་ཚོད་རིང་དྲགས་ན་ནུས་པར་གནོད་སྐྱོན་ཐེབས་སྲིད། སྐྱེ་དངོས་སྨན་གྱི་རིགས་ལས་ཨ་བར་སྐྱུར་གསུམ་དང་། ཙན་དན་དཀར་དམར་སོགས་འབྲས་བུ་དང་། སྡོང་པོའི་རིགས་ཀྱི་སྨན་ཕལ་ཆེ་བ་ཡང་འཚོལ་སྒྲུབ་བྱས་ནས་མ་རུལ། མ་སུངས་བར་བདག་གཉེར་ཡག་པོ་བྱས་ཚེ་དུས་ཚོད་ཅུང་རིང་པོ་སོང་ཡང་ནུས་པ་ལ་གནོད་སྐྱོན་མི་ཡོང་། ཡང་དབང་ལག་དང་། མ་ནུ། རུ་རྟ་སོགས་རྩ་བར་གཏོགས་པའི་སྨན་གྱི་རིགས་རྣམས་ཀྱང་བརྐོ་སྒྲུབ་བྱས་ནས་ལོ་ཤས་རིང་ནུས་པ་ལ་གནོད་སྐྱོན་མི་ཡོང་། དེ་མིན་ཡལ་ག་དང་། ལོ་མ། མེ་ཏོག་བཅས་ཀྱི་སྨན་རིགས་ཤིང་རྩི་ཐང་སྔོ་བཅས་ལས་བསྡུས་པའི་སྨན་རྣམས་ནི་ལོ་གཅིག་གཉིས་ལས་འདས་ཏེ་རྙིང་པར་སོང་ན་ནུས་པ་ལ་གནོད་སྐྱོན་ཐེབས་ངེས་ཡིན་པས་ངེས་པར་དུ་ལོ་དུས་སུ་གསར་འཚོལ་རྙིང་བརྗེ་དང་བཟང་འཚོལ་ཞན་བརྗེ་བྱེད་དགོས། ལར་སྐྱེ་དངོས་རྩི་ཤིང་སྨ་གྱི་རིགས་གང་ལ་ཡང་རང་རང་གི་ངོ་བོའི་ནུས་པ་ལ་ཁྱད་པར་ཡོད་པ་མ་ཟད་སྐྱེ་གནས་དང་། བཏུ་དུས་སོགས་ལས་ཀྱང་ནུས་པ་ལེགས་ཉེས་ཀྱི་ཁྱད་པར་ཡོང་ངེས་པས། སྐྱེ་དངོས་སྨན་གྱི་རིགས་མཐའ་དག་བསིལ་དྲོད་རང་གནས་སུ་སྐྱེ་བ་དང་། དུས་ཐོག་ཏུ་བརྐོ་སྒྲུབ་བྱས་ན་ནུས་མཐུ་ཕུལ་དུ་བྱུང་བ་ཞིག་ཡོད་ཅིང་།གལ་ཏེ་བསིལ་དྲོད་སྐྱེ་ས་གོ་ལོག་དང་། དུས་སུ་མ་བཏུས་པ་སོགས་ཡིན་ན་ནུས་མཐུ་དམན་པ་ཡིན་སྟབས་སྐྱེ་དངོས་སྨན་གྱི་རིགས་གང་ལ་ཡང་འཚོལ་སྒྲུབ་དང་།བདག་གཉེར་བྱེད་སྟངས་ཐད་ངེས་པར་དུ་དོ་སྣང་བྱེད་དགོས།
བཞི། ཁྱད་པར་དུ་སྔོ་སྨན་ལ་གཅེས་པའི་ཡན་ལག་བདུན་ཚང་དགོས།
སྔོ་སྨན་འཐུ་སྒྲུབ་དང་སྦྱོར་བ་གང་ལའང་སྐྱེ་སར་སྐྱེ་བ་དང་། དུས་སུ་བཏུ་བ། སྐམ་གསེད་ལེགས་པ། སོ་མ་རྙིང་པ། དུག་འདོན་པ། འཇམ་བཙལ་བ། འཕྲོད་པར་སྦྱར་བ་བཅས་ཤིན་ཏུ་གཅེས་པའི་ཡན་ལག་བདུན་དང་ལྡན་པ་ཞིག་དགོས་པ་ཡིན།
ཀ སྐྱེ་སར་སྐྱེ་བ་ནི། སྨན་གང་ཡང་བསིལ་དྲོད་རང་གནས་སུ་སྐྱེ་བ་ནས་བཏུ་དགོས་པ་ལ་ཟེར། དེ་ཡང་རྒྱུད་ལས། གངས་ཅན་འབིགས་བྱེད་བསིལ་དྲོད་རང་གནས་སྐྱེས། །ཞེས་གསུངས་པ་ལྟར། རི་བོ་ཁ་བྱང་ལྟ། རྒྱུན་དུ་བསིལ་ཤས་ཆེ་བ། གངས་ཅན་གྱི་མཚན་ཉིད་དང་ལྡན་པའི་སྲིབ་ཕྱོགས་ལ་བསིལ་སྨན་སྐྱེས་པ་ཡིན་ན། སྐྱེ་སར་སྐྱེས་པ་ཞེས་བསིལ་བའི་སྟོབས་ཕུལ་དུ་བྱུང་བ་ཡིན་ཏེ། དཔེར་ན་ས་ཕྱོགས་དེར་སྐྱེས་པའི་སྨན་ཧོང་ལེན་དང་། སྲོ་ལོ་དཀར་པོ་ལྟ་བུའོ།། བསིལ་བའི་ས་ཕྱོགས་དེ་རིགས་ལ་དྲོད་སྨན་སྐྱེས་ན་བསིལ་དྲོད་གོ་ལོག་ཏུ་སྐྱེས་པ་ཡིན་པས་སྨན་དེ་འདྲ་ནུས་པ་དམན་པ་དཔེར་ན། ས་ཕྱོགས་དེར་སྐྱེས་པའི་སྨན་ར་མཉེ་དང་། ཟྭ་འབྲུ་ལྟ་བུ་ཡིན། ཡར་རི་བོ་ཁ་ལྷོ་ཕྱོགས་སུ་གཏད་པ་རྒྱུན་དུ་དྲོད་ཤས་ཆེ་བ་དང་འབིགས་བྱེད་ཀྱི་མཚན་ཉིད་ལྡན་པའི་གདགས་ཕྱོགས་སུ་དྲོད་སྨན་སྐྱེས་པ་ཡིན་སྐྱེ་སར་སྐྱེ་བ་ཡིན་པས་སྨན་དེ་ནི་དྲོད་ཕུལ་དུ་བྱུང་བ་ཡིན། དཔེར་ན་ས་ཕྱོགས་དེར་སྐྱེས་པའི་སྒོག་པ་དང་། རུག་པ། ཟྭ་འབྲུ་ལྟ་བུ་ཡིན། ས་ཕྱོགས་དེ་ལྟ་བུར་བསིལ་སྨན་སྐྱེས་པ་ཡིན་ན་བསིལ་དྲོད་གོ་ལོག་ཏུ་སྐྱེས་པ་ཡིན་སྟབས་སྨན་དེ་རིགས་ཀྱི་ནུས་པ་དམན་པ་དཔེར་ན། ས་ཕྱོགས་དེར་སྐྱེས་པའི་པྲི་ཡང་ཀུ་དང་། པར་པ་ཏ་ལྟ་བུ་ཡིན། དེའི་ཕྱིར་སྨན་གྱི་ངོ་བོ་གཅིག་པ་ཡིན་ཡང་སྐྱེ་གནས་ཀྱི་ཁྱད་པར་ལས་ནུས་པ་མཆོག་དམན་དུ་འགྱུར་འགྲོ་གི་ཡོད། དེའང་བསིལ་སར་དྲོད་སྨན་སྐྱེ་བ་དང་། དྲོ་སར་བསིལ་སྨན་སྐྱེ་བ་ཡིན་ན་སྨན་དེ་ལ་ནུས་པ་གཏན་ནས་མེད་པ་ཞིག་མ་ཡིན་ནའང་ནུས་པ་དམན་པ་སྟེ། བསིལ་སར་བསིལ་སྨན་སྐྱེ་བ་དང་། དྲོ་སར་དྲོད་སྨན་སྐྱེས་པ་ལྟ་བུའི་ནུས་པ་མེད། དེའི་ཕྱིར་དུས་རྟག་དུ་སྨན་སོ་སོའི་སྐྱེ་གནས་ལ་ལེགས་པར་བརྟགས་ཏེ་རྐོ་སྒྲུབ་བྱེད་དགོས།གཞན་ཡང་སྨན་སྐྱེ་སའི་ས་ཕྱོགས་གཙང་ཞིང་། ས་ཕྱོགས་དེར་སླེབས་མ་ཐག་སེམས་སྤྲོ་བ་དང་། དགའ་སྐྱིད་ཀྱི་སྣང་བ་འཆར་བ། སྐྱེས་བུ་དམ་པས་ཞབས་ཀྱིས་བཅགས་ཤིང་བྱིན་གྱིས་བརླབས་པ། ས་ཕྱོགས་སྐམ་རློན་རན་པ། ལུད་རྫིང་དང་ལམ་གྱི་སྲང་མདོ་དུར་ཁྲོད་སོགས་མི་གཙང་བས་སྦགས་པ་མ་ཡིན་པ་ས་གཞི་གཤིན་ལ་བཀྲ་ཤིས་དགེ་མཚན་གྱི་ཡོན་ཏན་ལྡན་པའི་ས་ཕྱོགས་སུ་སྐྱེ་བའི་སྨན་ནི་མཐུན་རྐྱེན་གྱི་ཁྱད་པར་ལས་སྨན་གྱི་ནུས་པ་ཁྱད་འཕགས་ཅན་དུ་འགྱུར་འགྲོ་གི་ཡོད་པས། སྨན་རིགས་གང་ཡང་ས་གཙང་ས་ནས་བཏུ་དགོས། དེ་ལས་ལྡོག་སྟེ་ལམ་དཀྱིལ་དང་། ལུད་རྫིང་སོགས་མི་གཙང་བའི་ས་ཕྱོགས་སུ་སྐྱེ་བ་ནི་འགལ་རྐྱེན་གྱི་ཁྱད་པར་ལས་སྨན་གྱི་ནུས་པ་དམན་པར་འགྱུར་འགྲོ་བས་སྤངས་དགོས། ད་དུང་སྨན་གང་ཡང་སད་སེར་གྱིས་གདུངས་པ་དང་། སྦྲུལ་སོགས་སྲོག་ཆགས་ཀྱིས་བཟས་ནས་བསླད་པ། འབྲས་བུའི་རིགས་བཏུ་བའི་དུས་ལས་འདས་ནས་སྐྱ་སྐེམ་སོང་བ། ཡང་ན་མ་སྨིན་པ་དང་། བཏུ་བའི་དུས་ལ་མ་བབས་པ། མེས་ཚིགས་པ་ལ་སོགས་པའི་སྨན་གྱི་རིགས་གང་ཡང་སྨན་དུ་མི་རུང་བས། མདོར་ན་སྨན་སོ་སོའི་སྐྱེ་གནས་ཀྱི་ཁྱད་པར་བརྟགས་ནས་འཐུ་སྒྲུབ་བྱེད་པ་ཤིན་ཏུ་གལ་ཆེ་བར་མངོན།
ཁ། དུས་སུ་བཏུ་བ་ནི། སྨན་འཐུ་སྒྲུབ་བྱེད་པའི་དུས་མཚམས་ཤེས་པར་བྱས་ནས་བཏུ་དགོས་པ་དེ་རེད། དུས་སུ་བཏུས་ན་སྨན་ཡིན་ལ་དུས་ལས་འདས་ན་རྩྭ་ཡིན་ཞེས་ཟེར་སྲོལ་ཡོད་པ་ལྟར། སྤྱིར་སྨན་བཏུ་བའི་དུས་ཀྱི་ཁྱད་པར་ལ་སྨན་གྱི་སྤུས་ཚད་ལ་ཤུགས་རྐྱེན་ཐེབས་ཀྱི་ཡོད། དེར་བརྟེན་རྩ་བ་དང་། སྡོང་པོ། ཡལ་ག་གསུམ་ནི་སྡོང་པོའི་རིགས་སུ་གཏོགས་པས། སྟོན་ཀ་ལོ་མ་དང་རྩི་སྐམ་ནས་སྨན་གྱི་ནུས་པ་གཏིང་འགྲོའི་དུས་སུ་བརྐོ་དགོས། དཔེར་ན་སྲོ་ལོ་དཀར་པོ་ལྟ་བུ་རྩ་བ་དང་། སྤུ་ཤེལ་རྩི་ལྟ་བུ་དང་འབྲི་རྟ་ས་འཛིན་ལྟ་བུ་སྡོང་པོ། དབྱི་མོང་གི་ཡལ་ག་ལྟ་བུ་རེད། ལོ་མ་དང་མྱུ་གུ། ཞོ་གསུམ་ནི་ལོ་མའི་རིགས་སུ་གཏོགས་པ་ཡིན་པས་དབྱར་དུས་ལོ་འདབ་རྒྱས་ཤིང་དར་ལ་བབས་པའི་དུས་སུ་བཏུ་དགོས། དཔེར་ན་ཕ་ལུའི་ལོ་མ་དང་། གངས་ལྷ་མེ་ཏོག་གི་ཞོ། འོམ་བུའི་མྱུ་གུ་ལྟ་བུའོ། མེ་ཏོག་དང་། འབྲས་བུ། ཟེའུ་འབྲུ་གསུམ་འབྲས་བུའི་ཁོངས་སུ་གཏོགས་པས་མེ་ཏོག་ཁ་འབུས་པ་དང་། ཆེར་བཞད་པ། གཞོན་ནུའི་དུས་དང་རྩི་ཐོག་སྨིན་པའི་དུས་སུ་བཏུ་དགོས། དཔེར་ན་གཟེར་འཇོམ་མེ་ཏོག་དང་། ཨུག་ཆོས་ཀྱི་འབྲས་བུ། ལྩམ་པའི་འབྲུ་གུ། གུར་གུམ་གྱི་ཟེའུ་འབྲུ་ལྟ་བུའོ། པགས་པ་དང་། བར་ཤུན། ཚི་བ་གསུམ་ནི་པགས་པའི་རིགས་སུ་གཏོགས་པ་ཡིན་པས་དཔྱིད་ཁ་འབུས་ཀྱི་དུས་སུ་བཏུ་དགོས་དཔེར་ན་སྟབས་སེང་གི་པགས་པ་དང་། སྐྱེར་པའི་བར་ཤུན། རྒོད་ཀྱི་བར་ཤུན། ཚི་བ་ཤེལ་ཏ་ལྟ་བུ་ཡིན། ལྷག་པར་དུ་ཐར་ནུ་སོགས་བཤལ་སྨན་རིགས་རྩི་སྐམ་ནུས་པ་གཏིང་འགྲོའི་དུས་སུ་བཏུ་དགོས་ལ། སྤྱང་ཚེར་སོགས་སྐྱུགས་སྨན་རིགས་རྣམས་ནི་ཁ་འབུས་གྱེན་འདྲེན་གྱི་དུས་སུ་བཏུ་དགོས། ལྷག་པར་སྲད་དཀར་སོགས་ཆུ་སྨན་སྲད་རིགས་རྣམས་ནི་བཏུ་བའི་དུས་སུ་མ་བཏུས་ན་ཆུ་འབེབས་ཀྱི་ནུས་པ་མེད་པས་ངེས་པར་དུ་བཏུ་བའི་དུས་ལ་དོ་སྣང་བྱེད་དགོས་པ་ལས། ནམ་དུས་གང་བྱུང་ལ་བཏུས་པའི་སྨན་ལ་ནི་མཆོག་གི་ནུས་པ་དང་མི་ལྡན། དེས་ན་སྨན་དེ་དག་གང་ཡང་གཙོ་ཆེར་ཟླ་བ་ཡར་ངོའི་དུས་བཟང་བདུད་རྩི་ཐུན་མཚམས་ནས་འགོ་བཙུགས་ཏེ་ཁྲུས་དང་གཙང་སྦྲ་ལེགས་པར་བྱས་ཏེ་སྨན་གཞུང་ནས་གསུངས་པའི་གཟུངས་སྔགས་དང་། རྟེན་འབྲེལ་སྙིང་པོ་བཟླ་བཞིན་དུ་འཐུ་དགོས་པ་ཡིན། དེ་ལྟར་བྱས་པ་ཡིན་ན། རང་རེའི་སྨན་གཞུང་གི་དགོངས་པ་དངོས་སུ་ལག་ལེན་བྱས་པ་ཞིག་ཡིན་པས་དེས་ཕན་པ་ལས་གནོད་པ་མི་ཡོང་སྙམ།
ག དུག་ཕྲལ་བ་ནི། སྨན་གང་ཞིག་བཏུས་ནས་དུག་ཕྲལ་བྱེད་དགོས་པ་ལ་ཟེར། དེ་ཡང་སྔོ་སྨན་གང་རུང་ཞིག་བཏུས་ནས་ཉེན་དེ་རང་དུ་ལུང་པ་དེའི་ཆུ་ལ་བཀྲུ་དགོས་པ་ནི་དུག་ཕྲལ་དང་པོ་སྤྱི་ལ་གཅེས་པ་ཞིག་ཡིན། རྩ་བ་ཡིན་པའི་སྨན་རིགས་ཀྱི་དུག་ནི་ཕྱིའི་པགས་པ་དེ་ཡིན་ཞིང་དཔེར་ན། ཉེ་ཤིང་པགས་པ་ལྟ་བུའོ།། དེ་བཞིན་སྡོང་པོའི་དུག་ནི་ནང་གི་རྐང་དེ་ཡིན། དཔེར་ན་ཀཎྜ་ཀ་རིའི་ནང་གི་རྐང་ལྟ་བུ། ཡལ་གའི་དུག་ནི་ཚིགས་པ་ཡིན། དཔེར་ན་དབྱི་མོང་གི་ཡལ་གའི་ཚིགས་པ་ལྟ་བུ། ལོ་མའི་དུག་ནི་ངར་པ་ཡིན། དཔེར་ན་ཉི་དགའི་འདབ་ལོའི་ངར་པ་ལྟ་བུ། མེ་ཏོག་གི་དུག་ནི་གོས་ཏེ་མེ་ཏོག་གི་འདབ་གདན་དེ་ཡིན། དཔེར་ན་མེ་ཏོག་གླང་སྣའི་འདབ་ཐུམ་ལྟ་བུ་ཡིན་པས་དེ་དག་ངེས་པར་དུ་ཕྲལ་དགོས། འབྲས་བུའི་དུག་ནི་ནང་གི་རུས་པ་དེ་ཡིན། དཔེར་ན་འོལ་མོ་སེའི་ནང་རུས་ལྟ་བུ་ཡིན་པས་ཕྱིར་བཏོན་ནས་བསལ་དགོས། བར་ཤུན་གྱི་དུག་ནི་ཤ་གདན་ཡིན། དཔེར་ན་སྐྱེར་པའི་བར་ཤུན་གྱི་ཤ་གདན་ལྟ་བུ་ཡིན་པས་ཤ་གདན་མ་ཤོར་བ་བྱེད་དགོས། ཤུན་པགས་སྨན་གྱི་དུག་ནི་ཕྱིའི་དྲེག་པ་ནག་པོ་དེ་ཡིན། དཔེར་ན་པུཥྐར་མཱུ་ལའི་ཕྱི་དྲེག་ལྟ་བུ་ཡིན་པས་ཕྱིའི་དྲེག་པ་ངེས་པར་དུ་བཞར་ནས་གཙང་མ་བྱེད་དགོས། དུག་ཕྲལ་ཟིན་པའི་སྨན་ནི་འཇམ་ཞིང་ནུས་པ་བཟང་བ་དང་། འཇུ་སླ་བ་བཅས་ཡོད་པས་སྨན་རྫས་ཚད་ལྡན་ཡོང་བའི་ཆེད་དུ་ངེས་པར་དུ་དུག་དེ་དག་ཕྲལ་དགོས། དེ་དག་ལ་དུག་ཅེས་བཏགས་པ་ནི། ཟོས་མ་ཐག་ཏུ་ནད་སྐྱེད་པ་དང་། སྲོག་འཕྲོག་པའི་ཉེས་སྐྱོན་ཡོད་པ་ནི་མ་ཡིན་མོད། དུག་དེ་དག་མ་ཕྲལ་བའི་སྨན་རྣམས་ནི་སྤུས་ཚད་དམན་པ་ཡིན་པས་ནུས་པ་རྩུབ་ལ་འཇུ་དཀའ་ཞིང་ལུས་ཟུངས་ལ་གནོད་པ་དང་། ནད་ཐོག་ལ་རང་གི་ནུས་པ་ཇི་བཞིན་ཐོན་མི་ཐུབ་པས་དུག་ཅེས་བཏགས་པ་དོན་དུ་སྨན་རྫས་ཀྱི་སྐྱོན་ཡིན།
ང་། སྐམ་གསེད་ལེགས་པ་ནི། བཏུས་ཚར་བའི་སྨན་རྣམས་རུལ་སྐྱོན་སོགས་མི་ཡོང་བའི་ཆེད་དུ་སྐམ་གསེད་ལེགས་པར་བྱེད་དགོས་པ་དེ་རེད། སྨན་རྗས་གང་འདྲ་ཞིག་ཡིན་ནའང་སྨན་རང་རང་ལ་ངོ་བོའི་ནུས་པ་གང་ཡོད་པ་དེ་མི་ཉམས་པར་སྲུང་ཉར་བྱེད་པའི་ཆེད་དུ་འབྲས་བུ་དང་། མེ་ཏོག་མིན་པའི་སྔོ་སྨན་རྣམས་བཏུས་པའི་ཉིན་དེར་ལུང་པ་དེའི་ཆུ་ལ་གཙང་མར་བཀྲུས་ཏེ་ས་རྡོ་དྲེག་པ་སོགས་དག་པར་བྱེད་དགོས། དེ་ནས་ལོ་མ་ཡལ་ག་ལྟ་བུ་སྔོའི་སྨན་རིགས་ཆོལ་ཙམ་བརྡུངས་ནས་རྨ་ཕབ་དགོས་ལ། བསིལ་སྨན་གྱི་རིགས་རྣམས་གྲིབ་ལྷགས་ལ་སྐམ་པ་དང་། དྲོད་སྨན་གྱི་རིགས་རྣམས་མེ་དང་ཉི་མར་སྐམ་དགོས། དེ་ལྟར་བྱས་ན་སྨན་རྫས་རང་རང་ལ་ཡོད་པའི་ནུས་པ་དེ་ཇི་མ་ཇི་བཞིན་སྲུང་ཉར་བྱེད་ཐུབ། དེ་མིན་དྲོད་སྨན་བསིལ་སྐམ་བྱེད་པ་དང་། བསིལ་སྨན་མེ་དང་ཉི་མར་སྐམ་པ་སོགས་ཡིན་ན་སྨན་རང་རང་ལ་ཡོད་པའི་ནུས་པ་སྲུང་ཉར་བྱེད་མི་ཐུབ་པས་དེའི་ཐད་ངེས་པར་དུ་དོ་སྣང་བྱེད་དགོས། སྨན་རིགས་གང་ལའང་ཐབ་ཚང་གི་དུ་བ་ལྟ་བུ་རྒྱུན་དུ་ཕོག་ན་ནུས་པ་ལ་གནོད་སྐྱོན་ཡོད་པས། དུ་བ་ཕོགས་ས་ལ་ཡུན་རིང་པོར་འཇོག་མི་རུང་ག་བུར་དང་། ཤིང་ཀུན། གླ་རྩི། ཀོ་ལ་སོགས་དྲེ་ཆེའི་སྨན་དང་སྨན་གཞན་དག་སྣོད་གཅིག་གི་ནང་དུ་བླུགས་མི་རུང་ཞིང་དྲི་མ་ཕོག་པ་བྱེད་དགོས་ལ། རུལ་སྐྱོན་སྐྱ་སྐམ་སོགས་མི་ཡོང་བའི་སྐམ་གསེད་ལེགས་པར་བྱེད་དགོས། སྨན་གང་ཡང་རུང་བ་རྒྱུན་དུ་ཉི་མ་དང་། ཆར་པ། རླུང་ལྷགས་སོགས་ཕོག་པར་འཇོག་མི་རུང་བ་དེ་ནི་སྨན་གྱི་ནུས་པ་མ་ཉམས་མ་ཡལ་བར་སྲུང་ཉར་བྱེད་ཐུབ་པའི་ཆེད་དུ་ཡིན་པས་ཇི་བཞིན་ལག་ལེན་དུ་འཁྱོལ་ཐུབ་ན། གཞུང་ལས་ཇི་ལྟར་བསྟན་པའི་སྨན་གྱི་ནུས་པ་ཐོན་ཐུབ་ཅིང་ཡོན་ཏན་དཔག་ཏུ་མེད་པ་འབྱུང་ངེས་པར་རིགས་པའི་གཞུང་ལུགས་ལས་བཤད་པ་རྐྱང་པར་མ་སོང་བར་ལག་ལེན་དང་ཟུང་དུ་སྦྲེལ་རྒྱུ་གལ་ཆེའོ།།
ཅ། སོ་མ་རྙིང་པ་ནི། སྔོ་སྨན་གང་ཡང་རུང་བ་བཏུས་ནས་ལོ་མང་སོང་བ་དང་། ལྷག་པར་ལོ་མ་དང་མེ་ཏོག་གི་རིགས་རྣམས་ལོ་དུས་ལས་འདས་ན་སྨན་གཞུང་ལས་གསུངས་པ་ལྟར་སྨན་གྱི་ནུས་པ་ཆ་ཚང་བ་ཞིག་ཐོན་མི་ཐུབ་པ་ལ་ཟེར་བས། ་སྔོ་སྨན་རྣམས་ལོ་རེ་བཞིན་རྙིང་བརྗེ་གསར་སྒྲུབ་བྱེད་པ་གལ་ཆེ་བ་གོང་དུ་བཤད་པ་ལྟར་རོ།།
ཆ། འཇམ་བཙལ་བ་ལ། སྦྱོར་བས་འཇམ་བཙལ་བ་དང་། ཁ་འཛིན་གྱིས་འཇམ་བཙལ་བ། གཉེན་པོས་འཇམ་བཙལ་བ་བཅས་ལས། དང་པོ། རོ་ནུས་ཞུ་རྗེས་མི་འགལ་བར།། རིགས་མཐུན་མང་སྣ་སྤྲད་ཀྱང་རུང་།།ཞེས་གསུངས་པ་ལྟར་རིགས་མཐུན་མང་སྣ་སྤྲད་པ་དང་། གཉིས་པ། དོན་སྣོད་གང་ལ་བབས་པའི་ཁ་འཛིན་བཅས་བསྡེབས་པ། གསུམ་པ། སྔོ་སྨན་ཡུན་བསྲིངས་ནས་བསྟེན་ན་སྔོ་སྨན་ཕལ་ཆེར་གྱིས་རླུང་སློང་བ་དང་། ཕོ་བའི་མེ་དྲོད་གསོད་པ། ལུས་ཟུངས་སྐེམ་པར་བྱེད་པས་དེ་དག་སོ་སོའི་གཉེན་པོ་བརྟེན་དགོས་པ་ཡིན། ཡང་ན་སྔོ་སྨན་ཕལ་ཆེར་ཁ་ཎྜ་བཟོས་ནས་བཏང་ན་ལེགས་པ་སྨན་གཞུང་ལས་གསུངས་ཡོད།
ཇ། འཕྲོད་པར་སྦྱར་བ་ནི། སྨན་སྦྱོར་སྐབས་གཞུང་ལས། འཕྲོད་པར་སྦྱར་བ་གནད་གསུམ་ཤེས་པ་ཡིས།། བསིལ་དྲོད་མ་འདྲེས་མཐུན་བསྡེབས་སྦྱར་བྱས་ཏེ།། ཚ་སེལ་གྲང་སེལ་གཉེས་སུ་ཤེས་པར་བྱ།།ཞེས་གསུངས་པ་ལྟར། དེའང་རོ་ནུས་ཞུ་རྗེས་ཀྱི་གནད་གསུམ་ཤེས་པའི་སྒོ་ནས་རོ་བསྡེབས། ནུས་བསྡེབས། ཞུ་རྗེས་བསྡེབས་ཏེ་སྨན་སྦྱོར་ཚད་དང་ལྡན་པ་བཟོ་དགོས།
རོ་བསྡེབས་སྦྱོར་བ་ལ་གཉིས་པ། གསུམ་པ། བཞི་པ། ལྔ་པ། དྲུག་པ་སྦྱར་བ་རྣམས་ཡོད་པ་ལས། དཔེར་ན་གཉིས་པ་སྦྱར་བ་ལྔ་ཡོད་པས། མངར་བའི་སྐྱུར་བ། མངར་བའི་ལན་ཚྭ་བ། མངར་བའི་ཁ་བ། མངར་བའི་ཚ་བ། མངར་བའི་བསྐ་བ་ལྟ་བུ་སྟེ་མངར་བ་ཁྱད་གཞིའམ་གཙོ་བོར་བྱས་ནས་དེའི་ཁྱད་ཆོས་སམ་འཁོར་སྨན་རེ་སྦྱར་བས་སྨན་སྦྱོར་མི་འདྲ་བ་ལྔ་འབྱུང་བ་ལྟ་བུ་རོ་བསྡེབས་སྦྱོར་བ་དང་། དེ་བཞིན་གསུམ་པ་སོགས་ལ་སྦྱར་བས་རོ་བསྡེབས་སྦྱོར་བ་ལྔ་བཅུ་ང་བདུན་དང་དེའི་སྟེང་རྐྱང་པ་དྲུག་བཅས་རོ་བསྡེབས་ཀྱི་སྨན་སྦྱོར་དྲུག་ཅུ་རེ་གསུམ་ཡོད་ཀྱང་དེང་སྐབས་རོ་བསྡེབས་ཀྱི་སྨན་སྦྱོར་གནང་མཁན་ཉུང་ཙམ་ལས་མེད་པ་འདྲ་སྙམ། སྨན་གྱི་ནུས་པ་སྦྱོར་བ་ལ། ནད་ཀྱི་ངོ་བོ་ཞི་བར་བྱེད་པ་ཞི་བྱེད་ཀྱི་སྦྱོར་བ་དང་། ནད་རོ་རྩད་ནས་འབྱིན་པར་བྱེད་པ་སྦྱོང་བྱེད་ཀྱི་སྦྱོར་བ་གཉིས་ཡོད། དང་པོ་ལ། ཐང་ཕྱེ་རིལ་བུ་ལྡེ་གུ་སྨན་མར་ཐལ་སྨན་ཁ་ཎྜ་སྨན་ཆང་རིན་པོ་ཆེའི་སྦྱོར་བ་དང་སྔོ་སྨན་གྱི་སྦྱོར་བ་བཅས་སྡེ་ཚན་བཅུར་དྲིལ་ཏེ་བསྟན་པ་རྣམས་དང་། སྦྱོར་བྱེད་ལ་སྔོན་འགྲོ་སྣུམ་འཆོས་བཤལ་སྐྱུག་སྣ་སྨན་འཇམ་རྩི་ནི་རུ་ཧ་རྩ་སྦྱོང་སྟེ་སྦྱོང་བྱེད་བདུན་བཅས་སྨན་སྦྱོར་རིགས་མི་འདྲ་བ་གཙོ་ཆེ་བ་རྣམ་པ་གཉིས། དེ་མིན་སྡེ་ཚན་དུ་སྦྱར་བ་དང་སྨན་སྦྱོར་ཁག་གཅིག་ལ་རྣོ་འདོན་པ། ཁ་ཚར་བཏགས་པ། འཕྲུལ་འཁོར་བསྐོར་བ་སོགས་ཞལ་ཞེས་དང་མཐོང་བརྒྱུད་ལས་རྟོགས་དགོས་པ་ཡང་ཡོད་དོ། དེ་ལྟར་སྨན་སྦྱོར་གྱི་ལོག་སྔ་རབས་བོད་ཀྱི་སྨན་པ་དྲང་སྲོང་རྣམས་ཀྱིས་མཛད་པའི་སྨན་གྱི་སྦྱོར་བའི་ཉམས་ཡིག་ཧ་ཅང་མང་པོ་ཞིག་བཞུགས་པ་དེ་དག་ཕལ་ཆེ་བ་ནི། ནུས་པ་བསྡེབས་པ་དང་། ཞུ་རྗེས་བསྡེབས་ཏེ་སྦྱར་བ་ཞིག་ཡིན་ལ། སྦྱོར་བ་སོ་སོར་མང་ཉུང་གི་ཚད་གཞི་བཟོས་གནང་བ་དེ་དག་ནད་ཀྱི་གཉེན་པོར་གྱུར་པ་དང་། ནད་གཞན་མི་འཁྲུགས་པར་བྱེད་པ་སོགས་དགོས་པ་དང་གལ་གནད་ཤིན་ཏུ་ཆེ་བ་ཞིག་ཡོད་ངེས་པས། སྨན་གྱི་སྦྱོར་བ་གང་ལའང་ཚད་བཞིན་སྦྱོར་བ་གཅེས་སོ།།
དེ་ཡང་སྨན་སྦྱོར་ཐད་དཔེར་ན། སྦྱོར་བ་སྐོར་གཅིག་ལ་སྨན་སྣ་ཆེས་ཉུང་བ། མཁྲིས་ལས་རྣམ་རྒྱལ་ལྟ་བུ་ལ་དཔེར་མཚོན་ན། སྨན་སྦྱོར་ལས། པུ་ཎྜ་རི་ཀ་བཅོ་ལྔ་པ།། ཀ་ན་ཀ་ཡི་མེ་ཏོག་བདུན།། ཧ་རི་ཏ་ཀའི་ཕབ་ལྡན་པ།། མཁྲིས་པའི་སྤྱི་སྨན་ངོ་མཚར་ཆེ།།ཞེས་གསུངས་པ་ལྟར། སྦྱོར་བ་འདི་བཞིན་ཚད་དང་ལྡན་པ་བཟོས་པ་ཡིན་ན། རླུང་ལྡན་མཁྲིས་པའི་ནད་དང་། མཁྲིས་ནད་ཀུན་ལ་མཆོག་ཏུ་བསྔགས་པའི་སྨན་སྦྱོར་ཆེས་ལེགས་པ་ཞིག་ཡིན། འོན་ཀྱང་སྨན་རྫས་གསུམ་ཀ་ཚང་ཡང་། གོང་གི་ཚད་གཞི་དེ་ལས་ཆ་མཐོ་དམན་དུ་སྦྱར་བ་ཡིན་ན་སྨན་སྦྱོར་དེ་ཚད་དང་མི་ལྡན་པ་ཡིན་པས། ཇི་སྐད་བཤད་པའི་ཕན་ནུས་མཐའ་དག་ཐོན་མི་ཐུབ། དེ་བཞིན་དུ་བདུད་རྩི་སུམ་སྦྱོར་ལྟ་བུ་ལ་མཚོན་ནའང་། མ་ནུ་གཅིག་ལ 1།འཇིབ་རྩི་གཉིས། 2། རྡོ་ཡི་ཚིལ་བུ་ཆ་གསུམ་བྱ། 3། ཞིབ་བཏགས་གར་ཆང་རྟ་ལ་བསྐྱོན།། སྟོད་དུ་བད་ཁྲག་རྒྱས་པ་དང་།། སྨད་དུ་མཆིན་ཁྲག་ལྷུང་བ་དང་།། བྲང་ཚ་ཆུ་ཚན་སྐྱུགས་པ་དང་།། མགོ་དང་ཡན་ལག་ལ་སོགས་ཀྱི།། རུས་ཆག་ལུགས་སུ་འཛུད་པ་དང་།། བད་མཁྲིས་ཟ་ཁུ་གཅོད་པའི་མཆོག། ཅེས་པའི་སྨན་གྱི་སྦྱོར་བ་འདི་ལྟ་བུ་ལའང་། གོང་བཞིན་ཚད་དང་ལྡན་པ་སྦྱར་ན། ཇི་སྐད་བཤད་པའི་ཕན་ཡོན་མཐའ་དག་ཐོན་ཐུབ་ཀྱང་། ཚད་དེ་ལས་ཆ་མཐོ་དམན་དུ་གྱུར་ན་ཕན་ནུས་ཚང་བར་ཐོན་མི་ཐུབ། དེར་བརྟེན་རྒྱུད་ལས། ཚད་ཡོད་ཚད་བཞིན་སྦྱར་བ་གཅེས་པ་ཡིན། ཞེས་གསུངས་པའི་དགོངས་པའང་དེ་ཡིན། དེ་བཞིན་སྨན་སྦྱོར་ཕལ་ཆེར་ལ་དེས་རིགས་བསྒྲེ་བྱས་ནས་ཚད་ལྡན་བཟོ་དགོས།
ཡང་། སྨན་གྱི་རྣམ་གྲངས་ཤིན་ཏུ་མང་བའི་སྦྱོར་སྡེ་འགའ་ཞིག་ལ་གཙོ་བོའི་སྨན་དང་། སྒོས་ཀྱི་གཉེན་པོར་གྱུར་པའི་སྨན་རྫས་རིགས་གཏན་ནས་ཆད་མི་རུང་ཡང་། སྒོས་ཀྱི་གཉེན་པོ་མིན་པའི་འཁོར་སྨན་རེ་གཉིས་ཆད་པའམ་ཅུང་ཟད་ཆ་ཆུང་བ་ལྟ་བུར་སོང་ཡང་ནུས་པ་ལ་སྐྱོན་རྒྱ་ཆེར་མི་བྱེད་དེ། ཀླུ་སྒྲུབ་ཞབས་ཀྱིས། གཙོ་བོའི་སྨན་ནི་མེད་ཐབས་མེད།། སྒོས་ཀྱི་གཉེན་པོར་མ་གྱུར་པའི།། འཁོར་རྣམས་རེ་གཉིས་ཆད་ཀྱང་རུང་།།ཞེས་གསུངས་པ་ལྟར་ཡིན། འོན་ཀྱང་སྦྱོར་བ་དེའི་གཙོ་བོའི་སྨན་དང་སྒོས་ཀྱི་གཉེན་པོར་གྱུར་པའི་སྨན་རྫས་མེད་དུ་མི་རུང་བར་མ་ཟད། གཙོ་བོའི་སྨན་ཉུང་། འཁོར་སྨན་མང་བས་བུངས་བསྐྱེད་པ་ཡིན་ན་གཙོ་བོའི་ནུས་པ་འཁོར་གྱིས་བཅོམ་ནས་ཚད་ལྡན་གྱི་ནུས་པ་ཐོན་མི་ནུས་ལ། སྒོས་ཀྱི་གཉེན་པོར་གྱུར་པའི་སྨན་རྫས་ཆད་པའམ་ཚད་ལས་ཉུང་ནའང་ནུས་པ་ཤིན་ཏུ་དམན་པས། སྨན་སྦྱོར་གྱི་ཐད་ལ་ངེས་པར་དུ་དོ་སྣང་བྱེད་དགོས་ལ། སྦྱོར་བ་ཚད་ལྡན་བྱ་རྒྱུ་ཤིན་ཏུ་གལ་ཆེ་སྟེ། རྒྱུད་ལས། ཚད་མེད་རྣམས་ལ་གཙོར་སྨོས་ཐུན་ཚད་སྐྱེད། །ཅེས་པའི་དགོངས་པ་ཡང་དེ་ཉིད་ཡིན་ནོ།
མདོར་ན། སྨན་རྫས་དང་སྨན་སྦྱོར་ལ་སྤུས་ཚད་མེད་ན། སྨན་བཏང་བས་ནད་པ་ལ་ཕན་ཐོགས་ཆུང་ཞིང་། ནད་པ་ལ་ཕན་ཐོགས་མེད་ན། སྨན་དང་སྨན་པ་ཡང་དགོས་པ་མེད་པ་ལྟ་བུར་གྱུར་པས། སྨན་རྫས་དང་སྨན་སྦྱོར་གྱི་སྤུས་ཚད་ལ་ངེས་པར་དུ་དོ་སྣང་བྱེད་དགོས་སོ།།


text:
------ཆོས་རྗེ་དོན་གྲུབ་རིན་ཆེན་གྱི་རྗེས་དྲན་ཚོགས་འདུའི་སྟེང་གི་གཏམ་བཤད།
དང་པོ། ཆོས་རྗེ་དོན་གྲུབ་རིན་ཆེན་གྱི་རྣམ་ཐར་མདོར་བསྡུས།
མཁས་གྲུབ་ཆེན་པོ་ཆོས་རྗེ་དོན་གྲུབ་རིན་ཆེན་ནི་ཕྱི་ལོ1309 ལོར་མདོ་སྨད་དུ་སྐུ་འཁྲུངས། སྐུ་གཞོན་ནུའི་དུས་ནས་སྔོན་གྱི་བག་ཆགས་མངོན་པར་སད་དེ་སངས་རྒྱས་ཀྱི་བསྟན་པའི་སྒོར་ཞུགས་ནས་རབ་ཏུ་བྱུང་སྟེ་དབུས་གཙང་དུ་སློབ་གཉེར་དུ་ཕེབས། སྙེ་ཐང་བ་བཀྲ་ཤིས་སེང་གེ་སོགས་ལས་ཕར་ཕྱིན་དང་། བྱམས་ཆོས་སྡེ་ལྔ་ལ་སོགས་པར་ཐོས་བསམ་མཛད། གཙང་གི་སྣར་ཐང་ཆོས་གྲྭར་བྱོན་ནས་བཅོམ་ལྡན་རིགས་རལ་གྱི་བུ་ཆེན་བཅོམ་ལྡན་པ་རང་གི་གདན་ས་བ་ལྡོང་སྟོན་རིག་པའི་སེང་གེ་ལས་ཚད་མ་རྣམ་ངེས་ལ་སོགས་གཞུང་མང་པོར་གསན་སྦྱངས་མཛད། བདག་ཆེན་བཟང་པོ་དཔལ་དང་སྒམ་པོ་བ་ཆོས་ཀྱི་རྒྱལ་མཚན་སོགས་ཀྱི་མདུན་ནས་ཀླུ་སྒྲུབ་ཡབ་སྲས་ཀྱི་གཞུང་ལ་སྦྱངས་པ་དང་དབང་ལུང་རྗེས་གནང་། སྡེབ་སྦྱོར་རིན་ཆེན་འབྱུང་གནས། སྒྲའི་བསྟན་བཅོས་དབྱངས་ཅན་བྱཱ་ཀ་ར་ནའི་མཚམས་སྦྱོར་འགྲེལ་བ། སློབ་དཔོན་ཕྱོགས་གླང་གིས་མཛད་པའི་ཚད་མའི་བསྟན་བཅོས་རིག་པ་ལ་འཇུག་པ་སོགས་ཐུན་མོང་དང་ཐུན་མོང་མ་ཡིན་པའི་རིག་པའི་གནས་མཐའ་དག་ལ་ལེགས་པར་སྦྱངས། ཞ་ལུའི་ཆོས་གྲྭ་ཆེན་པོར་གྲྭ་སྐོར་ལ་བྱོན་པ་ན་བུ་སྟོན་ཐམས་ཅད་མཁྱེན་པ་ཡང་གདན་སར་ཕེབས་ནས་འདུག་པ་ལ། ཚོགས་པ་ཆེན་པོའི་དབུས་སུ་བགྲོ་གླེང་མཛད་པས་ཀུན་གྱིས་"ཤར་ཕྱོགས་པ་རིག་པའི་དཔའ་བོ་"ཞེས་བསྔགས་བརྗོད་ཀྱི་མེ་ཏོག་འཐོར་བ་དང་བསྟུན་སྙན་པའི་གྲགས་པ་ཆེས་ཆེར་རྒྱས། དེ་ནས་རོང་གི་བླ་མ་ཡེ་ཤེས་དཔལ་བའི་དྲུང་དུ་གཤེད་སྐོར་སྤྱི་དང་། ཁྱད་པར་དུ་ཡི་དམ་རྡོ་རྗེ་འཇིགས་བྱེད་ཀྱི་དབང་དང་། རྒྱུད་འགྲེལ་གྱི་བཤད་པ། མན་ངག་ཐམས་ཅད་ལེགས་པར་གསན་ནས་ཐུགས་སུ་ཆུད།
དེ་ནས་ཨ་མདོར་ཕེབས་ཏེ་ཤིང་ཀུན་སྡེ་གསར་གྱི་མཁན་པོ་མཛད་དེ་ཡུལ་དེའི་སྐྱ་སེར་ཕོ་མོ་རྣམས་ལ་ཆོས་ཀྱི་འཁོར་ལོ་རྒྱ་ཆེར་བསྐོར་བའི་སྐབས། དབུས་ནས་སྙེ་ཐང་བདེ་བ་ཅན་གྱི་གདན་ས་མཛད་དགོས་པའི་གདན་འདྲེན་པ་བྱུང་སྟེ་དབུས་སུ་ཕེབས། དབུས་སུ་སླེབས་དུས་སྙེ་ཐང་གི་གདན་ས་པ་བསྐོས་ཚར་བས་གདན་སའི་སྟབས་མ་འཕྲོད་ཀྱང་། ཡུལ་མདོ་སྨད་ནས་མཆོད་པའི་ཡོ་བྱད་མང་དུ་བསྣམས་ནས་བྱོན་པ་རྣམས་ཀྱིས་བདེ་བ་ཅན་དང་། སྣར་ཐང་སོགས་སུ་གཙུག་ལག་ཁང་དང་དགེ་འདུན་གྱི་སྡེ་རྣམས་ལ་བསྙེན་བཀུར་རྒྱ་ཆེར་བསྒྲུབས། སྐབས་དེར་མཁས་གྲུབ་ཆེན་པོ་མཆིམས་བློ་བཟང་གྲགས་པའི་སྤྱན་སྔར་མདོ་སྔགས་ཀྱི་ཆོས་མང་དུ་གསན་པའི་སྐབས་ཤིག བླ་མའི་ཞལ་ནས། "ཁྱོད་ཀྱི་གནས་དང་གདུལ་བྱ་མདོ་སྨད་དུ་ཡོད། ཁྱད་པར་བྱ་ཁྱུང་དང་ཤ་སྦྲང་ཟེར་བ་གཉིས་སུ་དགོན་པ་ཐོབ། བཤད་སྒྲུབ་གང་འཕེལ་གྱིས། སྒོས་སུ་བྱ་ཁྱུང་དུ་སྒྲུབ་པ་མཛོད། སློབ་མ་མཁས་གྲུབ་མང་པོ་འོང་། འགྲན་ཟླ་དང་བྲལ་བ་གཅིག་འབྱུང་། དེ་ལ་ངའི་མིང་འདི་ཐོགས་དང་བསྟན་པ་ལ་ཕན་ཐོགས་ཁྱད་པར་ཅན་འབྱུང"ཞེས་ལུང་དུ་བསྟན་པ་ལྟར་མདོ་སྨད་དུ་བྱོན།
མདོ་སྨད་དུ་ཕེབས་རྗེས་ཐོག་མར་བླ་མའི་ལུང་བསྟན་བཞིན་ཤ་སྦྲང་དགོན་པ་བཏབ། དགུང་ལོ་ཞེ་གཅིག་པ་ཕྱི་ལོ1349 ལོར་དཔལ་ལྡན་བྱ་ཁྱུང་དགོན་བཏབ་ལ། དེ་ནས་སྐུ་འབུམ་ཆུ་དཀར་རི་ཁྲོད་དུ་སྒྲུབ་པ་ཉམས་ལེན་ལ་གཞོལ་ནས་བཞུགས། རྗེ་ཙོང་ཁ་པ་དགུང་ལོ་བདུན་པའི་ཚེ་བྱ་ཁྱུང་དུ་ཕེབས་ཏེ་ཆོས་རྗེ་དོན་གྲུབ་རིན་ཆེན་དཔལ་བཟང་པོས་མཁན་པོ་དང་། ཏ་དབོན་གཞོན་ནུ་སེང་གེའི་སློབ་མ་གཞོན་ནུ་བྱུང་ཆུབ་འོད་ཀྱིས་སློབ་དཔོན་མཛད་དེ་རབ་ཏུ་བྱུང་ཞིང་ཚིགས་སྔ་མ་དགེ་ཚུལ་གྱི་སྡོམ་པ་བཞེས་ནས་མཚན་ལ་བློ་བཟང་གྲགས་པ་ཞེས་གསོལ། ཆོས་རྗེ་མཆོག་ནས་འཇམ་དབྱངས་དང་དབྱངས་ཅན་མ་ལ་སོགས་པའི་སྒོ་ནས་ཤེས་རབ་འཕེལ་བའི་ཐབས་མང་དུ་གནང་། དེ་ནས་རྗེ་ཙོང་ཁ་པ་དགུང་ལོ་བཅུ་དྲུག་བཞེས་པའི་ཚེ་དབུས་གཙང་དུ་ཕེབས་པའི་སྐུལ་མ་མཛད། དབུས་སུ་ཕེབས་ཁར་ཞལ་གདམས་བསླབ་བྱ་དང་མཐུན་རྐྱེན་རྒྱ་ཆེར་བསྩལ། དགུང་ལོ་རེ་དྲུག་བཞེས་པ་ཕྱི་ལོ1374 ལོར་ཕྱི་ནས་དོན་གྲུབ་སེང་གེས་སྦྱིན་བདག་བྱས་ཏེ་སྣང་རའི་གསེར་ཁང་དུ་གྲགས་པ་བཞེངས། མཐར་ཕྱི་ལོ1385 ལོར་དགོངས་པ་ཆོས་དབྱིངས་སུ་འཐིམ་པའི་ཚུལ་བསྟན།
གཉིས་པ། སྐུ་འབུམ་ས་ཁུལ་གྱི་ཆོས་རྗེ་དོན་གྲུབ་རིན་ཆེན་དང་འབྲེལ་བའི་ངག་རྒྱུན།
༡ ཆོས་རྗེ་དོན་གྲུབ་རིན་ཆེན་ཁོང་རང་གི་བླ་མ་མཆིམས་བློ་བཟང་གྲགས་པ་དེ་ཉིད་ཀྱི་ལུང་བསྟན་ལྟར་དབུས་གཙང་ནས་མདོ་སྨད་དུ་ཕེབས་ཏེ་ཤ་སྦྲང་དགོན་པ་དང་བྱ་ཁྱུང་དགོན་པ་བཏབ་རྗེས། ཡབ་ཀླུ་འབུམ་དགེ་ཚང་དང་ཐག་མི་རིང་བའི་གནས་ཆུ་དཀར་ཐང་ཞེས་འབོད་པའི་ཡུལ་གྱི་བྲག་ངོས་ཀྱི་རི་ཁྲོད་ཅིག་ཏུ་སྒྲུབ་པ་ཉམས་ལེན་ལ་གཞོལ་ནས་བཞུགས། ཆུ་དཀར་རི་ཁྲོད་ནི་སྐུ་འབུམ་གྱི་ལྷོ་ཕྱོགས་ལྷ་མོ་རིའི་ལུང་བའི་འདབས་སུ་ཡོད་ལ། རི་རྒྱུད་ཅིག་གི་སྐེད་ན་ཆགས་པའི་གནས་དབེན་པ། མདུན་ན་ཆུ་བོ་ལྷུང་ལྷུང་དུ་འབབ་པ། རྩྭ་དང་རྩི་ཤིང་། ནགས་ཚལ་སོགས་ཀྱིས་བརྒྱན་པའི་གནས་ཡིད་དུ་འོང་བ་ཞིག་ཡིན། ཆོས་རྗེ་དོན་གྲུབ་རིན་ཆེན་མཆོག་གནས་དེར་ཐོག་མར་ཕེབས་ནས་བཞུགས་དུས། རི་ཁྲོད་དུ་ཉག་ཁ་དང་ནགས་སོགས་མང་བས་རི་ཁྲོད་ཀྱི་འགྲོ་ལམ་ནོར་བ་བྱུང། རྗེས་སུ་རི་ཁྲོད་དུ་ཕེབས་པའི་ལམ་མི་ནོར་བའི་ཆེད་ཁོང་གིས་རི་བོའི་ཉག་ཁར་རང་གི་ཕྱག་རྟེན་བཙུགས་ནས་བཞག་པ་སྐྱེས་ཏེ་སྡོང་བོ་ཆེན་པོ་ཞིག་ཏུ་གྱུར། སྡོང་བོ་དེ་རིག་གསར་གྱི་སྐབས་བར་དུ་ཡོད། རིག་གསར་སྐབས་སྔོན་ཐོན་པ་འགས་སྡོང་པོ་ཁྱད་པར་ཅན་དེ་རྩ་བ་ནས་བཅད་ཅེས་སྔོན་སྐུ་འབུམ་ཁྲི་ཆེན་བདེ་གཤེགས་ཚང་༸སྐྱབས་རྗེ་དགེ་ཀྱཱ་རིན་པོ་ཆེ་མཆོག་ནས་ཀྱང་གསུང་ཆོས་སྐབས་སུ་གསུངས་ལ། ཡུལ་དེ་གའི་རྒན་པའི་ངག་རྒྱུན་ན་ཡང་འདུག
༢ ཆོས་རྗེ་དོན་གྲུབ་རིན་ཆེན་ཁོང་གིས་ཆུ་དཀར་རི་ཁྲོད་དུ་དཔལ་ཆེན་རྡོ་རྗེ་འཇིགས་བྱེད་བསྒོམས་ཤིང་སྒྲུབ་པ་མཛད་དུས། བར་སྐབས་ཤིག་ལ་ཁོང་གི་རྨི་ལམ་དུ་དཔལ་རྡོ་རྗེ་འཇིགས་བྱེད་དང་མཇལ་ཏེ་གསོལ་བ་བཏབ། "ཞལ་ཡང་ཡང་བསྟན་དུ་གསོལ་"ཞེས་ཞུས་པར། "སང་ཕོད་ད་ཙམ་ལ་ལུང་བ་འདིའི་མདའ་རུ་མཇལ་ཡོང་། དེ་བར་དུ་བདེ་བར་གྱིས། "ཞེས་གསུངས། སང་ལོ་སྟེ་ཕྱི་ལོ1357ལོའི་ཧོར་ཟླ་བཅུ་བའི་ཚེས་བཅུའི་ཉིན་གྱི་སྔ་དྲོའི་ཆར་འཇམ་མགོན་བླ་མ་ཙོང་ཁ་པ་ཆེན་པོ་མཆོག་སྐུ་འབུམ་གྱི་གསེར་སྡོང་ཤུལ་དུ་ངོ་མཚར་བའི་ལྟས་དུ་མ་དང་བཅས་སྐུ་བལྟམས། རྗེ་ཙོང་ཁ་བ་སྐུ་བལྟམས་དུས་ནམ་མཁའ་ནས་མེ་ཏོག་གི་ཆར་བབས་པ་དང་འཇའ་ཤར་བ། རོལ་མོའི་སྒྲ་གྲགས་པ། རང་གི་སྒྲུབ་ཁང་དུ་འཇའ་འོད་འཁྱིལ་བ་སོགས་ངོ་མཚར་བའི་ལྟས་མང་པོ་བྱུང་བ་ཆོས་རྗེ་དོན་གྲུབ་རིན་ཆེན་གྱིས་གཟིགས་དུས། སྔོན་དབུས་གཙང་ནས་རང་གི་བླ་མས་ལུང་དུ་བསྟན་པ་དང་སྔར་ལོར་རྡོ་རྗེ་འཇིགས་བྱེད་ཀྱིས་ལུང་བསྟན་པའི་སྐྱེས་བུ་དེ་གཞི་ནས་སྐུ་འཁྲུངས་པ་རྟོགས། བཤད་རྒྱུན་ལ། ད་ལྟ་ཡང་ཆུ་དཀར་རི་ཁྲོད་ཀྱི་སྒྲུབ་ཕུག་གི་བྲག་ངོས་ན་ཕྱག་རྗེས་ཤིག་ལུས་ཡོད་པ་དེ། རྗེ་ཙོང་ཁ་པ་མཆོག་སྐུ་འཁྲུངས་དུས་ས་རྣམ་པ་དྲུག་ཏུ་གཡོས་ཏེ་སྒྲུབ་ཁང་ཡོམ་ཡོམ་དུ་འགུལ་བ་ན། ཆོས་རྗེ་དོན་གྲུབ་རིན་ཆེན་མཆོག་ནས་རང་གི་ཕྱག་སྒྲུབ་ཁང་གི་བྲག་ལ་གཏད་པའི་རྗེས་ཤུལ་ཡིན་ཟེར་བའི་ངག་རྒྱུན་འདུག
༣ དེ་ནས་རྗེ་བླ་མ་ཙོང་ཁ་པ་མཆོག་སྐུ་འཁྲུངས་ནས་ཡུན་རིང་མ་ལོན་པའི་ཉིན་ཞིག་ལ། ཆོས་རྗེ་དོན་གྲུབ་རིན་ཆེན་དེ་ཉིད་ཡབ་ཀླུ་འབུམ་དགེ་ཡིས་གདན་དྲངས་ནས་བསྙེན་བཀུར་གང་ལེགས་མཛད། དེ་ཚེ་ཆོས་རྗེ་དེ་ཉིད་ཀྱིས་ཡབ་ཀླུ་འབུམ་དགེ་ལ་རྟ་དང་ལུག་ལ་སོགས་པ་ཟང་ཟིང་གི་གནང་སྦྱིན་དཔག་མེད་མཛད་ནས། ཡབ་ཀླུ་འབུམ་དགེ་ལ་ཁྱོད་ཀྱི་བུ་འདི་"བདག་གི་སློབ་མར་ཕུལ་ཅིག"ཅེས་བཀའ་གནང་བ་ན། ཡབ་ནས་བུ་ནར་སོན་དུས་ཆོས་རྗེ་མཆོག་གི་སློབ་མར་འབུལ་བར་ཁས་བླངས། ངག་རྒྱུན་ན། དེ་དུས་ཆོས་རྗེ་དོན་གྲུབ་རིན་ཆེན་མཆོག་ཐུགས་ཤིན་ཏུ་དགྱེས་ནས་རང་གི་ཕྱག་རྟེན་དང་ཞབས་ཀྱི་རྗེས་རྡོ་ཕ་བོང་ཆེན་པོའི་སྟེང་བཞག་པ་ཡིན་ཟེར། རྡོ་དེ་སྐུ་འབུམ་དགོན་པའི་འཇམ་དབྱངས་ཀུན་གཟིགས་ཀྱི་ལྷ་ཁང་དུ་ཡོད་ལ། ད་ལྟ་ཡང་སྟེང་ན་ཞབས་རྗེས་ཤིག་དང་ཕྱག་རྟེན་ཞིག་གི་ཤུལ་ཡོད། ༼མདོ་སྨད་ཆོས་འབྱུང་༽དང་༼བྱ་ཁྱུང་གདན་རབས་༽ན་ཡང་དེའི་ཕྱོགས་ཙམ་གསལ།
༤ གཡང་སྒང་རི་ཁྲོད་ནི་སྐུ་འབུམ་ཁྱུང་ཐར་སྡེ་བའི་སྟོད་ན་ཡོད། རྒྱ་སྐད་དུ་འདི་ལ་ "岩岗寺 "ཟེར་ལ་སོག་པོ་ཡོན་རྒྱལ་རབས་སྐབས་ནས་དགོན་པའམ་རི་ཁྲོད་ཡོད་པར་བཤད། ༼མདོ་སྨད་ཆོས་འབྱུང་༽དང་༼སུམ་པའི་ཆོས་འབྱུང་༽དུ། "ར་ཁུའི་གཡང་འབའ་"ཞེས་བྲིས་པ་རི་ཁྲོད་འདི་ཨེ་ཡིན་སྙམ་པས་དཔྱད། ཡུལ་འདིའི་རྒན་པ་རྣམས་ཀྱི་ངག་རྒྱུན་ན། སྔོན་གྱི་དུས་ཆོས་རྗེ་དོན་འགྲུབ་རིན་ཆེན་མཆོག་ཡུལ་འདི་བརྒྱུད་ནས་བྱ་ཁྱུང་དགོན་དུ་ཕེབས་དུས། ཆོས་རྗེ་ཁོང་ཉིད་རི་ཁྲོད་འདིར་ཕེབས་ཏེ་ཡུན་རིང་དུ་མཚམས་ལ་བཞུགས། དེ་དུས་འཇམ་མགོན་བླ་མ་ཙོང་ཁ་པ་མཆོག་ཀྱང་ཡུལ་འདིར་ཆོས་རྗེ་དམ་པ་ཁོང་དང་མཉམ་དུ་ཕེབས་ཏེ་ཡི་གེ་འབྲི་ཀློག་དང་དཔེ་ཆ་བསླབས་མྱོང་། རི་ཁྲོད་དུ་བྲག་ཕུག་འགའ་ཡོད་པའི་གཅིག་གི་ཕུག་ན་བྲག་ཕུག་ཆུང་ངུ་ཞིག་འདུག་པ་ཆོས་རྗེ་དོན་འགྲུབ་རིན་ཆེན་གྱི་སྒྲུབ་ཕུག་ཡིན་ཞེས་ཕྱི་ལོ2016ལོར་བདག་གྲོགས་པོ་འགའ་དང་མཉམ་དུ་གནས་དེར་རིག་རྫས་གནའ་ཤུལ་རྟོག་དཔྱོད་དུ་སྐྱོད་དུས་དཀོར་གཉེར་ཨ་ཁུས་རྟེན་བཤད་གནང་ལ། རྒན་པ་རྣམས་ཀྱི་ངག་རྒྱུན་ན་ཡང་དེ་ལྟར་གྲགས། རི་ཁྲོད་འདི་ཡང་གནས་དབེན་པ་རྩྭ་དང་རྩི་ཤིང་། རང་བྱུང་གི་ནགས་ཚལ་གྱིས་བརྒྱན་ཞིང་རི་རྐེད་ན་སྨན་ཆུ་ཟེར་བའི་ཆུ་མིག་ཆུང་ངུ་ཞིག་དལ་གྱིས་བཞུར་ཀྱིན་མཆིས། ལུང་བའི་ཕུ་ན་མགོན་པོ་བྲག་ནག་ཀྲོང་ངེར་འགྱིངས་ནས་ཡོད། གཡང་སྒང་རི་ཁྲོད་ནི་སྐུ་འབུམ་ཆུ་དཀར་རི་ཁྲོད་དང་བྱ་ཁྱུང་དགོན་པ་གཉིས་ཀྱི་རྒྱུད་ལམ་ན་མཆིས། ཆོས་རྗེ་དོན་གྲུབ་རིན་ཆེན་མཆོག་སྐུ་འབུམ་ཆུ་དཀར་རི་ཁྲོད་ནས་ལུང་པ་འདིར་ཕེབས་ཏེ་བཞུགས་པ་དང་། དེ་ནས་བྱ་ཁྱུང་དུ་ཕེབས་ཟེར་བ་ལ་གནས་ལུགས་ངེས་ཅན་ལྡན་པར་སྙམ།
༥ སྐུ་འབུམ་བྱམས་པ་གླིང་གི་གདན་རབས་རྣམས་སུ། "ཤར་གྱི་རིར་རྡོ་རྗེ་འཇིགས་བྱེད་རང་བྱོན་ཡོད་"ཅེས་གསུངས་པ་བཞིན་སྐུ་འབུམ་དགོན་པའི་ཤར་ཕྱོགས་ཀྱི་སྤྱི་ལེ་འགའི་མཚམས་ན་རི་བོ་ཞིག་གི་ངོས་ན་རྡོ་རྗེ་འཇིགས་བྱེད་ཀྱི་སྐུ་རང་བྱོན་བཞུགས། དེ་ན་སྒྲུབ་ཕུག་ཅིག་གི་ཤུལ་ཡོད་པའི་ནང་དུ་སྔོན་ཆོས་རྗེ་དོན་གྲུབ་རིན་ཆེན་མཆོག་སྒྲུབ་པ་ཉམས་ལེན་ལ་བཞུགས་པའི་ངག་རྒྱུན་ད་ལྟའི་བར་དུ་འདུག ཆོས་རྗེ་དོན་གྲུབ་རིན་ཆེན་མཆོག་ནི་རྡོ་རྗེ་འཇིགས་བྱེད་ཀྱི་རྣལ་འབྱོར་བ་ཞིག་ལགས་པས་སྐུ་འབུམ་གྱི་ཤར་གྱི་རིའི་རྡོ་རྗེ་འཇིགས་བྱེད་འདི་ཡང་ཆོས་རྗེ་དོན་གྲུབ་རིན་ཆེན་མཆོག་ཡུལ་དེར་དཔལ་ཆེན་རྡོ་རྗེ་འཇིགས་བྱེད་ཀྱི་སྒོམ་སྒྲུབ་ལ་བཞུགས་དུས་ཁོང་གི་གྲུབ་པའི་རང་རྟགས་སུ་དེ་དུས་སུ་རང་བྱོན་དུ་གྲུབ་པ་ཨེ་ཡིན་ནམ་སྙམ་པ་བྱུང་།
སྐུ་འབུམ་བྱམས་པ་གླིང་གི་ཉེ་འཁོར་ན་འདི་ལྟ་བུའི་ཆོས་རྗེ་དོན་གྲུབ་རིན་ཆེན་དང་འབྲེལ་བའི་ངག་རྒྱུན་དང་སྒྲུབ་གནས་ད་དུང་མང་དུ་ཡོད་སྲིད་ཀྱང་། ད་རེས་དུས་ཚོད་ཐུང་དྲགས་པས་རྩད་གཅོད་དང་ཆེད་དུ་ཞིབ་འཇུག་སོགས་བྱེད་མ་ཐུབ་པས་རྗེས་མར་བྱ་ཨེ་ཐུབ་ཀྱི་རེ་བ་ཡོད། སྤྱིར་བཏང་རྗེ་སྐུ་འབུམ་ས་ཁུལ་ན་འདི་ལྟ་བུའི་ངག་རྒྱུན་དང་སྒྲུབ་གནས་མང་དུ་ཡོད་པ་ནི། སྔོན་དབུས་གཙང་དུ་མཆིམས་བློ་བཟང་གྲགས་པ་དེ་ཉིད་ཀྱིས་ཆོས་རྗེ་དོན་གྲུབ་རིན་ཆེན་མཆོག་ལ་ལུང་བསྟན་དུ་"ཁྱོད་ལ་མདོ་སྨད་དུ་སློབ་མ་འགྲན་ཟླ་དང་བྲལ་བ་གཅིག་འབྱུང་། དེ་ལ་ངའི་མིང་འདི་ཐོགས་དང་བསྟན་པ་ལ་ཕན་ཐོགས་ཁྱད་པར་ཅན་འབྱུང་"ཞེས་གསུངས་པ་ལྟར། ཆོས་རྗེ་དོན་གྲུབ་རིན་ཆེན་མཆོག་གིས་འཇམ་མགོན་བླ་མ་བློ་བཟང་གྲགས་པ་མཆོག་མདོ་སྨད་ཙོང་ཁའི་ཡུལ་དུ་སྐུ་འཁྲུངས་པར་སྒུག་བཞིན་སྐུ་འབུམ་དགོན་པའི་ཉེ་འཁོར་གྱི་གནས་དབེན་པ་མང་པོ་ནས་ཉམས་ལེན་ལ་གཞོལ་བ་དང་། རྗེ་ཙོང་ཁ་པ་མཆོག་སྐུ་འཁྲུངས་པ་ནས་ཀྱང་ཐུགས་ཁུར་མཛད་དེ་ཡབ་ཀླུ་འབུམ་དགེ་ཚང་དང་ཐག་མི་རིང་པའི་གནས་ནས་བཞུགས་ཏེ་བརྩེ་བས་བསྐྱངས་པ་སོགས་ཀྱིས་ཡིན་པར་ངེས།
གསུམ་པ། ཆོས་རྗེ་དོན་གྲུབ་རིན་ཆེན་མཆོག་གི་མཛད་ཆེན་མདོར་བསྡུས།
ཆོས་རྗེ་དོན་གྲུབ་རིན་ཆེན་མཆོག་གི་སྐུ་ཚེ་གཅིག་གི་མཛད་པ་མདོར་བསྡུས་ན། ཡུལ་མདོ་སྨད་དུ་སྐུ་འཁྲུངས་ཏེ་དབུས་འགྱུར་ལྷ་ལྡན་ཆོས་ཀྱི་ཞིང་ཁམས་སུ་སློབ་གཉེར་དུ་ཕེབས། སྙེ་ཐང་བ་བཀྲ་ཤིས་སེང་གེ་དང་བཅོམ་ལྡན་རིགས་རལ་གྱི་བུ་ཆེན་ལྡོང་སྟོན་རིག་པའི་སེང་གེ། བདག་ཆེན་བཟང་པོ་དཔལ་དང་སྒམ་པོ་བ་ཆོས་ཀྱི་རྒྱལ་མཚན། མཁས་གྲུབ་ཆེན་པོ་མཆིམས་བློ་བཟང་གྲགས་པ་སོགས་བསམ་སྦྱོར་གཉིས་ཀྱི་སྒོ་ནས་དགེ་བའི་བཤེས་གཉེན་དུ་བསྟེན་ཏེ་མདོ་སྔགས་ཀྱི་གཞུང་ལུགས་གཙོས་ཐུན་མོང་དང་ཐུན་མོང་མ་ཡིན་པའི་རིག་པའི་གནས་ཀུན་ལ་སྦྱངས་པ་མཐར་ཕྱིན་པས། "ཤར་ཕྱོགས་རིག་པའི་དཔའ་བོ་"ཞེས་བསྔགས་བརྗོད་ཀྱི་མེ་ཏོག་འཐོར་བའི་མཁས་གྲུབ་གཉིས་ལྡན་གྱི་སྐྱེས་ཆེན་དམ་པ་ཞིག་ཏུ་གྱུར་བ་དང་། དེ་ནས་མདོ་སྨད་དུ་ཕེབས་ཏེ་ཤིང་ཀུན་སྡེ་གསར་གྱི་མཁན་པོ་མཛད་པ་དང་། ཤ་སྦྲང་དགོན་པ་དང་བྱ་ཁྱུང་དགོན་པ་སོགས་ཕྱག་འདེབས་མཛད་པ། ༼རྒྱུད་བླ་མ༽འི་འགྲེལ་བའི་བསྟན་བཅོས་མཛད་པ་སོགས་འཆད་རྩོད་རྩོམ་གསུམ་གྱི་སྒོ་ནས་ཡུལ་མདོ་སྨད་དུ་སངས་རྒྱས་ཀྱི་བསྟན་པ་སྒོ་ཀུན་ནས་དར་ཞིང་རྒྱས་པར་མཛད་པ་དང་། ལྷག་པར་ཆོས་རྗེ་ཁོང་གི་སྐུ་ཚེ་གཅིག་ལ་མཁས་གྲུབ་གཉིས་འཛོམས་ཀྱི་བུ་སློབ་མང་དུ་བསྐྱངས་པ་ཐམས་ཅད་ཀྱི་ནང་ནས་རྒྱལ་མཚན་གྱི་ཏོག་ལྟར་མངོན་པར་འཕགས་པ་ནི་འཇམ་མགོན་བླ་མ་ཤར་ཙོང་ཁ་པ་ཆེན་པོ་མཆོག་ཡིན་ལ། རྗེ་བླ་མ་མཆོག་སྐུ་བལྟམས་པ་ནས་ཁོང་གིས་ཐུགས་ཁུར་མཛད་དེ་ཐོག་མའི་རྟེན་འབྲེལ་དུ་རྡོ་རྗེ་འཇིགས་བྱེད་ཀྱི་སྐུ་ཁྱད་པར་ཅན་དང་ཡབ་ཡུམ་གཉིས་ལ་བུ་ཆུང་སྐྱོང་ལུགས་ཀྱི་བསླབ་བྱ་གནང་། དགུང་ལོ་བདུན་ལ་སོན་པ་ནས་སྐུའི་ཡོངས་འཛིན་ཐོག་མ་མཛད་དེ་བྱམས་པ་དང་བརྩེ་བ་ཆེན་པོས་བསྐྱངས། འཇམ་དཔལ་དབྱངས་དང་དབྱངས་ཅན་མ་ལ་སོགས་པའི་སྒོ་ནས་ཤེས་རབ་འཕེལ་བའི་ཐབས་དུ་མ་མཛད། ཁྱད་པར་དུ་རྗེ་བླ་མ་མཆོག་དབུས་སུ་ཕེབས་པའི་སྐུལ་མ་དང་མཐུན་རྐྱེན་བསྐྲུན་པ། དབུས་སུ་ཕེབས་ཁར་ཡང་དབུས་སུ་སླེབས་དུས་"ཐོག་མར་ཐོས་བསམ་འདི་དང་འདི་ལ་གྱིས། དེའི་རྗེས་སུ་འདི་ལ་གྱིས་སོགས་ཀྱི་རིམ་པ་དང་། དེ་ནས་དེ་དག་གི་དོན་ཉམས་སུ་ལོངས་ལ། དེའི་རྗེས་སུ་གདུལ་བྱ་རྣམས་སྨིན་པར་གྱིས་ཤིག"ཅེས་སོགས་ཐུགས་གཉེར་གནང་ཚུལ་རྗེ་རང་གི་༼རྟོགས་བརྗོད་འདུན་ལེགས་མ་༽ལས། "དང་པོར་རྒྱ་ཆེན་ཐོས་པ་མང་དུ་བཙལ། །བར་དུ་གཞུང་ལུགས་ཐམས་ཅད་གདམས་པར་ཤར། །ཐ་མར་ཉིན་མཚན་ཀུན་ཏུ་ཉམས་སུ་བླངས། །ཀུན་ཀྱང་བསྟན་པ་རྒྱས་པའི་ཆེད་དུ་བསྔོས། །"ཞེས་གསུངས་པ་དང་ཚུལ་མཐུན་པའི་སློབ་གཉེར་གྱི་བསླབ་བྱ་གནང་སྟེ། རྗེ་བླ་མ་ཙོང་ཁ་པ་ཆེན་པོའི་སྐུ་ཚེ་འདིའི་མཛད་པ་དང་འཕྲིན་ལས་རླབས་པོ་ཆེ་མཐའ་དག་གི་རྨང་འདིང་མཁན་ཆོས་རྗེ་དོན་གྲུབ་རིན་ཆེན་མཆོག་གྱུར་ཡོད་པ་རེད།
བཞི་བ། ༸འཇམ་མགོན་བླ་མ་ནས་ཆོས་རྗེ་མཆོག་ལ་གཞན་ལས་གུས་པ་ཅི་ཆེར་མཛད་པ།
དེའི་ཕྱིར་རྗེ་བླ་མ་ཙོང་ཁ་པ་ཆེན་པོ་རང་གིས་མཛད་པའི་༼ལེགས་བཤད་གསེར་གྱི་ཕྲེང་བ༽འི་མཆོད་བརྗོད་དུ་ཡང་། "དོན་ཟབ་རྒྱལ་བའི་གསུང་གི་གྲུར་ཞུགས་ཏེ། །གྲུབ་མཐའ་རྒྱ་མཚོའི་ཕ་རོལ་སོན་གྱུར་ཅིང་། །རྣམ་གྲོལ་རིན་ཆེན་གླིང་དུ་ལུས་ཅན་རྣམས། །ཀུན་ནས་བཀྲི་མཛད་ཆོས་རྗེའི་ཞབས་ལ་བདུད། །"ཅེས་དང་། ༼སྔགས་རིམ་ཆེན་མོ༽འི་མཛད་བྱང་དུ། "ལུང་དང་མངོན་པར་རྟོགས་པའི་ཡོན་ཏན་ཕུལ་དུ་བྱུང་བ་མངའ་བ། དོན་གྱི་སླད་དུ་མཚན་ནས་སྨོས་ཏེ། དོན་གྲུབ་རིན་ཆེན་གྱི་ཞལ་སྔ་ནས་ཀྱི་སྐུ་དྲིན་གྱིས་རྡོ་རྗེ་ཐེག་པའི་སྒོར་ཐོག་མར་སྨིན་པར་མཛད"ཅེས་དང་། ༼བྱང་ཆུབ་སེམས་དཔའ་རྟག་ཏུ་ངུའི་རྟོགས་བརྗོད་༽དུ་ཡང་། "མི་འཕྲོགས་པའི་མཁྱེན་རབ་དང་ཐུགས་རྗེ་ཕུན་སུམ་ཚོགས་པའི་བདག་ཉིད་དོན་གྱི་སླད་དུ་མཚན་ནས་སྨོས་ཏེ། ཆོས་ཀྱི་རྗེ་དོན་གྲུབ་རིན་ཆེན་གྱི་ཞབས་ཀྱི་རྡུལ་སྤྱི་བོས་ལེན་ཅིང་"ཞེས་བསྔགས་བརྗོད་དང་གུས་པ་གཞན་ལས་ཅི་ཆེར་མཛད་ཡོད་ལ། དུས་ཕྱིས་ཀྱང་འཇམ་མགོན་བླ་མ་མཆོག་ནས་ཆོས་རྗེ་དོན་གྲུབ་རིན་ཆེན་གྱི་མཚན་བརྗོད་པ་ཙམ་ལའང་ཕྱག་ཐལ་མོ་སྦྱོར་ཞིང་སྤྱན་ཆབ་འབྱིན་པ་དང་། ཆོས་རྗེ་དོན་གྲུབ་རིན་ཆེན་མཆོག་སྐུ་མྱ་ངན་ལས་འདས་པ་ནས་ཟླ་མཆོད་མ་ཆགས་པར་གནང་བ་སོགས་བཀའ་དྲིན་ཤིན་ཏུ་ཆེ་བའི་བླ་མ་བཞི་ལས་ཐོག་མའི་བླ་མར་གྱུར་བའོ། །
ལྔ་བ། མཇུག་གི་གཏམ།
དེ་བས། དེ་རིང་འདིར་འཇམ་མགོན་བླ་མ་ཙོང་ཁ་པ་ཆེན་པོའི་སྐུའི་ཡོངས་འཛིན་ཐོག་མ་མཁས་གྲུབ་ཆེན་པོ་ཆོས་རྗེ་དོན་གྲུབ་རིན་ཆེན་མཆོག་སྐུ་འཁྲུངས་ནས་ལོ་ཡི་འཁོར་མོ་བདུན་བརྒྱ་དང་བརྒྱད་འཁོར་བའི་སྐབས་འདིར། ཁོང་གི་སྐུ་ཚེ་གཅིག་གི་ཐུན་མོང་དང་ཐུན་མོང་མ་ཡིན་པའི་མཛད་པ་དང་འཕྲིན་ལས། ལྟ་སྒོམ་སྤྱོད་གསུམ། བསྟན་པ་དང་འགྲོ་བའི་དོན་ཇི་ལྟར་མཛད་ཚུལ། ཐུགས་བསྐྱེད་སྙིང་སྟོབས་སོགས་ལ་སློབ་སྦྱོང་དང་གུས་བཀུར་མཚོན་པའི་རྗེས་དྲན་གྱི་ཚོགས་འདུ་འདི་ལྟ་བུ་བསྡུས་པ་ནི་རྗེས་སུ་ཡི་རང་དང་ལས་ཀ་རླབས་ཆེན་པོ་ཞིག་རེད་འདོད། རྗེས་མར་ཡང་ཁོང་དང་ཁོང་ལྟ་བུའི་སྐྱེས་ཆེན་དག་གི་མཛད་པ་དང་རིག་གནས་སྙིང་སྟོབས་སོགས་ལ་སློབ་སྦྱོང་དང་རྗེས་དྲན་གྱི་ཚོགས་འདུ་མང་དུ་ཚོགས་པའི་རེ་བ་ཆེ། བཀྲ་ཤིས་བདེ་ལེགས།
ཞེས་སྐུ་འབུམ་དགོན་པའི་དོ་དམ་ཁང་གིས་ཆོས་རྗེ་དོན་གྲུབ་རིན་ཆེན་མཆོག་གི་རྗེས་དྲན་ཚོགས་འདུ་ལ་འགྲོ་དགོས་པའི་བཀས་སྐུལ་དུས། ཕྱི་ལོ2017ལོའི་ཕྱི་ཟླ8པའི་ཚེས10ཉིན་སྐུ་འབུམ་བྱམས་པ་གླིང་ནས་ཁྲི་སྐལ་བཟང་བརྩོན་འགྲུས་སུ་འབོད་པས་དམ་པ་ཁོང་རྗེས་དྲན་དུ་བྲིས་ཏེ། ཕྱི་ཟླ8པའི་ཚེས13ཉིན་ཆོས་རྗེ་དོན་གྲུབ་རིན་ཆེན་མཆོག་གི་རྗེས་དྲན་ཚོགས་འདུའི་སྟེང་གཏམ་བཤད་དུ་བྱས་སོ།།
(འདིར་བཀོད་ཟིན་པའི་བརྩམས་ཆོས་གང་ཡིན་རྩོམ་པ་པོ་དང་དོ་དམ་པས་ཆོག་མཆན་མ་ཐོབ་པར་གང་འདོད་དུ་འཕྲིན་སྟེགས་གཞན་དུ་བཀོད་མི་ཆོག )
རྗེ་བླ་མ་ཙོང་ཁ་པ་ཆེན་པོའི་འཁྲུངས་གནས་སྐུ་འབུམ་གསེར་སྡོང་ཆེན་མོ།
ཆོས་རྗེ་དོན་གྲུབ་རིན་ཆེན་གྱི་སྒྲུབ་གནས་སྐུ་འབུམ་ཆུ་དཀར་རི་ཁྲོད།
ཆོས་རྗེ་དོན་གྲུབ་རིན་ཆེན་གྱི་སྒྲུབ་གནས་སྐུ་འབུམ་ཆུ་དཀར་རི་ཁྲོད།
སྐུ་འབུམ་ཆུ་དཀར་རི་ཁྲོད་ཀྱི་སྒྲུབ་ཁང་ནང་།
སྐུ་འབུམ་ཆུ་དཀར་རི་ཁྲོད་ཀྱི་སྒྲུབ་ཁང་དུ་བཞུགས་པའི་ཆོས་རྗེ་དོན་གྲུབ་རིན་ཆེན་གྱི་ཕྱག་རྗེས་ཤུལ།
སྐུ་འབུམ་འཇམ་དབྱངས་ཀུན་གཟིགས་ལྷ་ཁང་དུ་བཞུགས་པའི་ཆོས་རྗེ་དོན་གྲུབ་རིན་ཆེན་གྱི་ཕྱག་རྟེན་དང་ཞབས་རྗེས་ཤུལ།
སྐུ་འབུམ་ཁྱུང་ཐར་སྡེ་བའི་སྟོད་ན་ཡོད་པའི་ཆོས་རྗེ་དོན་གྲུབ་རིན་ཆེན་གྱི་སྒྲུབ་གནས་གཡང་སྒང་རི་ཁྲོད།
འཕྲིན་སྟེགས། weikangba


text:
གནད་བསྡུས། བོད་ཀྱི་སྲོལ་རྒྱུན་ལྡེབས་རིས་སྒྱུ་རྩལ་ནི་འཛམ་གླིང་གི་རི་མོའི་སྒྱུ་རྩལ་ལ་ཞིབ་འཇུག་གནང་མཁན་ཚང་མས་དམིགས་བསལ་གྱི་དོ་སྣང་ཆེན་པོ་བྱ་ཡུལ་ཞིག་ཡིན་པ་མ་ཟད།དེའི་སྙན་གྲགས་གོ་ལའི་ཁྱོན་ལ་ཁྱབ་ཞེས་བརྗོད་ཆོག འོན་ཏེ་གཞོན་སྐྱེས་རི་མོ་བ་མང་པོས་སྔར་སྲོལ་བཟང་པོ་རྣམས་ལ་ཇི་བཞིན་མི་བརྩི་བར་ལྡེབས་རིས་འབྲི་བཞེངས་ཀྱི་ལས་རིམ་ཁག་གང་དྲན་སྟབས་བདེ་ཁོ་ན་བྱས་པར་བརྟེན།སྲོལ་རྒྱུན་གྱི་ཕྱག་སྲོལ་མང་པོ་ཞིག་ཉམས་འགྲིབ་ཏུ་འགྲོ་བའི་སྣང་ཚུལ་ཚབ་ཆེན་ཐོན་བཞིན་ཡོད། དེས་ན་སློབ་དཔོན་དམ་པའི་རྩ་ཆེའི་མན་ངག་དང་ལོ་མང་ལྡེབས་རིས་སྒྱུ་རྩལ་གྱི་ལས་ཀ་བྱས་པའི་ཉམས་མྱོང་རྣམས་ཕྱོགས་བསྡོམས་ཀྱིས་ལྡེབས་རིས་དར་ཚུལ་དང་། འབྲི་ཡུལ་གྱི་ཞལ་བ། ལྡེབས་རིས་དངོས་ཀྱི་འབྲི་ཚུལ། སྔ་ཕྱིའི་ལས་རིམ་སོགས་ཀྱི་སྐོར་ལ་དཔྱད་གླེང་བྱས་ཡོད།
གནད་ཚིག ལྡེབས་རིས། ཞལ་བ། སྐྱ་རིས། སྐྱོ་འབུར། ཚོན་མདངས། མཇུག་སྐྱོངས། འཛུགས་བར་གྲོལ་གསུམ།
གླེང་གཞི། ལྡེབས་རིས་སྒྱུ་རྩལ་ནི་བོད་ཀྱི་སྲོལ་རྒྱུན་རི་མོའི་སྒྱུ་རྩལ་གྱི་ཐུན་མོང་མ་ཡིན་པའི་བརྩམ་བྱ་གལ་ཆེན་ཞིག་ཡིན་ཅིང་།དེ་ནི་གྱང་ལྡེབས་སུ་འབྲི་དགོས་ཀྱི་ཡོད་པར་བརྟེན་ལྡེབས་རིས་ཞེས་མིང་ཐོགས། ལྡེབས་རིས་སྒྱུ་རྩལ་གྱི་ལོ་རྒྱུས་ཡུན་རིང་ལ་སྒྱུ་རྩལ་དང་། རྒྱུ་ཆ། ནང་དོན་སོགས་ལས་བོད་མི་རིགས་ཀྱི་དམིགས་བསལ་ཁྱད་ཆོས་མངོན་གསལ་དུ་མཐོང་རྒྱུ་ཡོད་པར་བརྟེན། འཛམ་གླིང་གི་རི་མོའི་སྒྱུ་རྩལ་གར་སྟེགས་ཐོག་གནས་བབ་ངེས་ཅན་བཟུང་ཐུབ་ཡོད། དེར་བརྟེན་ད་ལྟ་མཇལ་ཡུལ་དུ་བཞུགས་པའི་ལྡེབས་རིས་ཀྱི་བརྩམ་བྱ་དེ་རྣམས་ལ་རྒྱལ་ཁབ་ཕྱི་ནང་གང་ས་ནས་དཔལ་འབྱོར་གྱི་འགྲོ་སོང་དང་ལུས་པོའི་དཀའ་ངལ་སོགས་ལ་མ་འཛེམ་པར་ལྟ་སྐོར་དང་། ཞིབ་འཇུག སློབ་སྦྱོང་སོགས་གནང་བར་ཕེབས་མཁན་ཇེ་མང་དུ་འགྲོ་བཞིན་ཡོད་པ་ནི་ང་ཚོའི་དགའ་འོས་པའི་བྱ་བ་ཞིག་དང་སྤོབས་པ་སྐྱེ་འོས་པ་ཞིག་ཀྱང་རེད། འོན་ཏེ་དུས་རབས་ཉི་ཤུ་རྩ་གཅིག་པ་འདིའི་ནང་ལྡེབས་རིས་འབྲི་ཡུལ་གྱི་གྱང་ཇི་ལྟར་བཟོ་དགོས་མིན་དང་། ལྡེབས་རིས་གང་འདྲ་འབྲི་དགོས་མིན་གྱི་སྔ་ཕྱིའི་རིམ་པ། འཆར་བཀོད་བྱེད་ཚུལ། རྒྱུ་ཆ་ཇི་ལྟར་སྤྱོད་དགོས་མིན་སོགས་ཀྱི་ལག་ལེན་རྒྱུན་འཛིན་དང་སློབ་འཁྲིད་གནང་ཐུབ་མཁན་ཇི་ཙམ་ཡོད་མིན་ཐད་དོ་སྣང་དང་ཐུགས་འཁུར་ཆེན་པོ་བྱ་དགོས་པར་གྱུར་ཡོད། རྒྱུ་མཚན་ནི།མི་མང་པོས་ལྡེབས་རིས་འབྲི་རྒྱུ་ནི་ཐང་ཁ་འབྲི་རྒྱུ་དང་གཅིག་མཚུངས་ཙམ་ལས་ལྡེབས་རིས་འབྲི་རྒྱུར་དམིགས་བསལ་གྱི་བྱ་ཐབས་མེད་པར་ངོས་འཛིན་པ་དང་།དེང་དུས་གསར་བསྐྲུན་བྱས་དང་བྱ་བཞིན་པའི་དགོན་སྡེ་མང་པོའི་ལྡེབས་རིས་འབྲི་བཞེངས་ཀྱང་སྦྱིན་བདག་དང་ལག་རྩལ་པ་གཉིས་ཀས་སྟབས་བདེ་ཁོ་ན་གཙོར་བཟུང་ལས་དེའི་དགེ་སྐྱོན་ལ་བསམ་བློ་མི་གཏོང་བར་ལྡེབས་རིས་རས་གཞིའི་སྟེང་བྲིས་ནས་གྱང་ལ་སྦྱོར་བ་ལས། སྔར་སྲོལ་གྱི་ཕྱག་ལེན་བཞིན་ལྡེབས་རིས་འབྲི་བཞེངས་གནང་མཁན་ཉུང་བ། དེ་བཞིན་ཆེད་དུ་ལྡེབས་རིས་སྐོར་ལ་ཞིབ་འཇུག་གཏིང་གཟབ་བྱས་པའི་དཔྱད་རྩོམ་མཐོང་དཀོན་པ་སོགས་ཀྱིས་བོད་ཀྱི་ཐུན་མོང་མ་ཡིན་པའི་སྔར་གྱི་ལྡེབས་རིས་འབྲི་བཞེངས་ཀྱི་ཕྱག་སྲོལ་རིན་ཐང་བྲལ་བ་དེ་མི་རིང་བར་རྒྱུས་མངའ་རྩ་བ་ནས་མེད་པར་གྱུར་རྒྱུ་འདོན་མི་ཟ་བར་མཐོང་། དེས་ན་བོད་ཀྱི་སྲོལ་རྒྱུན་ལྡེབས་རིས་འབྲི་བཞེངས་ཀྱི་ཕྱག་སྲོལ་འདི་ཉིད་ཉམས་པ་སོར་ཆུད་དང་མི་ཉམས་རྒྱུད་འཛིན་ངང་གོང་འཕེལ་ཡོང་ཆེད་གཞོན་སྐྱེས་ཀྱི་རི་མོ་བ་ལྡེབས་རིས་སྒྱུ་རྩལ་གྱི་ལས་ལ་འཇུག་པར་སྤྲོ་བ་རྣམས་ཀྱི་སློབ་གཞི་དང་། ལྡེབས་རིས་ཀྱི་རིག་གཞུང་ལོ་རྒྱུས་ཐད་ཞིབ་འཇུག་གནང་མཁན་རྣམས་ལ་དཔྱད་གཞིར་ཕན་རེའི་བསམ་པས་ཀུན་ནས་བསླངས་ཏེ། སློབ་དཔོན་གྱིས་བུམ་པ་གང་བྱོའི་ཚུལ་དུ་བསྩལ་བའི་རྩ་ཆེའི་མན་ངག་དང་ལག་ལེན་དངོས་ལས་ཐོབ་པའི་ཉམས་མྱོང་ཕྱོགས་བསྡོམས་དང་སྦྲགས་དེའི་ཐད་ཞིབ་འཇུག་བྱས་པའི་མཇུག་འབྲས་རྣམས་དོན་ཚན་ཆེ་བ་དྲུག་ལ་དབྱེ་ནས་ཡི་གེའི་ལམ་དུ་འགོད་པ་ལ།
དང་པོ། ལྡེབས་རིས་ཀྱི་ཐ་སྙད་ཐོགས་ཚུལ་དང་དར་ཚུལ་རགས་གླེང་།
གཅིག ལྡེབས་རིས་ཞེས་པའི་ཐ་སྙད་ཇི་ལྟར་བྱུང་ཚུལ། ལྡེབས་རིས་ནི་གྱང་ལྡེབས་སམ་ཤིང་བཟོས་གྱང་ཚབ་སོགས་ཀྱི་སྟེང་རི་མོའི་ནང་དོན་གང་རུང་ཞིག་ཚོན་ཁྲའམ། ཚོན་གཉིས་མ་སོགས་རི་མོའི་འབྲི་ཐབས་སྣ་ཚོགས་སྤྱད་དེ་བྲིས་པའི་རི་མོའི་རིགས་ལ་ཟེར་ཞིང་། དེ་ནི་བྱ་བའི་ཡུལ་གྱང་ལྡེབས་སུ་བྱ་བ་རི་མོའི་ལས་བྱས་པ་ལ་བརྟེན་ནས་ལྡེབས་རིས་ཞེས་རྗེས་གྲུབ་ཏུ་ཐོགས་པ་ཞིག་ཡིན། འདི་ལྟ་བུའི་རི་མོ་འབྲི་ཚུལ་ནི་འཛམ་གླིང་གི་ཡུལ་གྲུ་མང་པོར་དར་ཡོད་མོད། རང་རེའི་བོད་ཀྱི་ལྡེབས་རིས་ལྟ་བུའི་ལག་རྩལ་དང་། བརྗོད་བྱ། རྒྱུ་ཆ། བེད་སྤྱོད། ཁྱབ་ཁོངས་སོགས་གང་ཐད་ལ་བོད་མི་རིགས་ཀྱི་དམིགས་བསལ་རིག་གནས་ཀྱི་ཁྱད་ཆོས་མང་པོ་ལྡན་ཡོད་པ་ནི་ཀུན་གྱིས་མཁྱེན་ཆོས་ལྟར་ལགས།
གཉིས། ལྡེབས་རིས་ཇི་ལྟར་དར་ཚུལ་རགས་བསྡུས། ལྡེབས་རིས་འབྲི་སྲོལ་ཇི་ལྟར་དར་བའི་ཚུལ་ལ་འཛམ་གླིང་གི་ཡུལ་གྲུ་ཁག་དང་མི་རིགས་སོ་སོའི་ལོ་རྒྱུས་དང་ཤོད་རྒྱུན་མི་འདྲ་བ་མང་དུ་ཡོད་པ་ནི་སྨྲ་མི་དགོས་ཤིང་། རང་ཅག་ཁ་བ་གངས་ཅན་གྱི་ལྗོངས་ལ་མཚོན་ན། ཐོག་མར་མིའི་འགྲོ་བ་བྱུང་བ་དང་དེ་ནས་ལོ་རྒྱུས་ཀྱི་དུས་རིམ་མང་པོ་ཞིག་འདས་རྗེས་ཀྱི་རྡོ་ཆས་གསར་མའི་དུས་རབས་སུ་བྱུང་བའི་རྡོ་ཆས་དང་རུས་ཆས། རྫ་ཆས་སོགས་ཀྱི་སྟེང་རི་མོའི་འབྲི་ཚུལ་སྣ་ཚོགས་པ་ཞིག་བྱུང་བ་སོགས་ལ་དཔྱད་ཚེ། དུས་དེ་ཙམ་ནས་གངས་ཅན་གྱི་ཡུལ་གྲུ་འདིར་མཛེས་རིས་སྒྱུ་རྩལ་དར་འགོ་ཚུགས་ཟིན་པ་མ་ཟད་ཆུ་ཚད་ཀྱང་ངེས་ཅན་ཞིག་ལ་སླེབས་ཡོད་པ་ཤེས་ཐུབ། དེ་ནས་རིམ་བཞིན་གཡུང་དྲུང་བོན་གྱི་བསྟན་པ་དར་ཁྱབ་བྱུང་བའི་སྐབས་སུ་ཡང་། བོན་ཆོས་དང་འབྲེལ་བའི་རི་མོའི་སྒྱུ་རྩལ་དར་ཁྱབ་ཧ་ཅང་ཆེན་པོ་བྱུང་ཡོད་ཅེས་བོན་གྱི་ལོ་རྒྱུས་ནང་བཀོད་ཡོད། འོན་ཏེ་སྐབས་དེ་དག་གི་བརྩམ་བྱ་ད་བར་ཁོ་བོས་མིག་ལམ་དུ་མ་གྱུར་བས་འདིར་རྒྱས་བཤད་ཞུ་སྤོབས་བྲལ། རིམ་བཞིན་སྤྱི་ལོའི་སྔོན་གྱི་ལོ་བརྒྱ་དང་ཉི་ཤུ་རྩ་དྲུག་པར་བོད་རྒྱལ་ཐོག་མ་གཉའ་ཁྲི་བཙན་པོས་ཕོ་བྲང་ཡུཾ་བུ་བླ་སྒང་གསར་བཞེངས་གནང་བ་དང་། ཕོ་བྲང་ནང་གི་གྱང་ལྡེབས་སུ་གཉའ་ཁྲི་བཙན་པོ་རྒྱལ་པོའི་ཁྲིར་འཁོད་ཚུལ་གྱི་ལྡེབས་རིས་རྣམས་བོད་མི་རང་གིས་བྲིས་པའི་སྐོར་ལོ་རྒྱུས་ཀྱི་དེབ་ཐེར་ཁག་གཅིག་དང་དམངས་ཁྲོད་དུ་ཤོད་སྲོལ་ཡོད་པར་གཞིགས་ན། དུས་དེ་ཙམ་ནས་བཟུང་གངས་ལྗོངས་འདིར་ལྡེབས་རིས་འབྲི་སྲོལ་བྱུང་བར་དཔོག་ནུས། དེ་རྗེས་བོད་རྒྱལ་རིམ་བྱོན་གྱིས་སོ་སོའི་མཛད་འཕྲིན་དང་མཐུན་པའི་རྒྱུན་འཛིན་དང་འཕེལ་རྒྱས་བྱུང་ཡོད་ལ། ལྷག་པར་སྤྱི་ལོའི་དུས་རབས་བདུན་པའི་ནང་ཆོས་རྒྱལ་སྲོང་བཙན་སྒམ་པོས་བོད་དུ་ནང་ཆོས་དར་སྤེལ་བཏང་གནང་བ་དང་། ལྷ་ལྡན་གཙུག་ལག་ཁང་གི་གཙོས་ཁྲ་འབྲུག་གཙུག་ལག་ཁང་ལ་སོགས་པའི་གཙུག་ལག་ཁང་དང་ལྷ་ཁང་མང་པོ་གསར་བཞེངས་མཛད་དེ་གཙུག་ལག་ཁང་དང་ལྷ་ཁང་དེ་ཚོའི་ནང་གི་གྱང་ལྡེབས་སུ་ནང་ཆོས་དང་འབྲེལ་བའི་ཚར་དུ་དངར་བའི་ལྡེབས་རིས་མང་པོ་འབྲི་རུ་བཅུག་གནང་བ་ནས་ད་བར་རྒྱུད་འཛིན་དང་འཕེལ་རྒྱས་བྱུང་ཡོད་པར་སྙམ།
གཉིས་པ། ལྡེབས་རིས་འབྲི་ཡུལ་གྱི་ཞལ་བའི་སྐོར།
གཅིག ལྡེབས་རིས་འབྲི་ཡུལ་གྱི་ཞལ་བའི་གནས་བབ། ཞལ་བ་ནི་ལྡེབས་རིས་ཀྱི་སྤུས་ཚད་གང་འདྲ་ཞིག་ཡོང་མིན་གྱི་རྩ་བའི་ཆ་རྐྱེན་གལ་ཆེན་ཞིག་ཡིན། དེར་བརྟེན་ཞལ་བའི་ས་རྒྱུ་དང་། གོ་རིམ། ལག་ལེན་སོགས་ཚད་དང་ལྡན་པ་དགོས་རྒྱུར་དམིགས་བསལ་གྱི་དོ་སྣང་ཆེན་པོ་བྱེད་དགོས་ཀྱི་ཡོད་ལ། ཞལ་བ་རྒྱག་མཁན་གྱི་ལག་རྩལ་དང་ཉམས་མྱོང་ཆེ་བ་ཁག་གཅིག་ལ་ཞལ་དཔོན་ནམ་ཞལ་དཔོན་ཆེ་མོ་བ་ཞེས་པའི་མིང་ཐོབ་ཀྱང་གནང་སྲོལ་ཡོད། དེ་ཡང་མེས་པོའི་སྲོལ་རྒྱུན་ལྟར་ན་ལྡེབས་རིས་འབྲི་ཡུལ་གྱི་ཞལ་བ་ཚད་ལྡན་རྣམས་ལ་ཞལ་བ་རིམ་པ་གསུམ་རྒྱག་དགོས་ཀྱི་ཡོད་པ་སྟེ། ཐོག་མར་རྨིག་འདག་དང་། བར་དུ་རྩུབ་ཞལ། མཐའ་མར་འཇམ་ཞལ་བཅས་ཡིན།
གཉིས། རྨིག་འདག་རྒྱག་ཚུལ། ཐོག་མར་རྩིག་ངོས་ཀྱི་སྲུབས་ཀ་འགོག་ཆེད་རྨིག་འདག་རྒྱག་དགོས་ཅིང་། རྨིག་འདག་གི་ས་རྒྱུ་ནི། ས་རྩི་ཅུང་ཆེ་ཙམ་ཡོད་པ་ཞིག་དགོས་ལ། སོལ་བ་ཞིབ་ཞིབ་བསྲེས་ཏེ་ཟེ་ཚྭ་འགོག་ཐབས་བྱེད་སྲོལ་ཀྱང་ཡོད། ས་དེ་འདག་བག་བཟོས་ཏེ་རྩིག་པའི་སྲུབས་དང་། རྩིག་ངོས་ཀྱོང་ས་རྣམས་སུ་བྱུགས་ཏེ་ངོས་སྙོམས་པོ་བཟོ་དགོས་པ་དེ་རེད།
གསུམ། རྩུབ་ཞལ་རྒྱག་ཚུལ། རྨིག་འདག་སྐམ་རྗེས་རྩུབ་ཞལ་རྒྱག་དགོས། རྩུབ་ཞལ་གྱི་ས་རྒྱུ་ནི་འཇམ་ཞལ་རྒྱག་ཆེད་བཙགས་པའི་བྱེ་མའི་བཙག་རོ་འམ་བྱེ་མ་ཧྲོབ་ཙམ་དེ་དང་། རྨིག་འདག་རྒྱག་བྱེད་ཀྱི་ས་རྩི་ཅུང་ཆེ་ཙམ་ཡོད་པ་དེ་གཉིས་ཡིན། འདིའི་སྐབས་ཁ་ཤས་ཀྱིས་གཟན་པ་འམ་རྩྭ་དྲེས་མ་ཕྲན་བུ་བསྲེས་ཏེ་ཞལ་བ་མ་གས་པའི་ཐབས་ལ་འབད་དགོས། ས་དེ་གཉིས་མང་ཉུང་ཇི་ལྟར་བསྲེ་དགོས་མིན་ནི། འཇམ་ཞལ་རྒྱག་ཆེད་བཙགས་པའི་བྱེ་མའི་བཙག་རོ་འམ་བྱེ་མ་ཧྲོབ་ཙམ་དེ་གསུམ་ཆ་གཉིས་དང་། རྨིག་འདག་རྒྱག་བྱེད་ཀྱི་ས་རྩི་ཅུང་ཆེ་ཙམ་ཡོད་པ་དེ་གསུམ་ཆ་གཅིག་མཉམ་དུ་བསྲེ་དགོས། ས་རྒྱུ་དེ་ཚོ་མཉམ་དུ་ལེགས་པར་བསྲེས་ཏེ་འདག་བག་སྐམ་རློན་འཚམས་པོ་གཡོས་ཏེ་རྩུབ་ཞལ་རྒྱག་རྒྱུ་དང་། སྐབས་དེར་ངེས་པར་དུ་ཐིག་ཤིང་བེད་སྤྱོད་བྱས་ཏེ་གྱང་ངོས་སྙོམས་པོ་བཟོ་རྒྱུ་གལ་ཤིན་ཏུ་ཆེ།
བཞི། འཇམ་ཞལ་རྒྱག་ཚུལ། རྩུབ་ཞལ་སྐམ་ཟིན་ནས་འཇམ་ཞལ་རྒྱག་དགོས། འཇམ་ཞལ་རྒྱག་བྱེད་ཀྱི་ས་རྒྱུ་ནི་རི་འདབས་ཀྱི་ཆུ་རྒྱུག་ཤུལ་ལས་བྱུང་བའི་བྱེ་མ་དང་ས་རྦ་དཀར་གཉིས་ཡིན་ཅིང་། རྦ་དཀར་ཞེས་པའི་ས་དེ་ནི་ཨར་ཀའི་ས་རྒྱུ་དང་འདྲ་པོ་ཡོད་པ་དང་། ས་རྒྱུ་དེ་ནི་ཨར་ཀ་ཐོན་ས་ནས་འཚོལ་དགོས། ས་དེ་གཉིས་མང་ཉུང་ཇི་ལྟར་བསྲེ་དགོས་ཤེ་ན། རི་འདབས་ཀྱི་ཆུ་རྒྱུག་ཤུལ་ལས་བྱུང་བའི་བྱེ་མ་དེ་ལེགས་པར་བཙགས་ཟིན་པའི་བྱེ་མ་ཞིབ་པ་དེ་གསུམ་ཆ་གཉིས་དང་། རྦ་དཀར་ཞིབ་པ་གསུམ་ཆ་གཅིག་མཉམ་དུ་བསྲེ་དགོས། ས་རྒྱུ་དེ་གཉིས་ལེགས་པར་གཡོས་ཏེ་འཇམ་ཞལ་རྒྱག་དགོས། འཇམ་ཞལ་ནི་འཁོད་སྙོམས་ལ་མཐུག་པོ་མིན་པ་དང་། དབུར་ཐེངས་མང་བརྒྱབ་སྟེ་མེ་ལོང་གི་ངོས་ལྟར་འཇམ་པོ་བཟོ་དགོས། དབུར་རྒྱག་སྐབས་དོ་སྣང་ཆེན་པོ་བྱེད་དགོས་པ་ཞིག་སྟེ། སྐམ་དབུར་རྩ་བ་ནས་ཐེབས་མི་རུང་། རྒྱུ་མཚན་ནི། ལྡེབས་རིས་འབྲི་སྐབས་ཐོག་མར་རྩ་དམ་ནས་ས་ངང་པ་དང་། དཀར་གདན། ཚོན་ཁ། སྐྱོབ་སོགས་སྤྱིན་ཆུ་ཡོད་པ་རིམ་པ་དྲུག་ཙམ་བྱུགས་དགོས་རྐྱེན། སྐམ་དབུར་ཐེབས་སའི་ཞལ་བས་སྤྱིན་མ་འཁྱོག་པར་ཞལ་བ་གོག་སྲིད་པ་དེ་རེད། ཞལ་བ་རྒྱག་བྱེད་ཀྱི་ས་རྒྱུར་ཐོག་མ་ཉིད་ནས་དོ་སྣང་ཆེན་པོས་ས་རྒྱུ་བདམས་ཤེས་པ་བྱེད་དགོས་ལ། ས་རྒྱུ་དེ་དག་ཇི་ལྟར་བསྲེ་དགོས་མིན་ནི་དེ་བས་གལ་ཆེན་པོ་ཡིན་པས་དོ་སྣང་ཆེན་པོ་བྱེད་དགོས། དཔེར་ན། བྱེ་མ་མང་དྲགས་ན་ཞལ་བ་མཁྲེགས་པོ་མི་ཡོང་བ་དང་། ས་རྩི་ཡོད་པ་མང་དྲགས་ཚེ་ཞལ་བ་གས་པ་སོགས་སྐྱོན་གྱི་མཐའ་གཉིས་སུ་མ་ལྷུང་བ་བྱེད་དགོས། དེ་ལྟར་ཚད་དང་ལྡན་པའི་ཞལ་བ་དེ་ནི་ལྡེབས་རིས་འབྲི་ཡུལ་མཆོག་ཏུ་གྱུར་པ་ཞིག་ཡིན།ཡང་དེང་དུས་རྩིག་པ་ས་རྡོ་ལས་གྲུབ་པ་དང་། ཨར་འདམ་གྱིས་ཞལ་བ་རྒྱབ་པའི་སྟེང་དུ་ལྡེབས་རིས་འབྲི་མཁན་འདུག་ལ། རང་ཉིད་ཀྱིས་ཀྱང་འབྲི་མྱོང་ཡོད། དེ་ལྟར་བྲིས་པའི་ལྡེབས་རིས་རྣམས་ལ་ལག་ལེན་དངོས་དང་འབྲེལ་བའི་དཔྱད་པ་བྱས་པའི་འབྲས་བུར། རྒྱུ་ཨར་འདམ་ལས་གྲུབ་པའི་ཞལ་བའི་སྟེང་བྲིས་པའི་ལྡེབས་རིས་ཀྱི་ཚོན་མདོག་མི་རིང་བར་སྐྱ་ཤར་ཤར་དུ་འགྱུར་འགྲོ་བ་དང་། ཚོན་ནང་གི་སྤྱིན་གྱི་ནུས་པ་མགྱོགས་པོ་ཤོར་ཏེ། ཚོན་གྱི་སྟེང་ནག་ཐིག་ཐོན་རྗེས་རང་བཞིན་གྱིས་གོག་འགྲོ་བ་སོགས་ཀྱི་སྐྱོན་ཆ་མང་པོ་དངོས་མཐོང་གིས་ར་སྤྲོད་བྱེད་བཞིན་ཡོད།དེར་བརྟེན་རབ་བྱུང་ན་ལྡེབས་རིས་འབྲི་སའི་ཞལ་བ་ནི་ངེས་པར་དུ་སྲོལ་རྒྱུན་གྱི་ཞལ་བ་ཁུངས་དང་ལྡན་པ་དག་མཆོག་ཡིན།རྒྱུ་མཚན་ནི། རང་རེའི་མེས་པོས་བསྐྲུན་གནང་བའི་གངས་ལྗོངས་ཀྱི་དགོན་སྡེ་ཆེ་ཆུང་དང་ཕོ་བྲང་སོགས་གང་སར་མཇལ་རྒྱུ་ཡོད་པའི་ལྡེབས་རིས་རྙིང་པ་དེ་དག་ནི།ལོ་ངོ་སྟོང་ཕྲག་ལ་ཉེ་ནའང་ད་དུང་ཚོན་མདོག་དང་སྒྱུ་རྩལ་གྱི་ཉམས་དང་ཁྱད་ཆོས་འདྲེན་བྱེད་ཀྱི་ཡུལ་དུ་ཁྲ་ལྷམ་མེར་མཇལ་རྒྱུ་ཡོད་པ་དེ་དག་གིས་འཛམ་གླིང་སྟེང་“བོད་ཀྱི་སྲོལ་རྒྱུན་ལྡེབས་རིས་” ཞེས་སྙན་པའི་གྲགས་པ་ཁྱབ་སྟེ། རྒྱལ་ཕྱི་རྒྱལ་ནང་གི་རི་མོའི་སྒྱུ་རྩལ་ལ་ཞིབ་འཇུག་བྱེད་མཁན་དང་། བལྟ་སྐོར་བ་མང་པོའི་ཡིད་དབང་རབ་ཏུ་འཕྲོག་ཐུབ་པ་དེ་ནི། མེས་པོ་ཚོའི་ཕྱག་སྲོལ་བཟང་པོ་དེ་དག་ལས་བྱུང་བ་གསལ་རྟོགས་ཐུབ་དགོས།
གསུམ་པ། ལྡེབས་རིས་དངོས་ཀྱི་འབྲི་ཚུལ།
གཅིག ལྡེབས་རིས་མ་བྲིས་གོང་ཞལ་བའི་ངོས་སུ་བྱ་ཐབས་ཇི་ལྟར་སྤྱོད་ཚུལ། གོང་དུ་ཞུས་པ་ལྟར་ཚད་ལྡན་གྱི་ཞལ་བ་ལེགས་པར་སྐམ་རྗེས་རང་ལུགས་མེས་པོའི་ཕྱག་སྲོལ་ལྟར་ན། ༡ཐོག་མར་ཟེ་ཚྭ་ཡོད་སར་ཆང་ལེན་གཅིག་མ་བྱུགས་ནས་ཟེ་ཚྭ་རྣམས་མེད་པ་བཟོ་ཐུབ་པ་མ་ཟད། ཕྱིན་ཆད་ཟེ་ཚྭ་མི་ཐོན་རྒྱུར་སྔོན་འགོག་བྱེད་ཐུབ་པ་ནི་མན་ངག་ཡིན་ནོ། ༢ རྩ་དམ་ཞེས་པ་ནི་སྤྱིན་ཆུ་ཚ་པོ་ཞིག་སྟེ་དེ་ངེས་པར་དུ་ཚ་པོར་བྱུག་དགོས། རྒྱུ་མཚན་ནི།སྤྱིན་ཆུ་ཞལ་བར་སིམ་ནས་ཞལ་བ་མཁྲེགས་པོ་ཡོང་རྒྱུར་ཕན་ཐོགས་ཆེན་པོ་ཡོད་པ་དེ་རེད། སྤྱིན་ཆུའི་གར་ཚད་ནི་ཚོན་ནང་བླུག་ཡས་ཀྱི་སྦྱིན་ཆུ་སྟེ་དམ་དང་མཉམ་དགོས། ༣ རྩ་དམ་སྐམ་རྗེས་ས་ངང་པར་སྤྱིན་ཆུ་བསྲེས་ཏེ་ཐེངས་གཅིག་བྱུག་དགོས། ངང་པ་སྐམ་རྗེས་ཀོ་སག་བརྒྱབ་སྟེ་འཇམ་པོ་བཟོ་དགོས། ༤དཀར་གདན་ནི་ཀ་རག་དང་སྤྱིན་ཆུ་བསྲེས་ཏེ་གར་པོ་མིན་པ་ཐེངས་གཅིག་བྱུག་དགོས། དཀར་གདན་གར་དྲགས་ཚེ་རློན་མདངས་ཡག་པོ་རྒྱག་མི་ཐུབ་པའི་སྐྱོན་ཡོད་དོ། ༥དཀར་གདན་སྐམ་རྗེས་ཀོ་སག་ཐེངས་གཅིག་བརྒྱབ་སྟེ་འཇམ་པོ་བཟོས་ཏེ་སྤགས་ཕྱིས་རྒྱག་དགོས། སྤགས་ཕྱིས་རྒྱག་དགོས་དོན་ནི་ཚོན་བྱུགས་སླ་བའི་ཆེད་དུ་ཡིན་ཞིང་། སྤགས་ཕྱིས་རྒྱབ་པ་དང་མ་རྒྱབ་པ་གཉིས་ལ་ཚོན་བྱུགས་བདེ་ལོས་ཀྱི་ཁྱད་པར་ཆེན་པོ་ཡོད་དོ།
གཉིས། སྐྱ་རིས་ལ་འཇུག་ཚུལ།
༡ རས་དཀར་གཙང་ཞིག་གིས་གྱང་ལྡེབས་ལེགས་པར་ཕྱིས་ལ། ཐིག་སྐུད་ཀྱི་སྣེ་མོར་རྡོ་ཆུང་ངུ་ཞིག་བཏགས་རྗེས་གྱང་གི་དབུས་ཐད་ནས་ཐུར་དུ་དཔྱང་དགོས་པ་དང་། དེ་ཉིད་འགུལ་སྐྱོད་མེད་པ་དང་དུས་མཚུངས་ཁ་ཐུག་ཏུ་མནན་ཏེ་ཚངས་ཐིག་གདབ་དགོས། དེ་རྗེས་སྟེང་འོག་ཕྱེད་མར་བགོ་རྒྱུའི་ཐིག་སྟེ་ཕྲེད་ཐིག་དང་པོ་གདབ་དགོས། དེ་བས་ཅུང་ཞིབ་པར་བགོ་དགོས་ཚེ། གྱང་གི་རྒྱ་ཁྱོན་ལ་གཞིགས་ཏེ་ཚངས་ཐིག་གི་གཡས་གཡོན་དང་། ཕྲེད་ཐིག་གི་སྟེང་འོག་ཏུ་ཐིག་ཁ་སྣོན་བརྒྱབ་སྟེ་བགོས་ན་ཆོག
༢ དེ་ལྟར་ལེགས་པར་བགོས་ཟིན་ཚེ་སྐྱ་རིས་འབྲི་འགོ་འཛུགས་དགོས། སྐྱ་རིས་ནི་ངེས་པར་དུ་སོལ་པིར་གྱིས་འབྲི་དགོས་པ་དང་། དེ་རྗེས་སྣག་ཚ་སླ་པོས་གནོན་རྒྱག་དགོས། གནོན་ཞེས་པ་ནི་སོལ་པིར་གྱིས་བྲིས་ཟིན་པའི་རི་མོ་རྣམས་མི་ཟུབ་པའི་ཆེད་སྣག་ཚ་སླ་པོས་མནན་པ་དེར་བརྗོད། སྐྱ་རིས་ངེས་པར་དུ་སོལ་པིར་གྱིས་འབྲི་དགོས་དོན་ནི་རི་མོ་བཟོ་བཅོས་བྱེད་རྒྱུར་ཧ་ཅང་སྟབས་བདེ་པོ་ཡོད་ལ།རི་མོ་འབྲི་སའི་ཡུལ་དང་མཐུན་པའི་ཕྲ་སྦོམ་གང་དགོས་རང་འདོད་ལྟར་བཟོ་ཆོག་པ་སོགས་ཀྱི་ཁྱད་ཆོས་མང་པོ་ལྡན་ཡོད། སོལ་པིར་བཟོ་བྱེད་ཀྱི་ཤིང་རྒྱུ་དེ་ཡང་གང་བྱུང་དུ་ཤིང་གསར་པ་གཅོད་མི་དགོས་པར། རི་རྩེ་དང་ཁང་སྟེང་དུ་བཙུགས་པའི་དར་ལྕོག་གི་ཤིང་རྙིང་པ་བེད་སྤྱོད་བྱས་ན་འགྲིག སོལ་ཤིང་གི་རིང་ཐུང་ཐོ་གང་ཙམ་དང་ཕྲ་སྦོམ་ཤིང་ཐུར་ཙམ་བཟོས་ཏེ་ལྕགས་མདོང་ཕྲ་སྦོམ་འཚམས་པོ་ཞིག་ནང་ཚགས་དམ་པོར་བརྒྱང་དགོས། ལྕགས་མདོང་ནང་བླུགས་སྐབས་ཚགས་དམ་པོ་མ་བྱུང་ཚེ་སོལ་པིར་ཀྱོག་ཀྱོག་ཆགས་སྲིད། ལྕགས་མདོང་གི་མགོ་མཇུག་གཉིས་འདག་བག་སླ་པོ་མིན་པ་ཞིག་གིས་ལེགས་པར་བཀག་དགོས་པ་དང་། ཁ་བཀག་ཡས་ཡག་པོ་མ་བྱུང་ཚེ་དུ་བའམ་དབུགས་ཕྱིར་ཐོན་ནས་སོལ་པིར་སོབ་སོབ་ཆགས་ཏེ་རི་མོ་ཡག་པོ་འབྲི་མི་ཐུབ། མགོ་མཇུག་གི་ཁ་ལེགས་པར་བཀག་རྗེས་མེ་ཐབ་ནང་བཅུག་ནས་ལྕགས་མདོང་དམར་པོ་ཆགས་པ་དང་ཕྱིར་བཏོན་ན་འགྲིག་ཅིང་། ས་འོག་ཏུ་བཅུག་ནས་རང་བཞིན་གྱི་གྲང་མོ་བཟོ་དགོས་པ་ལས་ཆུ་གྲང་པོ་བླུག་ནས་བཙན་ཐབས་ཀྱི་གྲང་མོ་བཟོ་མི་རུང་། དེ་ལྟར་གྲང་མོ་ཆགས་རྗེས་ག་ལེར་ཁ་ཕྱེ་སྟེ་བེད་སྤྱོད་བྱེད་ཆོག དེ་ལྟར་སོལ་པིར་དང་། མཇལ་ཚད། ཐིག་ཤིང་ལ་སོགས་པའི་སྐྱ་རིས་འབྲི་བྱེད་ཀྱི་ཡོ་ཆས་རྣམས་གྲ་སྒྲིག་ལེགས་པར་གྲུབ་རྗེས་སངས་རྒྱས་བྱང་སེམས་ཀྱི་སྐུ་བརྙན་ནམ། ལོ་རྒྱུས་དང་རྣམ་ཐར། འཚོ་བ་མཚོན་པའི་རི་མོ། བཀྲ་ཤིས་རྟེན་འབྲེལ་མཚོན་པའི་རི་མོ་སོགས་གང་ཡིན་རུང་། ངེས་པར་དུ་སོ་སོའི་གཞུང་དང་མཐུན་པ་ཞིག་འབྲི་དགོས། དེ་ཡང་བླ་མ། ཡི་དམ། སངས་རྒྱས། བྱང་སེམས། དཔའ་བོ། མཁའ་འགྲོ། ཆོས་སྐྱོང་། སྲུང་མ་ལ་སོགས་པའི་སྐུ་བརྙན་རྣམས་ཀྱི་ཆ་ཚད་ཐད། མདོ་བརྒྱུད་དང་བསྟན་བཅོས་ཁག་ལས་གསུངས་པའི་ལྷ་སྐུ་སོ་སོའི་ཐིག་ཆེན་མ་ནོར་བ་ཚད་དང་ལྡན་པ་ཞིག་འབྲི་དགོས་ལ། གོ་རིམ་གྱི་ཐད། ནང་པ་སངས་རྒྱས་པ་ཞིག་ཡིན་ཕྱིན། ཡོངས་གྲགས་སུ་སྟོན་པའི་སྐུ་བརྙན་གཙོ་བོར་འབྲི་དགོས་པ་དང་། འབྲི་བྱར་སྟོན་པའི་སྐུ་བརྙན་མེད་པ་དང་། ཡང་ན་རང་གི་འདོད་ལྷ་སོགས་ལྷ་གང་རུང་ཞིག་འབྲི་སྐབས་སོ་སོའི་རྒྱུད་སྡེའི་གོ་རིམ་མ་འཁྲུལ་པ་འབྲི་དགོས།གཞན་ཡང་བཞུགས་སྟངས་དང་། རྒྱན། ན་བཟའ། སྐུ་མདོག ཕྱག་མཚན་ལ་སོགས་པ་རྣམས་ངེས་པར་དུ་ལྷ་སོ་སོའི་མངོན་རྟོགས་དང་མཐུན་པ་ཞིག་འབྲི་དགོས་པ་མ་ཟད། རི་མོའི་སྒྱུ་རྩལ་ཐད་རི་མོ་བ་རང་ཉིད་ཀྱི་རྣམ་དཔྱོད་ཀྱི་རྩལ་ཡོངས་སུ་བཏོན་ཏེ་སངས་རྒྱས་དངོས་སུ་མཇལ་བ་ལྟ་བུའི་ཚོར་བ་སྤྲོད་ཐུབ་པའི་རི་མོ་འབྲི་རྒྱུར་འབད་ནས་སངས་རྒྱས་ཀྱི་སྐུ་གསུང་ཐུགས་ཀྱི་ཡོན་ཏན་གང་ཡང་མི་ཤེས་པའི་གང་ཟག་སུ་ཞིག་གིས་མཇལ་རུང་། མཇལ་བ་ཙམ་གྱིས་དད་པའི་སྤུ་ལོང་གཡོ་ཐུབ་པ་ཞིག་བྱུང་ཚེ། སངས་རྒྱས་ཀྱི་སྐུ་བརྙན་བཞེངས་རྒྱུའི་དམིགས་ཡུལ་དེ་སྒྲུབ་ཐུབ་པ་ཡིན། སངས་རྒྱས་ཀྱི་སྣང་བརྙན་ཚད་དང་ལྡན་པ་བྲིས་པའི་ཕན་ཡོན་དང་། ཚད་དང་མི་ལྡན་པ་བྲིས་པའི་ཉེས་དམིགས་ཐད། སྐལ་པ་བཟང་པོའི་མདོ་དང་། འཇམ་དཔལ་རྩ་བའི་རྒྱུད་སོགས་ལས་མང་དུ་བསྟན་གནང་བ་དེ་རྣམས་ལ་གཟིགས་ན་མཁྱེན་ཐུབ། དེ་བཞིན་ལོ་རྒྱུས་དང་རྣམ་ཐར། འཚོ་བ་མཚོན་པའི་རི་མོ་རྣམས་ཀྱང་ལྟས་པ་ཙམ་གྱིས་ལོ་རྒྱུས་རྣམ་ཐར་གྱི་ནང་དོན་རྟོགས་ཐུབ་ལ། འཚོ་བ་དངོས་ནང་ཞུགས་པ་ལྟ་བུའི་གསོན་ཉམས་ལྡན་ཞིང་།སྒྱུ་རྩལ་གྱིས་མི་རྣམས་ཡིད་དབང་འཕྲོག་ཐུབ་པ་ཞིག་འབྲི་ཐུབ་པ་བྱེད་དགོས། གཞན་ཡང་མཆོད་རྫས་དང་། བཀྲ་ཤིས་རྟེན་འབྲེལ་མཚོན་པའི་རི་མོ་དེ་དག་ཀྱང་སྒྱུ་རྩལ་གྱི་ཉམས་འགྱུར་ལྡན་ལ་རི་མོའི་གོ་རིམ་ཡོད་པ་དང་། འབྲི་སའི་ཡུལ་མ་ནོར་བ་སོགས་ཀྱི་སྐྱ་རིས་ཡག་པོ་འབྲི་རྒྱུ་དེ་ནི། ལྡེབས་རིས་ཀྱི་བརྩམ་བྱ་དེ་ཡག་ཉེས་ཇི་འདྲ་ཡོང་མིན་གྱི་རྩ་བའི་རྨང་གཞི་ཡིན་པས་དེ་ནི་མང་ཆེ་བར་དབུ་ཆེའམ་དགེ་རྒན་གྱིས་འབྲི་དགོས་ཀྱི་ཡོད།
༣ སྐྱ་རིས་ལེགས་པར་བྲིས་ཟིན་རྗེས་སྐྱོ་འབུར་རྒྱག་དགོས། སྐྱོ་འབུར་རྒྱག་ཡུལ་ནི་རིན་པོ་ཆེའི་རྒྱན་དང་། ཕྱག་མཚན་ཁག་གཅིག སྐུའི་བཞུགས་ཁྲི། རྒྱབ་ཡོལ་གྱི་ནོར་འཛིན་པ་ཊ་སོགས་རི་མོ་འབུར་དུ་ཐོན་དགོས་པ་རྣམས་ལ་རྒྱག་དགོས།
༤ དེ་རྗེས་ཁབ་རིས་རྒྱག་དགོས། ཁབ་རིས་རྒྱག་སྟངས་ནི་ནག་རིས་སྟེང་བྱུག་པིར་ཞིག་གིས་ཆུ་ཕྲན་བུ་བྱུགས་པ་དང་། དེ་རྗེས་ཁབ་སྦོམ་པོ་མིན་པ་ཞིག་གིས་ནག་རིས་སྟེང་ཤུགས་ཆེ་ཆུང་འཚམས་པོས་རི་མོ་འབྲི་དགོས། ཁབ་རིས་རྒྱག་དགོས་དོན་ནི། ནག་རིས་སྟེང་ཚོན་བྱུགས་ཟིན་ཀྱང་གོང་གི་ནག་རིས་གང་ཡོད་མཐོང་ཐུབ་པས། སླར་ཡང་སོལ་རིས་རྒྱག་མི་དགོས་ལ་དགེ་རྒན་ནམ་དབུ་ཆེས་བྲིས་པའི་སྐྱ་རིས་ཀྱི་ཉམས་འགྱུར་མི་ཤོར་བའི་ཆེད་དུ་ཡིན། དེང་དུས་གཞོན་སྐྱེས་ཚོས་ལྡེབས་རིས་འབྲི་སྐབས་ཁབ་རིས་རྒྱག་མཁན་ཉུང་ཉུང་ཡིན་ལ། ཁ་ཤས་ཀྱིས་ཁབ་རིས་ཞེས་པའི་ཐ་སྙད་ཙམ་ཡང་མི་ཤེས།ལ་ལ་ཁབ་རིས་རྒྱག་འདོད་ཡོད་ཀྱང་ཨར་འདམ་ལས་གྲུབ་པའི་ཞལ་བར་ཁབ་རིས་རྒྱག་ཐབས་བྲལ་བ་སོགས་ཀྱི་རྐྱེན་པས། ཁབ་རིས་རྒྱག་རྒྱུའི་ཕྱག་སྲོལ་བཟང་པོ་དེ་ཉམས་ཉེན་དུ་འགྲོ་བཞིན་འདུག པས་དེ་ཕྱིར་རི་མོའི་ཕྱག་ལེན་པ་རྣམས་ཀྱིས་ཕྱག་སྲོལ་བཟང་པོ་དེ་དག་རྒྱུན་འཛིན་ཐུབ་རྒྱུར་འབད་དགོས་པ་ནི་ང་ཚོའི་འོས་འགན་ཞིག་མ་རེད་དམ།
གསུམ། ཚོན་མདངས་སམ་ཚོན་ཁ་རྒྱོང་བའི་ལས་རིམ། ཐོག་མར་རྩ་བའི་ཚོན་དང་ཡན་ལག་གི་ཚོན། སྤྱིན་ཆུ་སྟེ་རང་ལུགས་སུ་དམ་ཞེས་པ་དང་། གཙང་ཆུ། བཙོག་ཆུ། དེ་བཞིན་པིར་ལ་སོགས་པའི་རི་མོའི་ཡོ་ཆས་རྣམས་གྲ་སྒྲིག་ལེགས་པར་ཟིན་རྗེས།ཚོན་མདངས་སམ་ཚོན་ཁ་རྒྱོང་བའི་ལས་འགོ་བརྩམས་དགོས། ཚོན་མདངས་ནི་སྐྱ་རིས་ཀྱི་གཟུགས་བརྙན་སྟེང་རྒྱན་ཆ་སྒྲོན་པ་དང་མཚུངས་པ་སྟེ། ལག་ལེན་ཤུན་ཐིག་ལས། “སྐྱ་རིས་ཧ་ཅང་མཛེས་ཀྱང་རུང་། ། ཚོན་མདངས་ཉམས་འགྱུར་མེད་གྱུར་ན། ། མཛེས་མས་གོས་ཧྲུལ་གྱོན་པ་བཞིན། །མཛེས་པའི་ཉམས་འགྱུར་བསྒྲིབས་པ་ཡིན། ། སྐྱ་རིས་ཁུངས་ལུང་མེད་པ་ན། ། ཚོན་མདངས་ལེགས་ཀྱང་ཅི་ལ་ཕན། ། རྒན་མོར་རྒྱན་གྱིས་སྤྲས་ཀྱང་རུང་།། ཀུན་གྱི་སེམས་པ་ག་ལ་ཤོར། །”①ཞེས་སྐྱ་རིས་དང་ཚོན་མདངས་ཀྱི་འབྲེལ་བའི་ཐད་ཕྱོགས་བསྡོམས་གནང་བ་བཞིན། རི་མོའི་བརྩམ་བྱ་གང་ཞིག་མིག་ལམ་དུ་མཛེས་མིན་ཚོན་མདངས་དང་འབྲེལ་བ་ཟབ་མོ་ཡོད་ལ།ཚོན་མདོག་བེད་སྤྱོད་བྱེད་སྐབས་གཟབ་ནན་མ་བྱུང་ཚེ། དོན་ལ་ནོར་འཁྲུལ་ཡོང་ཉེན་ཡང་ཡོད་པ་དཔེར་ན། ཐང་ཁའི་སྟེང་དཀྱིལ་འཁོར་ཆུང་ངུ་འབྲི་བ་དང་། རྡུལ་ཚོན་གྱི་དཀྱིལ་འཁོར་བཞེངས་པའི་སྐབས་ལྷ་སྐུ་འབྲི་མ་ཐུབ་རྐྱེན། པད་གདན་གྱི་སྟེང་ལྷ་སྐུ་དེའི་སྐུ་མདོག་དང་མཐུན་པའི་ཚོན་མདོག་སྒོར་མོ་གང་རུང་ཞིག་གིས་ལྷ་དེའི་ཚབ་བྱེད་ཀྱི་ཡོད། གལ་ཏེ་ཚོན་མདོག་བེད་སྤྱོད་བྱེད་ཡས་ནོར་ཚེ། ལྷ་གང་ཡིན་ངོས་འཛིན་མི་ཐུབ་པའི་སྐྱོན་ཆེན་པོ་ཐོན་སྲིད།དཔེར་ན། ཡོངས་གྲགས་སུ་སྐྱོན་གྱིས་མ་གོས་པའི་སྐུ་མདོག་དཀར་པོ་སྤྱན་རས་གཟིགས་ཕྱག་བཞི་པ་ལྟ་བུ་ཞིག་ལ། དཀར་པོ་མ་ཡིན་པའི་ཚོན་མདོག་གང་རུང་ཞིག་བེད་སྤྱོད་བྱས་ཚེ། དེ་ནི་སྤྱན་རས་གཟིགས་ཡིན་པར་ངོས་འཛིན་མི་ཐུབ་པ་ལྟ་བུའོ།ཚོན་མདངས་དེ་ཡང་སྔོན་རྗེས་དང་། སྟེང་འོག སྐྱ་སྣུམ། མདངས་རྒྱག་རྒྱུ་དང་། ལེབ་བྱུགས་བྱེད་རྒྱུ་སོགས་ཀྱི་གོ་རིམ་མ་ནོར་བ་བྱེད་དགོས་རྒྱུ་ཧ་ཅང་གལ་ཆེ། སྔ་ཕྱིའི་གོ་རིམ་ནི། ༡ གནམ། ༢ ས། ༣ ཆུ། ༤ མདངས་ཀྱི་རིགས། ༥ སྤང་སྐྱ། ༦སྔོ་སི། ༧ སེར་སྐྱ། ༨ ལི་སྐྱ། ༩ མ་སྐྱའི་རིགས། ༡༠ ན་རོས་རིགས། ༡༡ མཆིན་ཁའི་རིགས། ༡༢ ཇ་ཁའི་རིགས། ༡༤ སྤང་ཤུན། ༡༥ སྤང་མ། ༡༦ གཡུ་ཁ། ༡༧ མཐིང་། ༡༨ སྔོ་སངས་རིགས། ༡༩ བབ་ལ། ༢༠ བཙོ་མ་ ༢༡ལི་ཁྲི། ༢༢ ལི་མཚལ། ༢༣ མཚལ། ༢༤ རྒྱ་སྨུག་རིགས། ༢༥སྐུ་ཤའི་རིགས། ༢༧དབུ་སྐྲའི་རམ་སི། ༢༨ སྣག་སིའི་རིགས། ༢༩ ངང་ཆུ་རྣམས་སོ། ས་གནམ་གཉིས་སྔོན་ལ་བཟོ་དགོས་དོན་ཡང་། སྟེང་འོག་གི་གོ་རིམ་ངོས་ནས་བཤད་ཚེ་འོག་མ་སྔོན་དང་སྟེང་མ་རྗེས་སུ་བྱུག་དགོས་པ་དང་། ས་གནམ་གཉིས་སྟེང་འོག་གི་ཆ་ནས་འོག་མ་ཡིན་པས་འོག་མ་སྔོན་དུ་གཏོང་དགོས་པ་དང་། དེ་བཞིན་གནའ་རབས་ཀྱི་ཐང་ཁ་མང་ཆེ་བར་ནམ་མཁར་མཐིང་ཐད་ཀར་གཏོང་སྲོལ་ཡོད་པ་དང་། མཐིང་ནི་སྔོན་པོའི་ནང་ནས་རྩུབ་ཤོས་ཡིན་པ་དང་། ས་གཞི་འམ་སྤང་རིའི་སྤང་ཤུན་དེ་ཡང་རྩུབ་པོ་ཡིན་རྐྱེན། ཚོན་གཞན་མ་བྱུགས་གོང་ངེས་པར་དུ་ཚོན་གཟི་རྒྱག་དགོས། ཚོན་གཞན་མ་བྱུགས་གོང་ཚོན་གཟི་རྒྱག་ཐུབ་ཚེ། གཟི་རྒྱག་བདེ་བའི་ཁྱད་ཆེན་པོ་ཡོད་པས་སོ། ཚོན་གཟི་རྒྱག་སྟངས་ནི། སྔོན་ལ་བྱུགས་པིར་ཞིག་གིས་ཆུ་ཕྲན་བུ་བྱུགས་དགོས་པ་དང་། དེ་རྗེས་གཟི་ངོས་ལེབ་མོ་ཞིག་གིས་ག་ལེར་དབུར་བརྒྱབ་ན་འགྲིག གནམ་གྱི་ཚོན་མདོག་དེ་ཡང་ནམ་མཁའི་སྔོ་སངས་དང་། བར་ཤུན། སྔོ་སི་སོགས་སྐྱ་སྣུམ་གསུམ་ཙམ་བཟོས་ཏེ་རློན་མདངས་བརྒྱབ་དགོས། ས་གཞི་འམ་སྤང་རིར་སྤང་ཤུན་དང་སྤང་སྐྱ་རློན་མདངས་བརྒྱབ་ན་འགྲིག བྲག་རིའི་ཚོན་མདོག་ནི། སྤང་ཤུན་དང་། སྔོ་སངས་། སྔོ་སི། ཇ་ཁ་སྐྱ་སྣུམ་སོགས་ཀྱིས་རང་རང་གི་སྤྱོད་ཡུལ་དང་མཐུན་པའི་ཚོན་མདོག་ཕན་ཚུན་རློན་མདངས་བརྒྱབ་ན་ཆོག་ལ།གངས་རིར་སྔོ་སི་སྐྱ་བའམ་ཇ་ཁ་སྐྱ་བ་གང་རུང་དང་ཀ་རག་གིས་མདངས་རྒྱག་རྒྱུ་དང་། རྫ་རིར་གཡུ་ཁ་དང་སྤང་སྐྱ་འམ་ཇ་སྐྱ་གང་རུང་གི་མདངས་བརྒྱབ་དགོས། ཆུ་ཡི་ཚོན་མདོག་ནི། སྔོ་སངས་སྐྱ་སྣུམ་གསུམ་ཙམ་སྤྱད་ན་ཆོག་ཅིང་། དེ་ཡང་ཉེ་སར་སྔོ་སངས་སྣུམ་པ་དང་སྔོ་སངས་བར་ཤུན། ཐག་རིང་སར་སྔོ་སངས་བར་ཤུན་དང་སྔོ་སི་རྣམས་རིམ་བཞིན་རློན་མདངས་རྒྱག་རྒྱུ་དང་། རྦབ་ཆུར་རྒྱུན་སྤྱོད་སྔོ་སི་ལས་ཅུང་སྐྱ་བ་བཟོ་དགོས་པའི་ཁྱད་པར་རྣམས་ལ་དོ་སྣང་བྱ་དགོས། དེ་བཞིན་སྤྲིན་མདངས་ཀྱི་རིགས་དང་། མེ་ཏོག་དང་ཤིང་འབྲས་རིགས། མེ་དང་རླུང་གི་རིགས། རྒྱབ་ཡོལ་གྱི་རིགས། ན་བཟའི་ནང་ཤ་དང་མཐའ་འཇག་ལ་སོགས་པ་མདངས་རྒྱག་སའི་རིགས་རྣམས་ཀྱང་མདངས་ཁུངས་འཕྲོད་པོ་དང་མདངས་འཇམ་པོ་ཡོང་བ་བྱ་དགོས། མདངས་ཁུངས་འཕྲོད་པོ་ཞེས་པ་ནི། གསལ་མུན་གྱི་སྣང་ཆར་བསམ་བློ་གནད་ལ་འཁེལ་པོ་གཏོང་ཐུབ་པ་དགོས་རྒྱུ་དེ་ཡིན། མདངས་འཇམ་པོ་ཞེས་པ་ནི། སྣུམ་ས་ནས་སྐྱ་སར་པིར་ཁའི་རི་མོ་མེད་པར་ག་ལེར་ཡལ་བ་ལྟ་བུའི་ཚོར་སྣང་མཐོང་ཐུབ་པ་བཟོ་རྒྱུ་དེར་བརྗོད། ཚོན་ལེབ་བྱུགས་བྱེད་རྒྱུ་ནི། གོང་དུ་ཞུས་ཟིན་པའི་རིམ་པ་བཞིན་ཚོན་བྱུགས་སྐབས་མཚམས་ཟིན་པོ་དགོས་ལ། གར་སླ་སྙོམས་པོ་བྱུགས་ཏེ་ཁྲ་ཁྲ་མི་ཐོན་པ་བྱེད་རྒྱུ་དང་། ཡན་ལག་གི་ཚོན་མདོག་རྣམས་བཟོ་སྐབས་རང་གི་དགེ་རྒན་གྱི་མན་ངག་དང་། ཚོན་དཔེ་ཡག་སར་དཔེ་བྱས་ཏེ་མིག་ལམ་དུ་མི་མཛེས་པའི་ཚོན་མདོག་མི་ཐོན་པ་བྱེད་དགོས་པ་མ་ཟད། གོང་ཞུས་ཚོན་རྣམས་ཀྱི་སྤྱིན་གར་ཚད་རན་པོ་དགོས་རྒྱུར་ཡང་དོ་སྣང་ཆེན་པོ་བྱེད་དགོས་ཅིང་། སྤྱིན་གར་སླའི་ཚད་ནི་བ་ཡི་ཞོ་འཁྲིགས་པ་ཙམ་ཞིག་དགོས། དེ་ལྟར་ཚོན་ཁ་ལེགས་པར་ཁེངས་རྗེས་ཀོ་སག་འཇམ་པོ་ཞིག་གིས་ག་ལེར་འཇམ་པོ་བཟོས་རྗེས་ཏེ་ཕྱིས་རྒྱག་དགོས་སོ།
བཞི། བཅད་རྒྱག་ཚུལ། རས་དཀར་གཙང་ཞིག་གི་གྱང་ངོས་ལེགས་པར་ཕྱིས་ནས་བཅད་རྒྱག་དགོས། བཅད་དེ་ཡང་སྔོ་ལྗང་དང་ཀ་རག་རྣམས་ལ་རམས་གྱིས་བཅད་རྒྱག་དགོས་པ་དང་། ཐང་ཁར་རྒྱ་ཚོས་ཀྱིས་བཅད་རྒྱག་སའི་རིགས་ལ་ལྡེབས་རིས་སྐབས་སྣག་ཚའི་བཅད་རྒྱག་དགོས། ཤ་བཅད་ནི་རྒྱ་ཚོས་དང་སྣག་ཚ་གང་རུང་གིས་བརྒྱབ་ན་ཆོག འོན་ཀྱང་རྒྱ་ཚོས་ཀྱི་བཅད་རྒྱག་འདོད་ཚེ། ངེས་པར་དུ་སྐྱོབ་བྱུགས་ཟིན་རྗེས་བཅད་རྒྱག་དགོས། དེ་ལྟར་བཅད་བརྒྱབ་ཟིན་པ་དང་། ཆུའི་མདངས་དང་། སྤྲིན་པའི་བུན་རྣམས་རམས་སླན་ཏེ་རམས་སླ་པོ་ཞིག་གིས་སྐམ་མདངས་རྒྱག་དགོས། རམས་མདངས་བརྒྱབ་ཟིན་རྗེས། ཀ་རག་གམ་སྔོ་སི་སྐྱ་བ་གང་རུང་ཞིག་གིས་ཆུ་ཡི་སྦུ་ཐོར་བཟོ་དགོས་ལ། ཆུ་ནང་ཉ་དང་ངང་པ་ལ་སོགས་པའི་སྲོག་ཆགས་དང་། སྤང་རིར་ཤྭ་བ་ལ་སོགས་པའི་རི་དྭགས། ནགས་ཁྲོད་དུ་བྱ་བྱེའུ་དང་སྤྲེའུ་དང་། གངས་རིར་སེང་གེ་ལ་སོགས་པའི་སྲོག་ཆགས་རྣམས་ཀ་རག་གིས་བཟོས་ཏེ་མཇུག་ཏུ་བཅད་རྒྱབ་ནས་བཟོས་ན་འགྲིག བཅད་རྒྱག་ཆེད་རམས་དང་སྣག་ཚ་གཉིས་ནང་སྤྱིན་མང་ཉུང་འཚམས་པོ་སྲེས་ཏེ་ངེས་པར་དུ་སྐམ་ཐག་བཅད་ནས་བེད་སྤྱོད་བྱེད་དགོས། སྐམ་ཐག་མ་བཅད་ཚེ། བཅད་རྒྱུག་པོ་ཡོང་མི་ཐུབ་ལ། སྐྱོབ་བྱུགས་སྐབས་བཅད་འདལ་བ་སོགས་ཀྱི་སྐྱོན་ཡོད་དོ།
ལྔ། སྐྱོབ་གཏོང་ཚུལ། སྐྱོབ་ཞེས་པ་ནི་སྤྱིན་ཆུ་འཁྲིགས་པ་ཞིག་ཡིན་ཞིང་། འཁྲིགས་ཚད་ནི་གོང་ཞུས་ཚོན་ནང་བསྲེས་བྱེད་ཀྱི་དམ་ཞེས་པའི་སྤྱིན་ཆུ་ལས་ཕྲན་གར་ཙམ་བྱུང་ན་འགྲིག སྐྱོབ་ངེས་པར་དུ་ཐེངས་གཉིས་བྱུག་དགོས་པ་གལ་ཆེ་བས་དོ་སྣང་བྱ་དགོས། དེང་སྐབས་རི་མོ་བ་འགའ་ཞིག་གིས་ཚོན་ཁ་ཁེངས་རྗེས་བཅད་མ་རྒྱབ་གོང་སྐྱོབ་བྱུགས་སྲོལ་འདུག་ཀྱང་།དེ་ནི་གཅིག་ནས་དགེ་རྒན་གོང་མ་ཚོའི་ཕྱག་སྲོལ་དང་མི་མཐུན་པ་དང་། གཉིས་ནས་ལག་ལེན་ཐོག་ནས་སྐྱོན་དུ་ར་འཕྲོད་པ་སྟེ། སྐྱོབ་བཏང་ཟིན་རྗེས་རྒྱ་ཚོས་ཀྱི་མདངས་དང་། ཞུན་རམས་ཀྱི་མདངས། གསེར་རིས། སྤྱན་དབྱེ་རྒྱུ། གསེར་རིས་སྟེང་གཟི་རྒྱག་རྒྱུ། གསེར་ཤོག་སྦྱར་རྒྱུའི་ལའ་ཀ་ཙམ་ལས་འཇོག་མི་རུང་། རྒྱུ་མཚན་ནི། སྐྱོབ་བཏང་ཟིན་རྗེས་ཀ་པི་འམ་ཧྲད་རྩི། ཆིང་ཆིས་བཅས་གང་རུང་ཞིག་བྱུགས་མ་ཐུབ་པར་དུས་ཡུན་རིང་པོ་ལུས་ཚེ། ཐོག་མར་རྩ་དམ་ནས་ས་ངང་པ་དང་། དཀར་གདན། ཚོན་ཁ། སྐྱོབ་ཐེངས་གཉིས་སོགས་སྤྱིན་ཆུ་ཡོད་པ་རིམ་པ་དྲུག་ཙམ་བྱུགས་ཟིན་པས། སྐམ་དབུར་ཐེབས་སའི་ཞལ་བས་སྤྱིན་མ་འཁྱོག་པར་ཞལ་བ་གོག་སྲིད་པ་དང་། སེར་ཁ་ཆུང་ངུ་གས་ཏེ་ཆིང་ཆིས་བྱུགས་སྐབས་རི་མོའི་སྟེང་སྣུམ་ཤོར་བ་ལྟ་བུའི་ནག་ཐིག་ཐོན་པ་སོགས་ཀྱི་སྐྱོན་རྣམས་ནི་ལག་ལེན་དངོས་ཀྱི་ཐོག་ནས་ར་སྤྲོད་བྱུང་བའི་སྐྱོན་ཆ་ཡིན་པས་ཡིད་གཟབ་བྱ་དགོས། དྲུག བཅད་དང་ཞིབ་ཚགས་སྐོར། ༡ སྐྱོབ་བཏང་ཟིན་ནས་ཞུན་རམས་ཀྱིས་མདངས་རྒྱག་རྒྱུ་དང་། སྤང་རི་དང་། རྫ་རི། བྲག་རིའི་སྟེང་དུ་རྩྭ་འབྲི་བ་འམ་ཤིང་ཆུང་ངུ་འབྲི་དགོས་པ་དང་། དེ་རྗེས་རྒྱ་ཚོས་ཀྱིས་བཅད་དང་མདངས་རྒྱག་དགོས། མེ་ཏོག་དཀར་པོ། དམར་པོ། སེར་པོ་རྣམས་ལ་རྒྱ་ཚོས་དང་ལི་ཁུ་ལ་སོགས་པ་རང་རང་གི་ཆོན་མདོག་དང་མཚུངས་པའི་སྐམ་མདངས་ཕྲན་བུ་རྒྱག་རྒྱུ་དང་། མེ་ཏོག་གི་ཐིའུ་བཟོ་རྒྱུ་སོགས་སྐམ་མདངས་ཀྱི་རིགས་ཚར་རྗེས། ༢ གསེར་རིས་འགོ་བཙུགས་ན་འགྲིག གསེར་རིས་རྒྱག་པར་ངེས་པར་དུ་གསེར་སྦྱོར་སྟངས་ཡག་པོ་ཤེས་དགོས། གསེར་སྦྱོར་ཚུལ་ཡག་པོ་མ་ཤེས་ཚེ་གསེར་རིས་རྒྱུག་པོ་ཡོང་མི་ཐུབ་ལ། གསེར་གྱི་མདོག་ཀྱང་ཡག་པོ་ཐོན་མི་ཐུབ། གསེར་རིས་འབྲི་སྐབས་འབྲི་ཡུལ་དང་མཐུན་པའི་རི་མོའི་ཉམས་འགྱུར་དང་། ཁྱད་ཆོས། དགོས་པ། རྟེན་འབྲེལ་སོགས་ལ་བསམ་བློ་གཏོང་དགོས་རྒྱུརཡང་དོ་སྣང་བྱ་དགོས་ལ། ལྷག་པར་སློབ་དཔོན་གྱི་མན་ངག་ལ་བརྟེན་དགོས་རྒྱུ་ནི་ཤིན་ཏུ་གལ་ཆེ་བར་མཐོང་།གསེར་རིས་རྒྱབ་ཟིན་རྗེས་གསེར་རིས་ཡོད་ཚད་ཀྱི་སྟེང་ངེས་པར་དུ་གཟི་རྒྱག་དགོས། གཟི་མ་རྒྱབ་ཚེ་ཆིང་ཆིས་བྱུགས་རྗེས་གསེར་གྱི་མདོག་ཉམས་ཏེ་འོད་མདངས་མི་ཐོན་པའི་སྐྱོན་ཡོད་དོ། ༣ དེ་རྗེས་གསེར་ཤོག་སྦྱར་དགོས། གསེར་ཤོག་སྦྱར་སྟངས་ཐད་སྔ་དུས་སུ་“སྦྱར་ལེན་”ཞེས་པའི་རྩི་ཞིག་བཟོས་ཏེ་གསེར་ཤོག་སྦྱར་སྲོལ་ཡོད་རུང་ཕྱིས་སུ་རི་མོ་བ་མང་ཆེ་བས་སྟབས་བདེ་ཡོང་ཆེད་ཆིང་ཆིས་སྟེང་གསེར་ཤོག་སྦྱོར་གྱི་ཡོད། དེར་བརྟེན་སྔར་སྲོལ་གྱི་སྦྱར་ལེན་བཟོ་སྟངས་དེ་ཡང་ཧ་ལམ་མཐོང་རྒྱུ་མེད་པར་གྱུར་ཟིན། ཆིང་ཆིས་སྟེང་གསེར་ཤོག་སྦྱོར་སྐབས་ཆིང་ཆིས་སྐམ་རློན་འཚམས་པོ་དགོས་པ་དང་། ཆིང་ཆིས་སྐམ་རློན་འཚམས་པོ་མ་བྱུང་ཚེ་གསེར་ཤོག་གི་མདངས་ཡག་པོ་ཐོན་མི་ཐུབ། སྐམ་རློན་འཚམས་པོ་ ནི་ཆིང་ཆིས་ཡོངས་སུ་མ་སྐམ་ཙམ་གྱི་དུས་དེ་ཡིན་པས་སྐབས་དེར་ངེས་པར་དུ་གསེར་ཤོག་སྦྱོར་ཐུབ་པ་བྱེད་དགོས། གསེར་ཤོག་སྦྱར་ཟིན་མ་ཐག་གསེར་གད་བྱེད་མི་རུང་ཞིང་ཉུང་མཐར་ཡང་ཆུ་ཚོད་བཅུ་ཙམ་སྐམ་རྗེས་གསེར་གད་བྱ་དགོས།(གསེར་གད་ཞེས་པ་ནི་གསེར་ཤོག་སྦྱོར་ཡུལ་གྱི་ལྷག་རོ་རྣམས་གཙང་མ་བཟོ་རྒྱུར་བརྗོད།) གནའ་རབས་བོད་ཀྱི་ལྡེབས་རིས་ཀྱི་ཆུ་དང་ཐལ་རྡུལ་སོགས་ཀྱི་གནོད་པ་འགོག་ཆེད་སྐྱེ་དངོས་ལས་བཟོས་པའི་“ཀ་པི་”ཞེས་པ་ཞིག་གཏོང་སྲོལ་ཡོད་ཀྱང་།དུས་རབས་བཅོ་བརྒྱད་ཡས་མས་ནས་བཟུང་རྒྱ་གར་ནས་ཐོན་པའི་ཧྲད་རྩི་དང་། ཟི་ལིང་ནས་ཐོན་པའི་ཟིང་སྐྲག་ཞེས་པ་དེ་དག་ལྡེབས་རིས་ཀྱི་ཆུ་དང་ཐལ་རྡུལ་སོགས་ཀྱི་གནོད་པ་འགོག་ཆེད་བྱུགས་རྒྱུར་དར་བཟོ་ཆེན་པོ་བྱེད་ཀྱི་ཡོད་པ་ནི་དུས་དེ་དག་གི་ལྡེབས་རིས་ལས་མངོན་ཐུབ་ལ། དེང་དུས་ཀྱི་ལྡེབས་རིས་གསར་པའི་སྟེང་དུའང་ཆིང་ཆིས་清漆ཞེས་པ་གཏོང་དང་གཏོང་མུས་སུ་གནས་ཡོད།གནས་ཚུལ་དེའི་ཐད་ཞིབ་འཇུག་པ་ཁག་གཅིག་ན་རེ། སྔ་མོའི་སྐྱེ་དངོས་ལས་བཟོས་པའི་“ཀ་པི་”ཞེས་པ་དེ་ནི་ཚན་རིག་དང་མཐུན་པའི་ལྡེབས་རིས་ཀྱི་ཆུ་དང་ཐལ་རྡུལ་འགོག་བྱེད་དང་འོད་བཏོན་ཡས་ཡག་པོ་ཞིག་ཡིན་པ་དང་། གཞན་དེ་དག་གིས་ལྡེབས་རིས་ཀྱི་ངོས་སུ་ཆུ་དང་ཐལ་རྡུལ་འགོག་ཐུབ་པ་དང་འོད་ཐོན་ཐུབ་ཀྱང་ལྡེབས་རིས་གོག་རྒྱུར་གནོད་སྐྱོན་ཆེན་པོ་བཟོ་དང་བཟོ་བཞིན་ཡོད་ཅེས་བཤད་པ་དེ་དག་ཀྱང་ཞིབ་འཇུག་གི་ཡུལ་ཞིག་ཡིན་ནོ། ༤ ཞལ་ཕྱེ་སྤྱན་འབྱེད་བྱ་ཚུལ། ཞལ་ཕྱེ་སྤྱན་འབྱེད་བྱེད་རྒྱུ་ནི་སངས་རྒྱས་བྱང་སེམས་ཀྱི་སྐུ་བརྙན་དང་། ཡི་དམ་ཆོས་སྲུང་ཞི་དྲག མི་སྣ་འདྲ་མིན། སྲོག་ཆགས་ལ་སོགས་པ་རྣམས་ཀྱི་སོ་སོའི་རྣམ་འགྱུར་འདྲ་མིན་དང་། ཞི་དྲག་གི་རྣམ་པ་སོགས་མངོན་ཐུབ་པའི་གལ་ཆེ་བའི་ལས་ཀ་ཞིག་ཡིན་རྐྱེན། ལས་ཀ་དེ་ནི་དགེ་རྒན་ནམ་དབུ་ཆེ་རྣམས་ཀྱིས་གནང་དགོས་ཀྱི་ཡོད། དེ་བཞིན་ལྡེབས་རིས་དང་། ཐང་ཁ་སོགས་ཀྱི་གཙོ་ལྷའི་སྤྱན་འབྱེད་ནི་ངེས་པར་དུ་ཚེས་བཟང་ཞིག་བདམས་ཏེ་གནང་སྲོལ་ཡོད་པ་དང་། ཆ་རྐྱེན་འཛོམས་ཚེ་ཁྲུས་གསོལ་དང་རབ་གནས་བསྡུས་པ་ཡང་གནང་སྲོལ་ཡོད། དེ་ཉིན་རྟེན་འབྲེལ་མཚོན་ཆེད་“སྤྱན་སྟོན་”ཞེས་སྦྱིན་བདག་གིས་གཟབ་མཆོར་སྤྲས་ཏེ།ལྷ་བཟོ་བ་རྣམས་ལ་མཇལ་དར་བསྒྲོན་པ་དང་། གསོལ་སྟོན་བཤམས་པ། ཕྱག་རྟགས་ཕུལ་བ་སོགས་རྟེན་འབྲེལ་གང་གཟབ་གནང་སྲོལ་ཡོད་དོ། སྐམ་མདངས་རྒྱག་རྒྱུ་དང་། གསེར་རིས་འབྲི་རྒྱུ། གསེར་ཤོག་འབྱར་རྒྱུ། སྤྱན་དབྱེད་གནང་རྒྱུའི་གོ་རིམ་རྣམས་མི་མང་པོས་ལས་ཀ་བྱེད་དགོས་སྐབས་ངེས་པར་དུ་གོང་ཞུས་ཀྱི་གོ་རིམ་བཞིན་མ་བྱུང་ཀྱང་ཆོག་གོ།
བཞི་པ། ལྡེབས་རིས་ཀྱི་ནང་དོན་སྐོར།
བོད་ཀྱི་སྲོལ་རྒྱུན་ལྡེབས་རིས་ཀྱི་ནང་དོན་ནི་མཐའ་ཡས་པ་ཞིག་ཡིན་ཞིང་། སྟོན་པ་སངས་རྒྱས་བཅོམ་ལྡན་འདས་ཀྱི་མཛད་རྣམ་དང་རྒྱལ་སྲས་བྱང་ཆུབ་སེམས་དཔའ་རྣམས་ཀྱི་སྣང་བརྙན་ལ་སོགས་ཆོས་ལུགས་ཀྱི་ནང་དོན་དང་། གསོ་རིག་སྨན་དཔྱད། གནམ་རིག་སྐར་རྩིས། གྲགས་ཅན་མི་སྣའི་ལོ་རྒྱུས་རྣམ་ཐར། ཡུལ་གོམས་གཤིས་ལུགས་སོགས་འཚོ་བ་དངོས་མཚོན་པའི་ནང་དོན་ལ་སོགས་པའི་བརྗོད་བྱ་ཤིན་ཏུ་རྒྱ་ཆེ་བ་ནི་བོད་ཀྱི་ཤེས་རིག་སྤྱིའི་དེབ་ཐེར་ཆེན་མོ་ཞིག་དང་གཉིས་སུ་མ་མཆིས། དེ་ཡང་ལྡེབས་རིས་ཀྱི་ནང་དོན་ཇི་ལྟར་འབྲི་ཚུལ་ཐད་ཅུང་ཞིབ་པར་ཞུས་ན།སྤྱིར་ལྡེབས་རིས་ནི་དགོན་སྡེའི་གཙང་ཁང་དང་། འདུ་ཁང་། ལྷ་ཁང་ལ་སོགས་པའི་ནང་དུ་འབྲི་སྲོལ་ཅུང་མང་བ་ཡོད་ལ། དེ་མིན་རྒྱལ་པོའི་ཕོ་བྲང་དང་། མི་དྲག་དཔོན་ཆེན་གྱི་གཟིམ་ཤག དེ་བཞིན་ད་ལྟ་མི་དམངས་ཀྱི་ཁང་པ་དང་། མགྲོན་ཁང་། ཟ་ཁང་། སྤྲོ་སྐྱིད་ཁང་ལ་སོགས་པའི་ནང་དུ་ཡང་ལྡེབས་རིས་འབྲི་སྲོལ་དར་བཞིན་ཡོད། འོན་ཀྱང་ནང་དོན་དང་ཐོབ་ཐང་མི་འདྲ་བའི་ཁྱད་པར་ཆེ་བས་དོ་སྣང་དང་ཡིད་གཟབ་བྱ་དགོས། དེ་ཡང་དཔེར་ན། ༡ ཆོས་ལུགས་ཀྱི་བྱེད་སྒོ་སྤེལ་ཡུལ་དགོན་སྡེའི་ནང་རང་རང་ཆོས་ལུགས་ཀྱི་ནང་དོན་ལྡན་པའི་ལྡེབས་རིས་འབྲི་དགོས་ཀྱི་ཡོད་པ་སྟེ།སངས་རྒྱས་ཆོས་ལུགས་པའི་དགོན་སྡེ་ཁག་ནང་བསྟན་པའི་བདག་པོ་སྟོན་པ་བཅོམ་ལྡན་འདས་ཀྱིས་གཙོས་འཕགས་པའི་གནས་བརྟན་བཅུ་དྲུག་དང་།དཔལ་ནཱ་ལེན་དྲའི་པཎ་གྲུབ་མཁས་དབང་རྣམས་དང་།དེ་དག་ལས་བརྒྱུད་པའི་བོད་ཀྱི་སྐྱེས་ཆེན་དམ་པ་རྣམས་དང་ཡི་དམ་ཆོས་སྲུང་སོགས་ནང་པའི་ཆོས་ཀྱི་བརྒྱུད་པའི་གོ་རིམ་མ་ནོར་བར་འབྲི་དགོས་ཀྱི་ཡོད།དཔེར་ན། འདུ་ཁང་གསེང་གཡབ་གྱི་གྱང་ངོས་སུ་གཙོ་བོར་བསྟན་པའི་བདག་པོ་སྟོན་པ་སངས་རྒྱས་བཅོམ་ལྡན་འདས་འབྲི་དགོས་པ་དང་། སྟོན་པ་སངས་རྒྱས་བཅོམ་ལྡན་འདས་ནས་རྗེ་བཙུན་བྱམས་པ་མགོན་པོ་དང་། རྗེ་བཙུན་འཇམ་པའི་དབྱངས་ལ་བརྒྱུད་པ་དང་བྱམས་མགོན་ནས་ཐོགས་མེད་ལ་བརྒྱུད་པ་དང་། འཇམ་དབྱངས་ནས་ཀླུ་སྒྲུབ་ལ་བརྒྱུད་པ་སོགས་རིམ་བཞིན་བརྒྱུད་པའི་བླ་མ་རྣམས་དང་དེ་དག་གི་གཤམ་དུ་སོ་སོའི་ཡི་དམ་རྣམས་ཀྱང་འབྲི་སྲོལ་ཡོད། འདུ་ཁང་ནང་ངོས་ཐོད་ཀྱི་གྱང་སྟེང་དུ་གཙོ་བོར་སྟོན་པ་སངས་རྒྱས་ལ་འཕགས་པའི་གནས་བརྟན་བཅུ་དྲུག་གིས་བསྐོར་བ་དང་། རྒྱན་དྲུག་མཆོག་གཉིས་སོགས་དང་། གཡས་གཡོན་གྱི་གྱང་ངོས་ལ་མཛད་བརྒྱ་དཔག་བསམ་འཁྲི་ཤིང་ངམ། མཛད་པ་བཅུ་གཉིས་གང་རུང་འབྲི་སྲོལ་ཡོད་ལ། དེ་མིན་ཆོས་བརྒྱུད་གྲུབ་མཐའ་སོ་སོའི་སྲོལ་གཏོད་པ་པོའི་མཛད་རྣམ་ཡང་འབྲི་སྲོལ་ཡོད། སྒོའི་ནང་གི་གྱང་གཡས་གཡོན་གཉིས་ལ་ཆོས་སྲུང་ཁག་འབྲི་བ་དང་། སྒོ་འཕྱོར་ལ་རྒྱལ་ཆེན་བཞི་དང་། སྲིད་པ་འཁོར་ལོ། འདུ་བའི་དཔེ་བྲིས། དགེ་སློང་གི་ཡོ་ཆས་བཅུ་གསུམ། སེམས་གནས་དགུ་པ་དང་། གཞན་ཡང་བཀའ་དྲིན་ཅན་གྱི་མཁན་སློབ་ཆོས་གསུམ་དང་ལོ་ཙཱ་བ་རྣམས་ཀྱི་བཀའ་དྲིན་དྲན་ཆེད་སྡོམ་བརྩོན་དམ་པ་དང་། ས་དཔྱད་ངན་པ་སོགས་འགོག་ཆེད་རྣམ་བཅུ་དབང་ལྡན་སོགས་འབྲི་སྲོལ་ཡོད། མགོན་ཁང་ནང་གི་གྱང་ངོས་གཞི་ནག་པོའི་སྟེང་དུ་བསྟན་སྲུང་ཆོས་སྐྱོང་རྣམས་གསེར་རམ་ཚོན་སེར་པོ་གང་རུང་གིས་ཚོན་གཉིས་མའི་འབྲི་ཐབས་སྤྱད་དེ་འབྲི་སྲོལ་ཡོད། ཆོས་སྐྱོང་རྣམས་འབྲི་སྲོལ་ལ་རིགས་མི་འདྲ་བ་གཉིས་ཡོད་པ་སྟེ། ཆོས་སྐྱོང་རྣམས་ཀྱི་གཟུགས་དང་བཞོན་པ་ཕྱག་མཚན་སོགས་ཆ་ཚང་འབྲི་བ་ཞིག་དང་། གཟུགས་ཀྱི་སོབ་དང་། ཕྱག་མཚན། བཞོན་པ་སོགས་འབྲི་བ་ལས་བཞིན་རས་དང་ཕྱག་ཞབས་དངོས་སུ་མི་འབྲི་བ་གཉིས་ཡིན། གོང་ཞུས་རྣམས་ནི་སྤྱིར་བཏང་གི་དཔེ་མཚོན་ཙམ་ལས་ཞིབ་པ་དགོན་སྡེ་སོ་སོའི་ལྷ་ཁང་དང་། གཙུག་ལག་ཁང་གི་བཟོ་བཀོད་ཆགས་དབྱིབས་ཀྱི་ཁྱད་ཆོས་དང་། ཆོས་བརྒྱུད་གྲུབ་མཐའ་སོ་སོའི་མདོ་སྔགས་ཀྱི་བཞེད་པ་དང་བསྟུན་ནས་དེ་དང་མཐུན་པའི་བླ་མ་དང་། ཡི་དམ། སངས་རྒྱས། བྱང་སེམས། དཔའ་བོ། མཁའ་འགྲོ ཆོས་སྐྱོང་སོགས་རང་རང་གི་གོ་རིམ་མ་ནོར་བར་འབྲི་དགོས་རྒྱུ་གལ་ཆེའོ། ༢ རྒྱལ་པོའི་ཕོ་བྲང་དང་། གཟིམས་ཤག ཕལ་པའི་ཁྱིམ་གང་ཡིན་རུང་རྒྱལ་བའི་སྐུ་གསུང་ཐུགས་རྟེན་བཞུགས་ཁང་དང་། ཆོས་ལུགས་ཀྱི་ཕྱག་ལེན་གནང་ཡུལ་དུ་ཆོས་ལུགས་ཀྱི་ནང་དོན་ལྡན་པའི་རི་མོ་བྲིས་ན་ཆོག་ཅིང་། དེ་མིན་ཚོམས་ཆེན་དང་། གཟིམ་ཆུང་ཁག་ཏུ་ལོ་རྒྱུས་དང་། བཀྲ་ཤིས་རྟེན་འབྲེལ་མཚོན་པའི་རི་མོ་སྣ་ཚོགས་པ་སྟེ། དཔེར་ན། མཐུན་པ་སྤུན་བཞི་དང་། ཚེ་རིང་རྣམ་དྲུག་ཧ་ཞང་སྦྱིན་བདག བཀྲ་ཤིས་རྫས་བརྒྱད། བཀྲ་ཤིས་རྟགས་བརྒྱད། འདོད་ཡོན་སྣ་ལྔ། ནོར་བུ་ཆ་བདུན། ཉེ་བའི་རིན་ཆེན་བདུན་སོགས་དང་། གཞན་ཡང་གངས་རི་དང་རྫ་རི། སྤང་རི་སོགས་ལས་ལྷུང་ལྷུང་དུ་འབབ་པའི་ཆུ་བོ་དང་། ལྗོན་ཤིང་དང་མེ་ཏོག་སྣ་ཚོགས། གཅན་གཟན་རི་དྭགས་དང་། བྱ་བྱིའུ་ལ་སོགས་པའི་སྲོག་ཆགས་སྣ་ཚོགས་འབྲི་སྲོལ་ཡོད་པ་བཞིན་དེ་ལྟར་དུ་བྲིས་ན་ལེགས། རྒྱལ་སྒོའི་ནང་གི་གྱང་གཡས་གཡོན་ལ་སྟག་སེང་ཁྱུང་འབྲུག་དང་། སོག་པོ་སྟག་འཁྲིད། ཨ་ཙ་ར་གླང་འཁྲིད་ལ་སོགས་པའི་རི་མོ་སྣ་ཚོགས་འབྲི་སྲོལ་ཡོད་པ་ཡང་ལྡེབས་རིས་རྙིང་པ་དག་ལས་ཤེས་ཐུབ།


text:
སྒྲིག་འཇུག...
སྤྱི་བསྒྲགས།
སྒྲིག་འཇུག...
ལི་ཐོ།
སྒྲིག་འཇུག...
ཆེད་སྒྲིག་རྣམ་དབྱེ།
སྒྲིག་འཇུག...
པར་མཛོད།
ཟིན་ཐོ་གསར་བ།
སྒྲིག་འཇུག...
དཔྱད་གཏམ་གསར་བ།
སྒྲིག་འཇུག...
ཆེམས་གསར་བ།
སྒྲིག་འཇུག...
ནང་འཇུག
སྒྲིག་འཇུག...
དྲ་གྲོགས།
སྒྲིག་འཇུག...
སྦྲེལ་མཐུད།
ཟིན་བྲིས་ཆ་འཕྲིན།
སྒྲིག་འཇུག...
དགག་ལན་སྣ་ཟིན་སྤུ་ཟིན།། | 2018/1/11 13:18:00
དགག་ལན་སྣ་ཟིན་སྤུ་ཟིན། དེ་ཡང་དང་པོ་བོན་པོར་དམར་མཆོད་འབུལ་སྲོལ་ཡོད་རེད་ཟེར་བར་དགག་ལན། གཉིས་པ་བན་དེར་ཡང་རྡོལ་ཆོས་འཁྱལ་ཆོས་བསྒྱུར་ཆོས་ཡོད་པ་སྒྲུབ་པ་དང་། བོན་པོའི་རྡོལ་འཁྱལ་བསྒྱུར་གསུམ་ཟེར་བ་ངོ་སྤྲོད། གསུམ་པ་བོན་པོའི་ཕྱི་པ་ནང་པའི་ཁྱད་པར་འབྱེད་ལུགས། བཞི་པ་བོན་པོའི་སངས་རྒྱས་ལ་སྐྱབས་སུ་འགྲོ་ཞོར། ཤྰཀྱ་ཐུབ་པ་ལའང་སྐྱབས་སུ་འགྲོ་བས་ཚུལ། ལྔ་པར་དགེ་ལུགས་པའི་བླ་མར་དགག་ལན་དང་། རྙིང་མའི་བླ་མར་དགག་ལན་དང་དེ་ཚོའི་རྗེས་འབྲེངས་སོགས་ལ་ངོ་རྒོལ་དགོས་ཚུལ་བཅས་སོ། དང་པོ། བོད་པའི་དམར་མཆོད་འབུལ་མྱོང་བ་རེད་འདུག དེ་ཡང་བོད་ལ་ཐོག་མར་ཡོད་པའི་གདོད་མའི་བོན་ནམ། སྲིད་པའི་བོན་ཞེས། གནའ་ནས་ཡོད་པ། བོན་བན་གཉིས་ཀའི་ལོ་རྒྱུས་ནང་གསལ་ལྟར་ལ། དེ་ཡང་ཆེས་གདོད་མ་གནའ་བོའི་དུས་སུ། བོད་རང་ས་ནས་དར་བའི། བདུད་མཆོད་མཁན་བདུད་བོན་དང་། བཙན་མཆོད་མཁན་བཙན་བོན། ཀླུ་མཆོད་མཁན་ཀླུ་བོན། ཟེར་བ་སོགས་དང་། དེ་བཞིན་མཐའ་འཁོར་གྱི་མི་རིགས་ཁག་ནས་དར་བའི་ལུགས་སྲོལ། གནམ་ས་དང་། ཉི་ཟླ་མཆོད་མཁན་ལྟ་བུའི་མཚོན། མོ་པ་ལྷ་པ་རིགས་འདྲ་མིན། ཡུལ་ལུང་བྱེ་བྲག་པ་རེ་རེ་ལ་སྣ་རེ་ཙམ་དར་ཡོད་ནའང་། དེ་དག་ཚང་མས། བདུད་དང་བཙན་ལྷ་ཀླུ་དང་། གནམ་ས་ཉི་ཟླ་ཡུལ་ས་བཅས་ལ་ཤ་ཁྲག་གི་མཆོད་པ་འབུལ་སོགས། འཚེ་བ་ཅན་གྱི་ཆོས་སམ། རྨོང་དད་པ་ཡིན་པར་འདྲ་ན་ཡང་། དེ་ཚོར་སྟོན་པ་ཟེར་བ་ཞིག་མེད་པ་དང་། དེ་མེད་དུས་དེའི་ལུགས་སྲོལ་ལམ། ཚུགས་ཐུབ་ཀྱི་གྲུབ་མཐའི་གཞུང་ལུགས་ཀྱང་མེད་པར་སྙམ། དེར་རྟེན་ཁོ་ཚོར་ལྟ་སྤྱོད་སོགས་ཚུགས་ཐུབ་ཀྱི་གྲུབ་མཐའ་ཞིག་མེད་པའི། ཕྱི་རོལ་མུ་སྟེགས་པ་དང་མི་འདྲ་སྙམ། རྗེས་སུ་སྟོན་པ་བོད་ལ་བྱོན་སྐབས། འབྲས་བུའི་བོན་རྣམས་གསུང་སའི་སྣོད་མེད་ན་ཡང་། ནམ་ཞིག་བོན་ཐེག་པ་རིམ་དགུ་དར་བའི་སྨོན་ལམ་བཏབས་མཛད་པ་དང་། སྐབས་དེར་ཞང་བོད་མཐོ་སྒང་གི་དུས་བབ་དང་བསྟུན་ནས། གདོད་མའི་བོན་ལ་སྒོ་བསྟུན་ནས། བོད་དུ་ལྷ་གསོལ་བ་དང་འདྲེ་བརྔན་པ་སྲི་གནོན་པའི་བོན་དང་། སྤ་དང་སུམ་པར་འདྲེ་བཀར་བ་དང་ཡུག་ཕུད་པའི་བོན་དང་། ཞང་ཞུང་ལ་ཛྭ་ཐིས་ཀྱི་བོན་སོགས། གདོད་མའི་བོན་དང་ཆ་འདྲ་བའི་རྒྱུ་བོན་རིགས་བཞི་་བསྟན་པར་མཛད་པ་དང་། གདོད་མའི་བོན་ལུགས་སུ་ཡོད་བསྡད་པའི། གཞི་བདག་འཛིན་གྱིས་བཅིངས་པའི། འཚེ་་བ་ཅན་གྱི་ཆོས་ལུགས་ཀྱི་ཤ་ཁྲག་གི་མཆོད་པའི་རིགས་ཐམས་ཅད། གཤེན་རབ་ཀྱི་བསྟན་པའི་བོན་སྡེ་ཡོངས་རྫོགས་ནས་གཙང་བཀག་བཟོས་ཏེ། དེའི་ཚབ་ཏུ་མི་འཚེ་བའི་རྒྱུ་བོན་ཏེ། གཞི་བདག་མེད་དང་སྙིང་རྗེའི་བཟུངས་ཏེ། མཆོད་པའང་། དཀར་གསུམ་དང་། མངར་གསུམ། འབྲུ་སྣ། ཆང་དང་འོ་མ་བཅས་མཆོད་དགོས་པར་བསྟན་པ་དང་། བདུད་བོན་དང་བཙན་བོན་སོགས་གདོད་མའི་བོན་པོ་རྣམས་ཀྱིས་ཆོ་ག་བགྱིས་སྐབས་སུ། སེམས་ཅན་དངོས་བསད་དེ། མཆོད་སྦྱིན་བྱེད་པས་ལུགས་སྲོལ་བཀགས་ཏེ། གཤེན་རབ་ཀྱིས་རྒྱུ་བོན་རིགས་བཞིའི་སྒོ་ནས། མདོས་ཡས་སོགས་ཀྱི་ཆོ་ག་བགྱིད་སྐབས། སེམས་ཅན་དངོས་ཀྱི་ཚབ་ཏུ། བྱ་གཅན་རི་གཡང་ཆུ་གནས་སོགས། མི་ནོར་གྱི་གཟུགས་འགྲོས་ཀྱི་འཐུས་པའི་སྲོལ་གཙུགས་མཛད་པར་ཡོད་པ་གསལ་ཏེ། དེ་ཡང་བོད་རྒྱལ་གཉའ་ཁྲི་ནས་རྩིས་པས་བོད་རྒྱལ་བཞི་པ། སོ་ཁྲི་བཙན་པོའི་སྐུ་གཤེན་གཅོའུ་འོད་དཀར་ནས་བརྒྱུད་དེ། བོད་རྒྱལ་སྲོང་བཙན་སྒམ་པོའི་མེས་པོ་བཙན་པོ་སྟག་རི་སྙན་གཟིག་གི་སྐུ་གཤེན་ར་སངས་ཁྲི་ན་ཁོད་ཀྱིས་ཡི་གེར་བཏབས་པ། དུས་དེ་ནས་བོད་ཀྱི་ཞིང་འབྲོག་དམངས་ཁྲོད་དུ་ས་ཁྱབ་རྡོ་ཁྱབ་ཏུ་དར་ནས། གཏེར་དུ་མ་སོང་བའི་བོན། སྲིད་པ་སྤྱི་སྐོང་སྣང་སྲིད་སྤྱི་མདོས་ལས། ༼་་བསྭོ། ཡ་གཞི་ལ་གཡང་རེ་ཆགས། སྟན་ཀར་ནི་ལིངས་སེ་ལིང་། འབྲུ་ཀར་གྱི་གཡུང་དྲུང་ལ། སྟན་མཁར་ནི་བྲིམས་སེ་བྲིམ། ཕོ་མདོང་ནི་ཁྲིགས་སེ་ཁྲིག མོ་མདོང་ནི་ཞུམས་སེ་ཞུམ། ནམ་རྒྱང་ནི་ཧྲོབས་སེ་ཧྲོབ། དར་མཚོན་ནི་ལྷུབས་སེ་ལྷུབ། བལ་མཚོན་ནི་ལམས་སེ་ལམ། ཤིང་ཙེ་ནི་ཕུངས་སེ་ཕུང་། མདའ་མདུང་ནི་ཧྲུགས་སེ་ཧྲུགས། བཤོས་གཏོར་ནི་ལྡེམས་སེ་ལྡེམ། ངར་གླུད་ནི་ཡེམས་སེ་ཡེམ། འབྲུ་སྨན་ནི་ཁྲོབས་སེ་ཁྲོབ། སྐྱེམས་ཕུད་ནི་ཡམས་སེ་ཡམ། རི་དྭགས་ནི་ཁྱུགས་སེ་འཁྱུགས། གཡུང་དྭགས་ནི་ཞམས་སེ་ཞམ། རྔ་གཤང་ནི་ཆེམས་སེ་ཆེམ། མདོས་རྫས་ནི་ཐིབས་སེ་ཐིབ། དགུང་རྒྱལ་མ་མདོས་ཀྱིས་བསྐང་། རྨུ་རྗེ་ནི་མདོས་ཀྱིས་བསྐང་། གུ་ལང་ཡང་མདོས་ཀྱིས་བསྐང་། བཙན་རྗེ་ཡང་མདོས་ཀྱིས་བསྐང་། ཐིས་རྗེ་ཡང་མདོས་ཀྱིས་བསྐང་། མ་མོ་ཡང་མདོས་ཀྱིས་བསྐང་། དོགས་བདག་ཀྱང་མདོས་ཀྱིས་བསྐང་། གཉན་རྗེ་ཡང་མདོས་ཀྱིས་བསྐང་། ཀླུ་རྗེ་ཡང་མདོས་ཀྱིས་བསྐང་། ཐོད་དཀར་ཡང་མདོས་ཀྱིས་བསྐང་། ཝེར་མ་ཡང་མདོས་ཀྱིས་བསྐང་། བསྐང་བཤགས་ནི། མདོས་ཁ་གསོ་ནས། བསྭོ། བདུད་བོན་གྱི་དམར་ཐབ་ལ། གཤེན་རབ་ནི་ཅི་དགྱེས་ཏེ། ཁྱབ་པ་ནི་ཆམ་ལ་ཕབ། འབྲུ་ཀར་གྱི་གཏོར་མ་བཀང་། དམར་ཐག་གི་འདྲེ་བྱུང་ན། གཤེན་ལྷ་ལ་ནོངས་པ་མཐོལ། གདོན་བོན་གྱི་ཤེ་ཚུའི་སྐྱེམས། གཤེན་རབ་ནི་ཅི་དགྱེས་ཏེ། གདོན་འདྲེ་ནི་ཆམ་ལ་ཕབ། འབྲུ་ཀར་ནི་ཡུ་ཏིས་བཀང་། ཤེ་ཚུ་ཡི་འདྲེ་བྱུང་ན། གཤེན་ལྷ་ལ་ནོངས་པ་མཐོལ། འདུར་བོན་གྱི་ཐོ་ཅོ་ལ། གཤེན་རབ་ནི་ཅི་དགྱེས་ཏེ། བླ་གཤེ་ཀྱི་འདྲེ་བྱུང་ན། སྣང་སྲིད་ཀྱི་མདོས་ཀྱིས་བཀང་། ངན་དུག་གི་འདྲེ་བྱུང་ན། གཤེན་ལྷ་ལ་ནོངས་པ་མཐོལ། ཡེ་སྲིད་ཀྱི་སོ་མཚམས་ན། མདོས་ཐག་ནི་ཅི་ཆེ་སྟེ། སྲིད་བོན་ནི་ཆམ་ལ་ཕབ། ཡེ་ཀློང་གི་མདོས་ཀྱིས་བཀང་། སྡོང་ཞན་གྱི་འདྲེ་བྱུང་ན། གཤེན་ལྷ་ལ་ནོངས་པ་མཐོལ། བསྭོ་བསྭོ་བསྭོ། ཨ་ཕྱི་ནི་ནམ་གྱི་ལྷ། ཡང་ཕྱི་ནི་དགུང་རྒྱལ་མ། ཕྱི་ཀློང་གི་རྒྱལ་མོ་ཟེར། ནང་ཁམ་གྱི་བདག་མོ་ཟེར། དགའ་དགའ་ལ་མ་མ་འདྲ། སྡང་སྡང་ལ་གཤེད་མ་འདྲ། གཟའ་སྐར་གྱི་བདག་མོ་ཟེར། སྣང་སྲིད་ཀྱི་མདོས་ཀྱིས་བཀང་། ངན་དུག་གི་འདྲེ་བྱུང་ན། དགུང་རྒྱལ་མ་ནོངས་པས་མཐོལ། གདོན་བོན་གྱི་ཤེ་ཚུའི་སྐྱེམས། རྨུ་རྗེ་ཡང་ཅི་དགྱེས་ཏེ། ཡེ་སྲིད་ཀྱི་རྨུ་ཐག་ཅད། གཤེན་རབ་ནི་མཐུ་རེ་ཆེ། ཆད་པ་ལ་ཐུད་དུ་སྲིད། རྨུ་རྗེ་ནི་བཙད་པོ་ལ། སྣང་སྲིད་ཀྱི་མདོས་སྐྱེམས་འབུལ། ཤེ་ཚུ་ཡི་འདྲེ་བྱུང་ན། རྨུ་རྗེ་ལ་ནོངས་པ་མཐོལ། ཤེ་ཐུན་གྱི་མཆོད་པ་ལ། བདུད་རྗེ་ཡང་ཅི་དགྱེས་ཏེ། གཤེན་ལྷ་ལ་ནོངས་པ་མཐོལ། སྲོག་བདུད་ནི་ཆམ་ལ་ཕབ། གནག་ཕྱུགས་ཀྱི་གླུད་ཀྱིས་བརྔན། བླ་སྲོག་གི་འདྲེ་བྱུང་ན། གུ་ལང་ལ་ནོངས་པ་མཐོལ། བསྭོ་བསྭོ་བསྭོ། བཙན་རྗེ་ནི་ཅི་ལ་དགྱེས། ཟ་བ་ནི་ཤ་ལ་རྔམ། འཐུང་བ་ནི་ཁྲག་ལ་ཧབ། ལེན་པ་ནི་སྲོག་དབུགས་ལེན། སྡོང་བ་ནི་བགེགས་དང་སྡོང་། འགྲོགས་པ་ནི་གཉན་དང་འགྲོགས། མགོན་པ་ནི་བཙན་བོན་མགོན། འཚེ་བ་ནི་གསས་ལ་འཚེ། གཤེན་རབ་ནི་མཐུ་བཙན་པས། ཛོ་དམར་ནི་གླད་ལ་གཟེར། སྲོག་ཐག་ནི་གཤེན་ལ་བཅོལ། ཐ་ཚིག་གི་ཡས་རྟགས་སྲིད། སྲོག་གླུད་ལ་ནམ་མཁས་བརྔན། དབུགས་གླུད་ལ་རླུང་གིས་བརྔན། དྲོད་གླུད་ལ་མར་མྱེས་བརྔན། ཁྲག་གླུད་ལ་ཆབ་ཀྱིས་བརྔན། ཤ་གླུད་ལ་ཁམ་པས་བརྔན། ཐུན་རྫས་ནི་འདི་བཤམ་ན། ངན་འདྲེས་ཀྱི་ནོངས་པ་མཐོལ། ཐིས་རང་ནི་ཅི་ལ་དགྱེས། ཟས་སུ་ནི་སྲོག་དབུགས་འགམ། གོས་སུ་ནི་པགས་དམར་འབུད། ལས་སུ་ནི་འཁྲུགས་རྩོད་སློང་། སྡོང་བ་ནི་སྲི་དང་སྡོང་། འགྲོགས་པ་ནི་བྱུར་དང་འགྲོགས། མགོན་པ་ནི་དུན་ཙེ་མགོན། འཚེ་བ་ནི་གཞོན་ལ་འཚེ། གཤེན་རབ་ནི་མཐུ་བཙན་པས། ཛོ་དམར་ནི་གླད་ལ་གཟེར། སྲོག་ཐག་ནི་གཤེན་ལ་བཅོལ། ཐ་ཚིག་གི་ཡས་རྟགས་སྲིད། ཟས་གླུད་ལ་གཏོར་མས་བརྔན། སྐོམ་གླུད་ལ་ཡུ་ཏིས་བརྔན། གོས་གླུད་ལ་དར་སྣས་བརྔན། ཐུན་རྫས་ནི་འདི་བཤམ་ན། ངན་འདྲེས་ཀྱི་ནོངས་པ་མཐོལ། མ་མོ་ནི་ཅི་ལ་དགྱེས། རྒྱུ་བ་ནི་ཀུན་ལ་རྒྱུ། ཟས་སུ་ནི་ཚེ་སྲོག་ཟ། སྐོམ་དུ་ནི་གསོན་ཁྲག་འཐུང་། མི་རྫུ་ནི་དགུ་རུ་རྫུ། སྤྲིན་གསེབ་ན་གློགས་ལ་རྫུ། ཐོག་སེར་དང་དལ་ཡམ་བཏང་། རྒྱལ་ཁམས་སུ་བྱག་མོར་རྫུ། རིམས་ནད་དང་ལྟས་ངན་འགྱེད། སྟོང་ཁམས་སུ་བདག་མོར་རྫུ། མྱི་ཁ་དང་འཁྲུགས་རྩོད་སློང་། སྡོང་བ་ནི་ཐན་དང་སྡོང་། འགྲོགས་པ་ནི་གདོན་དང་འགྲོགས། མགོན་པ་ནི་བསེ་རག་མགོན། འཚེ་བ་ནི་མྱི་ལ་འཚེ། གཤེན་རབ་ནི་མཐུ་བཙན་པས། ཛོ་དམར་ནི་གླད་ལ་གཟེར། སྲོག་ཐག་ནི་གཤེན་ལ་བཅོལ། ཐ་ཚིག་གི་ཡས་རྟགས་སྲིད། སྲོག་གླུད་ནི་དུན་ཙེའི་སྲོག ཚེ་གླུད་ཀྱང་དུན་ཙེའི་སྲོག ཚེ་གླུད་ཀྱང་དུན་ཙེའི་ཚེ། ཁྲག་གླུད་ཀྱང་དུན་ཙེའི་ཁྲག ཐུན་རྫས་ནི་འདི་བཤམ་ན། ངན་འདྲེས་ཀྱི་ནོངས་པ་མཐོལ། བསྭོ་བསྭོ་བསྭོ། དོགས་བདག་ནི་གཙང་སྦྲ་ཆེ། རྨེ་གཞོབ་ཀྱིས་སྐུ་རེ་མནོལ། དོགས་བདག་ནི་ལྷོད་བག་ཆེ། ཀུ་ཅོ་ཡིས་སྙན་རེ་བསུན། དོགས་བདག་ནི་བརྟན་རླིང་ཆེ། འཁྲུ་སློག་གིས་ཐུགས་རེ་དཀྲུགས། ཁྲོས་པ་ནི་འགའ་ལ་ཁྲོས། ཆད་པ་ནི་ཀུན་ལ་བཅད། གཤེན་རབ་ནི་མཐུ་བཙན་པས། སྡུམ་ཆེན་གྱི་ཡས་རྟགས་གནང་། དཀར་མངར་དང་འོ་ཞོས་མཆོད། དཀོར་ཆས་དང་མདོས་ཀྱིས་བརྔན། མནོལ་རྨུག་དང་འཁོན་འགྲས་བསང་། ངན་འདྲེས་ཀྱི་ནོངས་པ་མཐོལ། གཉན་རྗེ་ནི་བཀའ་རེ་གཉན། མྱི་འཁོན་གྱིས་གཉན་ལ་འཁོན། རི་རྨས་ཀྱིས་གཉན་ལ་རྨས། རྔོན་བསད་ཀྱིས་གཉན་ལ་ཕོག ཁྲོས་པ་ནི་འགའ་ལ་ཁྲོས། ཆད་པ་ནི་ཀུན་ལ་བཅད། གཤེན་རབ་ནི་མཐུ་བཙན་པས། སྡུམ་ཆེན་གྱི་ཡས་རྟགས་གནང་། དཀར་མངར་དང་འོ་ཞོས་མཆོད། དཀོར་ཆས་དང་མདོས་ཀྱིས་བརྔན། མནོལ་རྨུག་དང་འཁོན་འགྲས་བསང་། ངན་འདྲེས་ཀྱི་ནོངས་པ་མཐོལ། ཀླུ་རྗེ་ནི་ཀོ་ལོང་ཆེ། དམར་ཐབ་ཀྱིས་ནད་ཕོག་ན། ཀླུ་ནད་ནི་མྱི་ལ་ཕབ། གོད་ཁ་ནི་ཕྱུགས་ལ་དྲང་། བཙའ་སད་ནི་ཞིང་ལ་གཏོང་། ཁྲོས་པ་ནི་འགའ་ལ་ཁྲོས། ཆད་པ་ནི་ཀུན་ལ་བཅད། གཤེན་རབ་ནི་མཐུ་བཙན་པས། སྡུམ་ཆེན་གྱི་ཡས་རྟགས་གནང་། དཀར་མངར་དང་འོ་ཞོས་མཆོད། དཀོར་ཆས་དང་མདོས་ཀྱིས་བརྔན། མནོལ་རྨུག་དང་འཁོན་འགྲས་བསང་། ངན་འདྲེས་ཀྱི་ནོངས་པ་མཐོལ།་་༽ འདིར་ཆ་ཚང་དྲང་མེད་དེའི་འཇུག་བྱང་ལས།༼་་ སྲིད་པ་སྤྱི་སྐོང་སྣང་སྲིད་ཀྱི་མདོས་ཟབ་མོ། དབོན་གསས་ཐམས་ཅད་ཀྱི་སྲུང་བའི་གོ་ཁྲབ། གཤེན་ཆེན་པོ་གཅེ་འོད་ནས་རིམ་པར་བརྒྱུད་པ། སངས་པོ་ཁྲི་ན་ཁོད་བདག་གིས་ཡི་གེར་བཏབ་པ། ཞང་བོད་དབོན་གསས་བར་མ་ཆད་པས་མཐུ་ཐོན་པ། ཟབ་མོ་ཆིག་ཆོག་ནི་རྫོགས་སོ། ། མུ་ཙུག་སྨྲར་རོ། ། ༽ཞེས་དང་ཡང་། རྨ་སྟོན་གཏེར་མ་དྲ་བ་དམར་ནག་གི་རྒྱུད་ལས། ༼་དེ་བའི་ང་ཡིས་བཀའ་ལ་ཉོན། ཞེས་གསུངས་པས། བདུན་ཆེན་རེ་སྟེ་འགོང་ཡག་གིས་སྨྲས་པ།། ཤ་ཁྲག་ཟས་སུ་མི་ཟ་རུ། ངེད་ལ་བཟའ་རྒྱུ་དེ་ལས་མེད། སྲོག་ལ་ཧུར་ཐུམ་མི་བྱ་རུ། ཤ་ཁྲག་སྲོག་གཅོད་རྒྱུ་ལས་བྱུང་།༽ཅེས་དང་ཡང་དེ་ལས། ༼་བདུད་བཙན་སྨན་འབྲོག་ལས་ངན་ཀུན། ཤ་ཟ་ཁྲག་འཐུང་དབུགས་འཕྲོག་ལས། བཟའ་བའི་ཟ་སྐལ་ཅི་ལ་བྱ། བཏུང་བའི་འཐུང་སྐལ་ཅི་ལ་བྱ། འགྲན་གྱི་དོ་བསྡོ་གང་ལ་བྱེད། ལས་ཀྱི་སྐལ་པ་གང་ལ་འཇུག །འབོད་ན་བརྡ་མིང་གང་གིས་འདྲེན། ཞེས་ཞུས་སོ། དེ་ལ་ཧྲིས་པ་གྱེར་མེད་ཀྱིས། འཇིགས་པའི་སྤྲུལ་པ་སྣང་སྟེ་གསུངས་པ། བཙན་རྒོད་ལ་སོགས་ཡེ་འགྲོག་རྣམས། བྱིན་གྱིས་རླབས་པའི་འབན་གཏོར་ལ། ཆེད་དུ་སྲོག་ལ་མ་གཟེར་བས། ཤ་དང་ཁྲག་གིས་རབ་སྤྲས་ཏེ། བདུད་རྩི་གཡུ་འབྲང་ཆུ་དང་སྦྱར། ཤ་རི་ཁྲག་མཚོ་བདུད་རྩི་དང་། རིན་ཆེན་སྣ་ལྔའི་གཏེར་བཞིན་ལ། ཟས་སྐོམ་སྐལ་པ་དེ་ལ་བྱོས། དེ་ལ་ཟད་ཅིང་བྲི་བ་མེད། སྐུ་རྟེན་མདའ་དང་དར་ལ་བྱོས། འགྲན་སྡོས་རུ་ཏྲ་ཀུན་ལ་ཚུགས། ལས་སྐས་གཤེན་གྱི་དགྲ་སྡང་སྒྲོལ། སྲོག་སྙིང་སྔགས་ཀྱི་བོས་ལ་ཤོག། ༽ ཅེས་གསུངས་པ་ལྟར། གནམ་གྱི་ཁྲི་བདུན་སྐབས་སུ་བཞུགས་པའི། བོན་གཤེན་ཧྲིས་པ་གྱེར་མེད་ཀྱིས། བདུད་བཙན་མ་མོ་རྣམས་དམ་ལ་བཏགས་ནས། སེམས་ཅན་གྱི་ཤ་ཟ་བ་དང་ཁྲག་འཐུང་བ། དབུག་འཕྲོག་པ་སོགས། བཅད་དུ་བཅུག་སྟེ། དེའི་ཚབ་ཏུ་དབལ་གྱི་འབན་གཏོར་ལ། ཆེད་དུ་སྲོག་མ་གཅོད་པའི་བམ་ཆེན་ཤ་ལྔའི་ཤི་ཤ་གོད་ཁྲག་སོགས་ཀྱིས་བརྒྱན་པ། ཟས་སུ་རོལ་དགོས་པར་བསྟན་པས་སོ།༢༠༡༨༑༡༑༩ཉིན་ཞུ་འོད་རྒྱས་པས་ཟླ་དགོན་རི་ཁྲོད་དུ་བྲིས།། །།
རྩོམ་པ་པོ།:TXLM | བལྟ་ཀློག | ལན་སློག(0) | འདྲེན་བཀོལ་སྤྱི་བསྒྲགས | རྩོམ་སྒྲིག
- ཟིན་ཐོ་གོང་མ།བོད་དཔེ་བཀའ་གཏེར་སྙན་གསུམ།